**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΚΟΙΝΩΝΙΚΩΝ ΥΠΟΘΕΣΕΩΝ**

**ΕΙΔΙΚΗ ΜΟΝΙΜΗ ΕΠΙΤΡΟΠΗ ΙΣΟΤΗΤΑΣ, ΝΕΟΛΑΙΑΣ ΚΑΙ ΔΙΚΑΙΩΜΑΤΩΝ ΤΟΥ ΑΝΘΡΩΠΟΥ**

 **ΠΡ Α Κ Τ Ι Κ Ο**

 **(Άρθρο 40 παρ. 1 Κ.τ.Β.)**

Στην Αθήνα, σήμερα, 11 Ιουνίου 2021, ημέρα Παρασκευή και ώρα 10.20΄, στην Αίθουσα Γερουσίας τoυ Μεγάρου της Βουλής, συνήλθαν σε κοινή συνεδρίαση η Διαρκής Επιτροπή Κοινωνικών Υποθέσεων και η Ειδική Μόνιμη Επιτροπή Ισότητας, Νεολαίας και Δικαιωμάτων του Ανθρώπου υπό την προεδρία του κυρίου Βασιλείου Οικονόμου, Προέδρου της Διαρκούς Επιτροπής Κοινωνικών Υποθέσεων με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Εργασίας και Κοινωνικών Υποθέσεων «Για την Προστασία της Εργασίας – Σύσταση Ανεξάρτητης Αρχής «Επιθεώρηση Εργασίας» – Κύρωση της Σύμβασης 190 της Διεθνούς Οργάνωσης Εργασίας για την εξάλειψη της βίας και παρενόχλησης στον κόσμο της εργασίας – Κύρωση της Σύμβασης 187 της Διεθνούς Οργάνωσης Εργασίας για το Πλαίσιο Προώθησης της Ασφάλειας και της Υγείας στην Εργασία – Ενσωμάτωση της Οδηγίας (ΕΕ) 2019/1158 του Ευρωπαϊκού Κοινοβουλίου και του Συμβουλίου της 20ής Ιουνίου 2019 για την ισορροπία μεταξύ της επαγγελματικής και της ιδιωτικής ζωής» (4η συνεδρίαση - β΄ ανάγνωση).

Στη συνεδρίαση παρέστησαν ο Υπουργός Εργασίας και Κοινωνικών Υποθέσεων, κ. Κωνσταντίνος (Κωστής) Χατζηδάκης, ο Υφυπουργός Εργασίας και Κοινωνικών Υποθέσεων, κ. Παναγιώτης Τσακλόγλου, η Υφυπουργός Εργασίας και Κοινωνικών Υποθέσεων, κυρία Μαρία Συρεγγέλα, καθώς και αρμόδιοι υπηρεσιακοί παράγοντες.

Ο Προεδρεύων των Επιτροπών, κ. Βασίλειος Οικονόμου, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγων των μελών των Επιτροπών.

Από τη Διαρκή Επιτροπή Κοινωνικών Υποθέσεων παρόντες ήταν οι Βουλευτές κ.κ. Ακτύπης Διονύσιος, Βρυζίδου Παρασκευή, Γιόγιακας Βασίλειος, Ευθυμίου Άννα, Κεφαλά Μαρία – Αλεξάνδρα, Κρητικός Νεοκλής, Λεονταρίδης Θεόφιλος, Λιάκος Ευάγγελος, Λιούπης Αθανάσιος, Μαντάς Περικλής, Μαραβέγιας Κωνσταντίνος, Μαρκόπουλος Δημήτριος, Λοβέρδος Ιωάννης, Μπίζιου Στεργιανή (Στέλλα), Μπλούχος Κωνσταντίνος, Οικονόμου Βασίλειος, Πνευματικός Σπυρίδων, Σαλμάς Μάριος, Τζηκαλάγιας Ζήσης, Τσιλιγγίρης Σπυρίδων (Σπύρος), Φωτήλας Ιάσονας, Χρυσομάλλης Μιλτιάδης (Μίλτος), Μάρκου Κωνσταντίνος, Πολάκης Παύλος, Βαρδάκης Σωκράτης, Βαρεμένος Γεώργιος, Θραψανιώτης Εμμανουήλ, Καρασαρλίδου Ευφροσύνη (Φρόσω), Ζαχαριάδης Κωνσταντίνος, Μπαλάφας Ιωάννης, Ξανθός Ανδρέας, Τριανταφυλλίδης Αλέξανδρος (Αλέκος), Φωτίου Θεανώ, Αχμέτ Ιλχάν, Μπαράν Μπουρχάν, Πουλάς Ανδρέας, Γιαννακοπούλου Νάντια, Κατσώτης Χρήστος, Λαμπρούλης Γεώργιος, Αθανασίου Μαρία, Ασημακοπούλου Σοφία-Χάιδω και Απατζίδη Μαρία.

Από την Ειδική Μόνιμη Επιτροπή Ισότητας, Νεολαίας και Δικαιωμάτων του Ανθρώπου παρόντες ήταν οι Βουλευτές κ.κ.: Βασίλειος Βασιλειάδης, Παναγιώτα (Νόνη) Δούνια, Άννα Καραμανλή, Κωνσταντίνος Κυρανάκης, Μανούσος Βολουδάκης, Αναστάσιος Χατζηβασιλείου, Ειρήνη-Ελένη Αγαθοπούλου, Αικατερίνη (Κατερίνα) Νοτοπούλου, Μερόπη Τζούφη, Ραλλία Χρηστίδου, Κωνσταντίνα (Νάντια) Γιαννακοπούλου, Γαρυφαλλιά (Λιάνα) Κανέλλη, Αναστασία-Αικατερίνη Αλεξοπούλου και Αγγελική Αδαμοπούλου.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Κυρίες και κύριοι συνάδελφοι, αρχίζει η τέταρτη - γνωστή και ως β΄ ανάγνωση - κοινή συνεδρίαση της Διαρκούς Επιτροπής Κοινωνικών Υποθέσεων και της Ειδικής Μόνιμης Επιτροπής Ισότητας, Νεολαίας και Δικαιωμάτων του Ανθρώπου με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Εργασίας και Κοινωνικών Υποθέσεων «Για την Προστασία της Εργασίας – Σύσταση Ανεξάρτητης Αρχής «Επιθεώρηση Εργασίας» – Κύρωση της Σύμβασης 190 της Διεθνούς Οργάνωσης Εργασίας για την εξάλειψη της βίας και παρενόχλησης στον κόσμο της εργασίας – Κύρωση της Σύμβασης 187 της Διεθνούς Οργάνωσης Εργασίας για το Πλαίσιο Προώθησης της Ασφάλειας και της Υγείας στην Εργασία – Ενσωμάτωση της Οδηγίας (ΕΕ) 2019/1158 του Ευρωπαϊκού Κοινοβουλίου και του Συμβουλίου της 20ής Ιουνίου 2019 για την ισορροπία μεταξύ της επαγγελματικής και της ιδιωτικής ζωής».

Τον λόγο έχει ο Εισηγητής της Πλειοψηφίας, κ. Κωνσταντίνος Μαραβέγιας.

 **ΚΩΝΣΤΑΝΤΙΝΟΣ** **ΜΑΡΑΒΕΓΙΑΣ (Εισηγητής της Πλειοψηφίας):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, τελικά, μάθαμε ‘χθες τι εννοούσε τόσο η Αντιπολίτευση όσο και η ΓΣΕΕ, με την προειδοποίηση ότι θα δώσουν τη μητέρα όλων των μαχών. Και πράγματι, τα έδωσαν όλα στις χθεσινές συγκεντρώσεις. Κινητοποιήσατε όλα τα διαθέσιμα στελέχη, όλα τα οργανωμένα μέλη, ακόμα και έμπιστους συνεργάτες, αυτούς που θα έλεγε και ο Λένιν, «επαγγελματίες επαναστάτες» και για να μην παρεξηγηθώ, θεωρώ ότι καλά κάνατε.

Το πρόβλημα, όμως, της χθεσινής κινητοποίησης, σε καμία περίπτωση, δεν ήταν η οργάνωσή της, γιατί ήταν τεχνικά άρτια, τα πανό ήταν πολύ ωραία, ήταν φροντισμένα, αφισοκόλληση ευρύτατη, πλακάτ πανάκριβα και χιλιάδες χαρτιά, με τα οποία γέμισε η Αθήνα, αυτό όμως που, κατά τη γνώμη μου, πραγματικά, έλειπε, ήταν οι χιλιάδες των εργαζομένων που θέλατε, αλλά δεν ήρθαν και παρά τη μεγάλη κινητοποίηση, παρά τα ακραία ψέματα της Αντιπολίτευσης, παρόλη τη συμμετοχή της, σύσσωμη - αυτού που αποκαλείτε, κύριε Κατσώτη, «Εργοδοτικού συνδικαλισμού», έτσι αποκαλείτε τη ΓΣΕΕ, αλλά και του κομματικά ελεγχόμενου συνδικαλισμού, του ΠΑΜΕ - πράγματι, λοιπόν, η προσπάθεια ήταν μεγάλη και γι’ αυτό θεωρώ ότι εξίσου μεγάλη είναι και η απογοήτευση των «εργατοπατερικών» κομμάτων από τα πενιχρά αποτελέσματα, γιατί, η μόνη, πραγματική, συμμετοχή εργαζομένων ‘χθες, ήρθε εκ των υστέρων και αυτοί ήταν οι υπάλληλοι της καθαριότητας του Δήμου, οι οποίοι κλήθηκαν να καθαρίσουν όλο αυτό το χαρτοβασίλειο που αφήσατε πίσω σας.

 Κύριε Πρόεδρε, οι απονευρωμένες χθεσινές συγκεντρώσεις της Αντιπολίτευσης, να πω την αλήθεια, έτσι όπως τις παρακολουθούσα ‘χθες, μου θύμισαν προεκλογικές εκδηλώσεις πριν από δύο χρόνια, περίπου, τόσο του ΣΥ.ΡΙΖ.Α. όσο και του Κινήματος Αλλαγής όσο και μικρότερων κομμάτων και μου ήρθε, λοιπόν, το βασικό σύνθημα που είχατε βγάλει τότε στο ΣΥ.ΡΙΖ.Α. πιστεύοντας ότι έτσι θα χτυπάγατε τη Νέα Δημοκρατία. Λέγατε τότε, εκείνες τις ημέρες, στα τέλη του Ιουνίου, «Ο Μητσοτάκης καταργεί το οκτάωρο», και σας θυμίζει κάτι; Κοιτάξτε πώς γυρίζει πάλι η ιστορία. Είχατε τότε φτιάξει, συνάδελφοι, ένα παραμύθι ότι με την άνοδο της Νέας Δημοκρατίας στην εξουσία, όχι μόνο θα καταργούνταν άμεσα οκτάωρα, αλλά θα επιβάλαμε και την επταήμερη εργασία, τα είπατε κι αυτά. Δηλαδή θα έφτιαχνε και τότε ο Μητσοτάκης, σύμφωνα με τα μυθεύματα της Αντιπολίτευσης, μια εργασιακή γαλέρα, στην οποία θα εγκλώβιζε όλους τους ψηφοφόρους της Νέας Δημοκρατίας και θα τους μετέτρεπε σε δουλοπάροικους και έτσι ακριβώς, πριν δύο χρόνια, με τους πολιτικούς σας φίλους, αλλά και τους επιχειρηματικούς σας συνεργάτες, ανακυκλώνατε προεκλογικά, επί ένα μήνα, αυτή την προπαγάνδα, η οποία, βέβαια, ήταν παντελώς κούφια. Και τι συνέβη τελικά; Δεν καταφέρατε απολύτως τίποτα και η Νέα Δημοκρατία έφτασε να κερδίσει την εμπιστοσύνη του ελληνικού λαού με 40% και ο Κυριάκος Μητσοτάκης, έγινε αυτοδύναμος Πρωθυπουργός, οπότε μπορείτε να συνεχίσετε να ρίχνετε, πάλι, νερό στο μύλο της Νέας Δημοκρατίας.

 Και βέβαια ούτε το οκτάωρο έγινε δωδεκάωρο ούτε το πενθήμερο έγινε επτά ημέρες συνεχούς εργασίας. Όποιος τα λέει αυτά και τα επαναλαμβάνει και τώρα δείχνει μόνο ότι είναι αδιάβαστος. Με λίγα λόγια, ψέματα κατασκευάζατε τότε, όπως ακριβώς και σήμερα, λέτε τα ίδια ψέματα. Τα πολλά λόγια, λοιπόν, είναι φτωχά, γιατί όχι μόνο η Νέα Δημοκρατία, αλλά ολόκληρη η ελληνική κοινωνία, σάς έχει πάρει είδηση. Γι’ αυτό και κανείς δεν παρασύρεται ούτε από το τωρινό παραμύθι της Αντιπολίτευσης και από τις φοβίες που προσπάθησε να καλλιεργήσει σε όλους τους εργαζόμενους.

 Αποδείχθηκε, τελικά, ότι εκείνη που φοβάται είναι μόνο η Αντιπολίτευση, η οποία βλέπει διαρκώς μπροστά της εκλογές, όπως ακριβώς γινόταν και πριν δύο χρόνια. Όμως, κύριοι συνάδελφοι, αυτή η καθυστερημένη επανάληψη της φάρσας του 2019 περί κατάργησης του οκταώρου, δεν μπορεί να συνεχίζεται και σήμερα. Ελπίζω, τουλάχιστον, αφού κάνατε και λίγο επαναστατική γυμναστική, να εκτονώσατε τον κομματικό σας οίστρο τόσο εσείς όσο και οι συνεργάτες σας.

 Κύριε Υπουργέ, η αλήθεια του νομοσχεδίου, όπως αποδείχθηκε, είναι πάρα πολύ δύσκολο να διαστρεβλώσει ακόμα και από κομματικούς προπαγανδιστές αρκετά έμπειρους. Υπάρχουν, όμως, και κάποιες περιπτώσεις που επαγγελματικοί φορείς, θέλω να πιστεύω εκ παραδρομής, παρασύρθηκαν από το κύμα κάνοντας σχόλια για το νομοσχέδιο που απλά είναι άτοπα. Δεν θα αναφερθώ καν στο δελτίο τύπου και στην ανακοίνωση της ΕΣΗΕΑ, η οποία θεωρώ ότι ήδη κρίθηκε από την κοινή γνώμη.

Θέλω, όμως, να πω δυο λόγια για τον Δικηγορικό Σύλλογο Αθηνών, που είναι ένας σύλλογος επιστημόνων και μάλιστα σύλλογος νομικών, και μου έκανε μεγάλη εντύπωση ο τρόπος με τον οποίον ο Δικηγορικός Σύλλογος διάβασε τη διάταξη για την ατομική διευθέτηση του χρόνου εργασίας. Θεώρησε, ότι βασίζεται στη σύμφωνη γνώμη του εργαζόμενου και όχι στη δική του πρωτοβουλία όπως ρητά μέσα αναφέρεται. Όμως, θα έπρεπε να είναι σαφές, ιδιαίτερα στους πιο έμπειρους νομικούς που αποτελούν και τα μέλη της διοίκησης του Δικηγορικού Συλλόγου Αθηνών, τι ακριβώς λέει η σχετική διάταξη του νομοσχεδίου. Αυτή, βέβαια, δεν μιλά για σύμφωνη γνώμη του εργαζομένου, αλλά για αίτησή του. Δηλαδή, η ατομική διευθέτηση, αν χρειαστεί, ξεκινά μόνο με πρωτοβουλία του ίδιου του εργαζόμενου και όχι του εργοδότη με τον οποίο δήθεν καλείται ο εργαζόμενος να συμφωνήσει. Δίνω αυτό το παράδειγμα, κύριοι συνάδελφοι, απλώς για να καταδείξω το επίπεδο της παραπληροφόρησης, ακόμα και ιστορικών κοινωνικών φορέων όπως ο Δικηγορικός Σύλλογος Αθηνών οι οποίοι, από βιασύνη θέλω να πιστεύω, παρασύρθηκαν σε μια άστοχη κριτική κατά του νομοσχεδίου. Ίσως, επομένως, να είναι ανάγκη να επαναλάβουμε τα βασικά σημεία του νέου εργασιακού, έτσι ώστε το πραγματικό περιεχόμενο του να γίνει επιτέλους γνωστό και έξω από τη Βουλή.

Πρώτα απ’ όλα εκσυγχρονίζεται το συλλογικό εργατικό δίκαιο, με την εισαγωγή ψηφιακών εργαλείων για την καταχώρηση και λειτουργία των συνδικαλιστικών οργανώσεων. Για το σκοπό αυτό δημιουργούνται τα μητρώα οργανώσεων, που εκπροσωπούν εργαζόμενους ή εργοδότες και δίνεται η δυνατότητα, όχι η υποχρεωτικότητα, διεξαγωγής ηλεκτρονικών ψηφοφοριών στα μέλη τους. Παράλληλα, η άσκηση του κορυφαίου δικαιώματος συλλογικής δράσης της απεργίας, προστατεύεται με τέτοιο τρόπο ώστε να μην έρχεται σε αντίθεση με άλλα θεμελιώδη δικαιώματα, όπως είναι η εργασία όσων δεν απεργούν και η εξυπηρέτηση του κοινωνικού συνόλου, ειδικά σε κρίσιμες υπηρεσίες, όπως οι συγκοινωνίες ή η καθαριότητα. Έτσι προβλέπεται, ότι κατά τη διάρκεια των απεργιών, θα υπάρχει υποχρεωτικά προσωπικό εγγυημένης υπηρεσίας, προκειμένου να διασφαλίζεται η παροχή τουλάχιστον του ενός τρίτου των κανονικών υπηρεσιών.

Παράλληλα, προστατεύουμε το οκτάωρο, που όχι μόνο δεν καταργείται, αλλά πλέον θα εφαρμόζεται ουσιαστικά με τη νέα ψηφιακή κάρτα που ζητούσε και η ΓΣΕΕ. Ταυτόχρονα, το νέο καθεστώς υπερωριών και η ψηφιακή καταγραφή πραγματικής εργασίας, εξασφαλίζουν ότι αυτές θα ελέγχονται και θα πληρώνονται στο σύνολό τους. Οι υπερωρίες, όχι μόνο θα ελέγχονται καλύτερα, αλλά ενισχύονται στις 150 ώρες ετησίως. Η ψηφιακή κάρτα εργασίας και οι βαριές κυρώσεις σε περιπτώσεις εργοδοτικών αυθαιρεσιών, εξασφαλίζουν την ακριβή καταγραφή και άρα την αποζημίωση όλων των εργαζομένων για όλες τις υπερωρίες που θα κάνουν. Η όποια αντίθεση, στις παραπάνω διατάξεις, συνιστά απλώς υπεράσπιση της μαύρης εργασίας και των κακών εργοδοτών και τίποτα περισσότερο.

 Επίσης, αυξάνονται οι γονικές και άλλες ειδικές άδειες για κάθε εργαζόμενο, προκειμένου να καλύπτονται τόσο οι μητέρες όσο και οι πατέρες ή οι φροντιστές συγγενών με προβλήματα υγείας. Προστίθενται νέες άδειες για προσωπικούς λόγους ανωτέρας βίας, για εξωσωματική και τα λοιπά. Έτσι θα μπορούν οι εργαζόμενοι να ανταποκρίνονται καλύτερα σε προσωπικές και οικογενειακές υποχρεώσεις τους.

Εισάγεται, επίσης, η αυξημένη προστασία του νέου πατέρα και περιορίζονται έτσι τα αντικίνητρα για πρόσληψη γυναικών. Συγκεκριμένα, θεσμοθετείται άδεια πατρότητας δεκατεσσάρων ημερών με αποδοχές κατά τη γέννηση του παιδιού. Γονικές άδειες 2+2 μηνών και για τους δύο γονείς, με επιδότηση του ΟΑΕΔ, καθώς και διευκολύνσεις στην εργασία τους, ώστε να συνδυάζουν αρμονικά την οικογενειακή με την επαγγελματική τους ζωή.

 Ένα άλλο σημαντικό στοιχείο του νομοσχεδίου είναι η αυστηροποίηση του πλαισίου για την προστασία από τις απολύσεις. Διευρύνεται το φάσμα της ακυρότητας των απολύσεων, με την προσθήκη έξι νέων περιπτώσεων καταχρηστικών συμπεριφορών εργοδοτών. Επίσης, ο νέος πατέρας θα προστατεύεται από την απόλυση μετά τον τοκετό της μητέρας του παιδιού του. Προφανώς, θα ισχύει παράλληλα και η προστασία της εργαζόμενης μητέρας, για 18 μήνες μετά τον τοκετό. Οι νέες αυτές ρυθμίσεις εναρμονίζονται με όσα ισχύουν στις πιο προηγμένες ευρωπαϊκές χώρες και όσοι τις καταγγέλλουν, έχω την αίσθηση ότι θα κληθούν, αρκετά σύντομα, να εξηγήσουν γιατί τις αρνούνται. Ελπίζω να μην σκοπεύουν να απολύσουν και άλλους εργαζόμενους από κομματικές επιχειρήσεις.

Θεσπίζονται κανόνες διαφανούς λειτουργίας των συνδικαλιστικών οργανώσεων, προκειμένου οι όποιες αποφάσεις να μη λαμβάνονται από οργανώσεις σφραγίδες. Ταυτόχρονα, διευρύνουμε το πεδίο των απαγορευμένων συμπεριφορών, όχι μόνο από συνδικαλιστές όπως λέτε, αλλά από οποιονδήποτε εργαζόμενο ή εργοδότη, προσθέτοντας τη βία στους χώρους εργασίας, ώστε να καλύπτει τους πάντες, ακόμα και τους αιτούντες εργασία ή τους εθελοντές. Παράλληλα, εισάγουμε αυτοτελή πρόβλεψη για την προστασία από τη σεξουαλική παρενόχληση και τη βία, αποσυνδέοντάς την από την έννοια των διακρίσεων στην αγορά εργασίας, παραδείγματος χάριν λόγω φύλου. Ενισχύουμε τις υποχρεώσεις των εργοδοτών. Αυξάνεται το κόστος για τις μη νόμιμες υπερωρίες με το καταβαλλόμενο ωρομίσθιο να πηγαίνει στο 120% από 80% που είναι σήμερα.

Ακόμα, εισάγουμε την απαγόρευση των εργασιακών αντιποίνων και την αντιστροφή του βάρους της απόδειξης, σε περιπτώσεις παρενόχλησης των εργαζομένων. Ακούσαμε άλλωστε, από τους φορείς πως αυτό είναι ένα σημείο έντονης διαφωνίας των εργοδοτικών οργανώσεων. Θεσπίζουμε το δικαίωμα της αποσύνδεσης στην τηλεργασία, το δικαίωμα δηλαδή του εργαζομένου να μην απαντά σε κλήσεις και μηνύματα του εργοδότη, εκτός ωραρίου ή κατά τη διάρκεια των αδειών του, προστατεύοντας έτσι την οικογενειακή και την προσωπική του ζωή. Και αυτό το κάνουμε, παράλληλα, όχι μόνο για τον ιδιωτικό αλλά και για το δημόσιο τομέα με επιτυχία, όπως έδειξε και το σχετικό νομοσχέδιο που ψηφίστηκε χθες, από το Υπουργείο Εσωτερικών στην Ολομέλεια της Βουλής. Η τηλεργασία θα εφαρμόζεται παγίως, μόνο μετά από συμφωνία εργαζομένων και εργοδοτών και οι τελευταίοι θα αναλαμβάνουν και όλο το κόστος για τον εξοπλισμό και τη σύνδεση των τηλεργαζομένων.

Κύριε Υπουργέ, δεν νομίζω ότι όσα ανέφερα δεν είναι αντιληπτά από τους συναδέλφους της αντιπολίτευσης. Για λόγους, όμως, που σχετίζονται ξεκάθαρα με κομματικούς υπολογισμούς, αποφάσισαν, παίρνοντας απάνω τους το τεράστιο κόστος να βγουν και να πουν στην κοινωνία ότι, αυτή η κοινωνία η ίδια δεν γνωρίζει ποια είναι η αγορά εργασίας. Τα ίδια τα κόμματα, μέσα από τα πολιτικά τους γραφεία, ισχυρίζονται ότι έχουν μάθει καλύτερα την πραγματικότητα της ζωής από τον εργαζόμενο του ιδιωτικού τομέα που τη βιώνει. Ότι εκείνα μόνο μπορούν να ερμηνεύσουν τις συνθήκες και τις ανάγκες της κοινωνίας. Οι χθεσινές συγκεντρώσεις, όμως, τους έδειξαν ότι κάνουν λάθος. Η κοινωνία ζητά μια άλλη αντίληψη προοδευτική, που θα ενσωματώνει τις σύγχρονες εξελίξεις. Μια ολοκληρωμένη θεώρηση της αγοράς εργασίας, που θα στηρίζεται στη ρύθμιση της από το κράτος προς όφελος όλων. Αυτά, ακριβώς, τα στοιχεία συμπυκνώνει το νέο εργασιακό, η κυβέρνηση του Κυριάκου Μητσοτάκη, χωρίς ιδεοληψίες και αναχρονισμούς. Κατανοώ τον φόβο κάποιων για το αύριο, όμως οι εκλογές δεν μπορεί να προκαλούν φόβο και μάλιστα σε πολιτικά κόμματα, ιδιαίτερα, από τη στιγμή που ήδη ο Πρωθυπουργός τις προσδιόρισε για το τέλος της τετραετίας.

Επίσης, είναι αδικαιολόγητο και απαράδεκτο, τα ίδια αυτά κόμματα να προσπαθούν να μεταδώσουν τον φόβο τους στους εργαζόμενους με ψέματα. Το οκτάωρο δεν θα γίνει 12ωρο, όπως απειλεί η αντιπολίτευση, αλλά αντίθετα οι εργαζόμενοι αποκτούν το δικαίωμα σε νέες άδειες και καλύτερη διαχείριση του προσωπικού τους χρόνου. Αυτό που ζητούν είναι εφαρμογή της νομιμότητας, πλήρη αμοιβή για την εργασία που προσφέρουν και καλύτερες συνθήκες απασχόλησής τους. Και αυτά είναι τα στοιχεία που φέρνει το παρόν νομοσχέδιο, όχι μόνο για παραδοσιακές εργασίες, όπως οι εργατοτεχνίτες τους οποίους τους εξισώνει με τους υπαλλήλους, αλλά και για νέες μορφές όπως οι τηλεργασία, τα courier και τα delivery στις ψηφιακές πλατφόρμες.

Κυρίες και κύριοι συνάδελφοι, η Νέα Δημοκρατία στηρίζει την αλήθεια του νέου εργασιακού και το υπερψηφίζει, με την πεποίθηση ότι ανοίγει τους δρόμους για το μέλλον. Είναι ένα σύγχρονο, ισορροπημένο και ολοκληρωμένο πλαίσιο, με την αγορά εργασίας του 21ου αιώνα. Όσοι βρίσκονται απέναντι από αυτήν την προσπάθεια, μένουν προσκολλημένοι στο χθες, χωρίς καμία πρόταση για το αύριο.

Η στασιμότητα όμως δεν είναι λύση και δεν είναι σίγουρα απάντηση στα προβλήματα της χώρας. Είμαστε όλοι υποχρεωμένοι να ξεφύγουμε από τα στεγανά και τις ιδεοληψίες για να πούμε και κάτι καινούργιο επιτέλους στην ελληνική κοινωνία. Αυτή την κατεξοχήν προοδευτική ματιά εκφράζει και το παρόν νομοσχέδιο του Υπουργείου Εργασίας. Η Νέα Δημοκρατία συνεχίζει την προσπάθεια για θετικές αλλαγές στην οικονομία και την κοινωνία στηρίζοντας κάθε μεταρρυθμιστική προσπάθεια της κυβέρνησης του Κυριάκου Μητσοτάκη. Σας ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΙΔΗΣ(Προέδρος της Επιτροπής):**  Ευχαριστούμε τον κύριο Μαραβέγια.

Τον λόγο έχει η κυρία Ξενογιαννακοπούλου.

**ΜΑΡΙΑ-ΕΛΙΖΑ(ΜΑΡΙΛΙΖΑ) ΞΕΝΟΓΙΑΝΝΑΚΟΠΟΥΛΟΥ(Εισηγήτρια της Μειοψηφίας):** Ευχαριστώ, κύριε πρόεδρε. Κυρίες και κύριοι συνάδελφοι χθες οι απεργιακές κινητοποιήσεις, η μαζική συμμετοχή εργαζομένων στην Αθήνα, στον Πειραιά, σε όλες τις μεγάλες πόλεις της χώρας έδειξαν πραγματικά πώς αισθάνεται ο κόσμος της εργασίας απέναντι σ αυτό το αντεργατικό και αυταρχικό και αντιδημοκρατικό νομοσχέδιο.

 Χθες οι εργαζόμενοι είπαν ένα βροντερό όχι στην κατάλυση του οκτάωρου, στην επιβολή της 10 ώρες εργασίας με ατομική σύμβαση και με μείωση αποδοχών. Είπαν ένα βροντερό όχι στον πολλαπλασιασμό των φτηνών υπερωριών και στην υπέρ εντατικοποίηση της εργασίας. Είπαν ένα βροντερό όχι στις ανεξέλεγκτες απολύσεις που εισάγει και επιβάλλει αυτό το νομοσχέδιο. Είπαν ένα βροντερό όχι στην περαιτέρω ελαστικοποίηση της εργασίας ακόμα και της μερικής απασχόλησης μέσα από την επιβολή του σπαστού ωραρίου, είπαν ένα βροντερό όχι έμπρακτα με τη μαζική συμμετοχή τους τόσο μαζική, κύριε Υπουργέ, που έχουμε να δούμε δέκα χρόνια από το δεύτερο μνημόνιο για εργασιακά θέματα, τέτοια μαζική και συνειδητή και αποφασιστική συμμετοχή στην κατάργηση στην ουσία του δικαιώματος της απεργίας, στον περιορισμό των συλλογικών συμβάσεων και διαπραγματεύσεων και φυσικά στην πλήρη αποδυνάμωση της ελεύθερης διεκδίκησης των δικαιωμάτων της εργασίας και του συνδικαλισμού. Αυτή είναι η πραγματικότητα.

Κύριε υπουργέ, είσαστε απομονωμένος εσείς και η κυβέρνηση Μητσοτάκη και μέσα στη Βουλή, αυτό αποδείχθηκε όλες αυτές τις μέρες και φυσικά θα επιβεβαιωθεί και στην Ολομέλεια την επόμενη εβδομάδα, αλλά είσαστε και απομονωμένοι στην κοινωνία. Ο ελληνικός λαός, ο κόσμος της εργασίας καταψηφίζει στη συνείδησή του και απορρίπτει αυτές τις αντεργατικές και αυταρχικές ρυθμίσεις.

Ας πούμε, λοιπόν, μερικές αλήθειες τώρα που ολοκληρώνεται η συζήτηση με τη δεύτερη ανάγνωση στις Επιτροπές μας. Η πρώτη αλήθεια είναι ότι επιλέξατε με όρους καθαρά επικοινωνιακούς να συνδυάσετε αυτό το νομοθετικό έκτρωμα εναντίον της εργασίας μαζί με δύο διεθνείς συμβάσεις και μία Ευρωπαϊκή Οδηγία προκειμένου να μπορείτε να ισοσκελίσετε τις εντυπώσεις και να μπορείτε να λέτε «μα γιατί διαμαρτύρεστε». Αυτό μας λέτε συνέχεια εδώ και ένα μήνα, από τότε που αρχίσαμε να αναφέρεστε στο νομοσχέδιο, «γιατί τη διαμαρτύρεστε, αφού για τα μισά άρθρα δεν ήσασταν αρνητικοί. Μα είναι μια σκοπιμότητα αυτό που κάνετε», επίτηδες τα έχετε βάλει μέσα ενώ έπρεπε να τα είχατε φέρει με διαφορετικά νομοσχέδια και να γίνει και μία ανάδειξή τους και φυσικά σε καμία περίπτωση δεν μπορεί να ισοσταθμίσουν αυτό το κόλαφο που επιφέρει το υπόλοιπο νομοσχέδιο στον κόσμο της εργασίας, στο συλλογικό εργατικό δίκαιο και στις εργασιακές σχέσεις στη χώρα μας. Αυτή είναι η πραγματικότητα και ότι και να κάνετε επικοινωνιακά δεν μπορείτε ούτε να το αλλάξετε ούτε να το αποκρύψετε.

Άρα, λοιπόν, και για να κλείσει αυτή η συζήτηση ακόμα και αυτές οι θετικές διεθνείς συμβάσεις για την υγεία και την ασφάλεια, για τη βία και κακοποίηση στο χώρο της εργασίας που εμείς πρώτοι σας λέγαμε «φέρτε το γρήγορα», η θετική οδηγία για τις γονικές άδειες, ακόμα και αυτές λοιπόν οι θετικές διατάξεις μέσα σε ένα κόσμο εργασίας διαλυμένο, μέσα σε μια αντεργατική νομοθεσία που εσείς επιβάλλετε και αυτές απαξιώνοντας στην εφαρμογή τους, όταν δεν θα υπάρχει ένα αποτελεσματικό ΣΕΠΕ να ελέγξει την εφαρμογή τους.

Από εκεί και πέρα, τι δικαιώματα θα δώσετε για γονικές άδειες στις οικογένειες των εργαζομένων, όταν εσείς έρχεστε και διαλύετε τα ωράρια και μειώνετε τις αποδοχές ή πώς μπορεί να ενισχύσετε την υγεία και την ασφάλεια, όταν με την εντατικοποίηση της ίδιας της εργασίας που επιβάλλετε μέσα από αυτό το νομοσχέδιο και το διπλασιασμό των υπερωριών ιδιαίτερα σε βιομηχανία, θέτετε σε άμεσο κίνδυνο, όπως ο Παγκόσμιος Οργανισμός Υγείας έχει επανειλημμένα τονίσει, την ίδια την υγεία και την ασφάλεια των εργαζόμενων, καθώς όλα τα εργατικά ατυχήματα γίνονται στην αλλαγή της βάρδιας, δηλαδή όταν πλέον ξεπερνιέται το οκτάωρο!

Ας πάμε, όμως, και σε μια δεύτερη αλήθεια, γιατί το λέτε συνέχεια και το επαναλαμβάνετε παρότι σας απαντάμε, αλλά αυτή είναι η λογική σας, γιατί εκεί εσείς ποντάρετε και όχι στην ουσία, όχι στο τι νιώθει και καταλαβαίνει ο κόσμος ο οποίος κινητοποιείται και αγανακτεί και ανησυχεί, αλλά στο μήνυμα που νομίζετε ότι αυτό τελικά θα επικρατεί. Κύριε Υπουργέ, η αλήθεια επικρατεί με την έννοια της κοινωνικής πραγματικότητας και το βίωμα των εργαζομένων.

Όσον αφορά, λοιπόν, στην περίφημη Οδηγία για τις γονικές άδειες. Κύριε Υπουργέ, σε καμία περίπτωση η Οδηγία για τις γονικές άδειες δε σημαίνει ατομική σύμβαση για διευθέτηση του χρόνου εργασίας. Αυτό που λέτε είναι ανυπόστατο και δεν το λέει μόνο ο ΣΥ.ΡΙΖ.Α. για να σας κάνει αντιπολίτευση, σας το είπαν όλοι οι φορείς, σας το είπε η ΓΣΕΕ, σας το είπε η ΑΔΕΔΥ, σας το είπαν οι δικηγορικοί σύλλογοι. Οι γονικές άδειες, καταρχάς, δεν επιβάλλουν στον εργαζόμενο να δουλέψει περισσότερες ώρες από το οκτάωρο και να έχει λιγότερες αποδοχές. Το αντίθετο κάνουν. Είναι μια ρύθμιση καθαρά για θέμα ισότητας μεταξύ των εργαζόμενων γονέων, που τους δίνει τη δυνατότητα να έχουν μία μείωση των ωρών εργασίας για οικογενειακούς λόγους για μια συγκεκριμένη περίοδο. Αυτή είναι η πραγματικότητα. Δεν είναι ατομική σύμβαση διευθέτησης του χρόνου εργασίας, όπως θέλετε να παρουσιάσετε. Για του λόγου το αληθές, η ίδια η Οδηγία στο άρθρο 16 παράγραφος 2 αναφέρει ρητά: «Η εφαρμογή της Οδηγίας δεν αποτελεί δικαιολογία για την υποβάθμιση του γενικού επιπέδου προστασίας των εργαζομένων στα πεδία που καλύπτονται από την παρούσα Οδηγία». Η ίδια η Οδηγία ακριβώς αποκαλύπτει ότι εσείς έρχεστε με ένα νομοσχέδιο για να καταλύσετε στο εργασιακό δίκαιο της χώρας με άλλοθι την Οδηγία.

Πάμε, όμως, παραπέρα. Όσον αφορά στην ατομική σύμβαση, μας λέτε και μας ξαναλέτε ότι δεν υπάρχει η επιβολή 10ωρου, άρα, στην ουσία, μέσω της εκβιαστικής επιβολής, καθώς δεν υπάρχει ισότητα εργαζόμενου - εργοδότη, της ουσιαστικής επιβολής και γενίκευσης, όπως θα φέρει αυτό το νομοσχέδιο της ατομικής σύμβασης, θα υπάρχει 10ωρη εργασία όπου γι’ αυτές τις δύο παραπάνω ώρες ο εργαζόμενος δεν θα αμείβεται. Αυτή είναι η πραγματικότητα κι έτσι, κυρίες και κύριοι συνάδελφοι, καταργείται το 8ωρο και με μείωση αποδοχών και θα πληρώνεται ο εργαζόμενος, όπως ο ίδιος έχετε πει σε κρίση ειλικρίνειας σε τηλεοπτική εκπομπή, με ρεπό. Αυτή είναι η πραγματικότητα! Δεν μπορεί να μας λέτε ότι δεν ισχύει. Ας είμαστε, λοιπόν, συγκεκριμένοι, γιατί μας ακούει και ο ελληνικός λαός και θα πρέπει να μιλάμε συγκεκριμένα για το τι ισχύει σήμερα και τι θα ισχύσει με αυτή την νομοθετική ρύθμιση που φέρνετε.

Ας πάρουμε, λοιπόν, ως παράδειγμα εργαζόμενη που είναι σε ένα πολυκατάστημα ή σε ένα εργοστάσιο και έχει μισθό 1.000 € μεικτά. Σήμερα υπάρχει το καθεστώς της υπερεργασίας, δηλαδή για μία ώρα πέραν του 8ώρου έχεις προσαύξηση ωρομισθίου 20% και για μία ώρα επιπλέον, επειδή μιλάτε για 2ωρη εργασία, μπαίνεις πια στο χώρο της υπερωρίας και έχεις προσαύξηση 40%. Τι θα κάνει, λοιπόν, αυτή η εργαζόμενη του παραδείγματος; Το ωρομίσθιο της είναι 6€ ανά ώρα. Άρα, για τη μία ώρα επιπλέον υπερεργασία με προσαύξηση 20%, θα πάει στο 7,20€. Για τη δεύτερη ώρα μπαίνουμε πια στο 40% της υπερωρίας και θα πάρει ωρομίσθιο προσαυξημένο κατά 40%, δηλαδή 8,4€. Τι σημαίνει αυτό για το μήνα για την εργαζόμενη του παραδείγματος; 187,5 €. Αυτά τα 187,5 € που παίρνει σήμερα, με βάση αυτά που ισχύουν σήμερα στο εργατικό δίκαιο, θα τα απωλέσει μέσω της ατομικής σύμβασης για να δουλέψει το επιπλέον δίωρο και θα τα πληρωθεί σε ρεπό αν και εφόσον τα λάβει.

Δεν μπορεί αυτό να το αμφισβήτησε. Γι’ αυτό βγαίνει ο Δικηγορικός Σύλλογος και φωνάζει. Μη βγάλετε τρελούς τους πάντες - τους επιστήμονες, τον ελληνικό λαό, τους εργαζόμενους- για να περάσετε την προπαγάνδα της. Εδώ, είναι σαφής απώλεια αποδοχών. Και, πάνω απ’ όλα, είναι η θέσπιση της απλήρωτης εργασίας. Δηλαδή, απλήρωτη εργασία και έξω από συλλογικές συμβάσεις εργασίας, μέσω της ατομικής σύμβασης.

Μας είπατε ότι σας κατηγορήσαμε ότι παίρνετε a la carte την ευρωπαϊκή εμπειρία και κυρίως των ανατολικών χωρών, των βαλκανικών χωρών. Και μας είπατε «όχι, και σε άλλες χώρες ισχύει η ατομική σύμβαση». Αυτό, όμως, που δεν είπατε είναι ότι, πρώτα απ’ όλα, στις περισσότερες χώρες της Ευρώπης -και μάλιστα και στην Ισπανία και στην Πορτογαλία- υπάρχει μία κάλυψη με συλλογικές συμβάσεις που ξεπερνάει το 70%. Δηλαδή, η Ισπανία έχει 73% συλλογικές συμβάσεις, η Πορτογαλία 72%, η Δανία σχεδόν φτάνει το 80%.

Άρα, λοιπόν, εκεί υπάρχουν ισχυρά συνδικάτα, υπάρχουν ισχυρές συλλογικές συμβάσεις εργασίας. Η ρύθμιση, για την οποία αναφέρατε την Ισπανία, ήταν ρύθμιση του Ραχόϊ και όχι της κυβέρνησης Σάντσες. Η δε κυβέρνηση Σάντσες έκανε μία νομοθετική αλλαγή, με την οποία η αντίστοιχη ψηφιακή κάρτα εργασίας, για τον έλεγχο της υπερεργασίας και των υπερωριών, γίνεται με ευθύνη και των συνδικάτων από κοινού με την επιθεώρηση εργασίας.

Εσείς καταργείτε, a la carte εδώ, τα συνδικάτα. Ερχόσαστε και υποβαθμίζετε το ΣΕΠΕ. Ο δε Αντόνιο Κόστα, ο Πρωθυπουργός της Πορτογαλίας, κατήργησε και την προηγούμενη συντηρητική ρύθμιση της ατομικής σύμβασης, που εσείς φέρνετε. Για να είναι σωστά τα πράγματα και να μην τα λέτε, κύριε Υπουργέ.

Άρα, λοιπόν, τι ισχύει με τις συλλογικές συμβάσεις στη χώρα μας; Ότι μέχρι το δεύτερο μνημόνιο υπήρχε ένα πολύ μεγάλο ποσοστό κάλυψης στη χώρα μας. Μετά το δεύτερο μνημόνιο άρχισε αυτό να αποκλιμακώνεται -από 24% έφτασε σχεδόν 14%. Ο ΣΥΡΙΖΑ, μετά την έξοδο από τα μνημόνια, αποκατέστησε, για 8 μήνες, τις συλλογικές συμβάσεις και όλο το σύστημα. Αλλά, φυσικά, δεν πρόλαβε να γίνει η πλήρης αποκατάστασή τους, γιατί έγιναν οι εκλογές. Και, σήμερα, που είχε φτάσει, κύριε Υπουργέ; Έχει φτάσει στο 10% η κάλυψη από συλλογικές συμβάσεις εργασίας, στη χώρα μας.

Και βέβαια με αυτό το νομοσχέδιο, στην ουσία δεν θα υπάρχει και η δυνατότητα πια. Ούτε σωματεία, ούτε διαπραγμάτευση, ούτε η δυνατότητα συλλογικών συμβάσεων. Και θα γενικευθεί και η ατομική σύμβαση. Αυτή είναι η πραγματικότητα και εκεί ωθείτε, σήμερα, τον ελληνικό λαό.

Ας πάμε, όμως, και στις υπερωρίες. Διότι δεν πρέπει να μείνει τίποτα αναπάντητο. Κάνατε μια δικολαβία, κύριε Υπουργέ. Σας κατηγορήσαμε ότι διπλασιάζετε τις υπερωρίες και τις καθιστάτε φθηνές. Διότι ήταν: 96 στη βιομηχανία, 120 στις υπηρεσίες με 40% προσαύξηση και αν υπήρχε επιπλέον -κατά παράβαση, φυσικά, της νομοθεσίας- από τον εργοδότη, μπορούσε ο εργαζόμενος να διεκδικήσει 80% προσαύξηση. Και μας είπατε: «Μα, τι θέλετε; Μιλάτε για παράνομες;» Δεν μιλάμε για παράνομες. Άλλο σας λέμε. Λέμε ότι διπλασιάζοντας τις υπερωρίες, εσείς νομιμοποιείτε την παρανομία και τις φτάνετε στο 150 και μάλιστα με φθηνό τρόπο. Δεν τη νομιμοποιείτε καν , δίνοντας για το επιπλέον μέχρι το 150, το 80%. Δηλαδή, να υπάρχει και ένα κέρδος για τον εργαζόμενο. Ούτε αυτό δεν κάνετε.

Άρα, στην πραγματικότητα, κάνετε πλήρη εντατικοποίηση της εργασίας, εκμετάλλευση, πολλαπλασιασμό και φθηνές υπερωρίες.

Τι ισχύει στην Ευρώπη; Γιατί κάνετε και μια άλλη δικολαβία. Εξαιρείτε την υπερεργασία από την έννοια της υπερωρίας. Στην Ελλάδα, έχουμε αυτή την ιδιαιτερότητα. Έχουμε την υπερεργασία, που είναι η πρώτη ώρα και, από εκεί και πέρα, υπερωρία. Στην υπόλοιπη Ευρώπη, είτε τις λένε όλες «υπερωρίες» -ενώ εσείς δεν υπολογίζετε την υπερεργασία- είτε μιλούν για Α και Β ζώνη. Η πραγματικότητα, λοιπόν. Στοιχεία της Ευρωπαϊκής Επιτροπής: Το ετήσιο πλαφόν, στην Ευρώπη, υπερωριακής απασχόλησης είναι 80 με 250 ώρες. Και η προσαύξηση είναι από 50% στην Α ζώνη και 100% στη Β ζώνη.

Σήμερα στη χώρα μας, το πλαφόν, βάζοντας τη συνάθροιση υπερεργασίας και υπερωριών, πέρα του 40ώρου είναι 446 ώρες στη βιομηχανία και 470 στις υπηρεσίες, όταν είναι 250 στην Ευρώπη, με προσαύξηση 20% και 40% αντίστοιχα. Κάντε τη σύγκριση σήμερα.

Ήδη, ο Έλληνας εργαζόμενος, με το ισχύον δίκαιο, δουλεύει περισσότερο υπερωριακά και αμείβεται λιγότερο.

Με αυτό που φέρνετε εσείς, πολλαπλασιάζετε τις υπερωρίες και θα δουλεύει πια εξαντλητικά για να έχει και πολύ λιγότερες απολαβές, σε σχέση με τα ευρωπαϊκά.

 Ολοκληρώνω. Είναι σαφές και φάνηκε και χθες από όλες τις τοποθετήσεις και υποτιμάτε πάρα πολύ τους εργαζόμενους και μάλιστα άκουσα και τον Εισηγητή της Συμπολίτευσης και μου έκανε και εντύπωση να μιλάει με τέτοια απαξία για τον κόσμο της εργασίας, την αγωνία του που κινητοποιείται, ακόμα και γι΄ αυτούς που δεν πήγαν, γιατί μπορεί να φοβούνται να μην χάσουν και τη δουλειά τους.

Είναι γενικευμένη αγωνία και έχει περάσει πόσο εναντίον της εργασίας είναι αυτό το νομοσχέδιο, αλλά υποτιμάτε ακόμα και τον δικό σας κόσμο, τους δικούς σας ψηφοφόρους και αυτό δεν μπορώ και να το καταλάβω.

Μπορώ να καταλάβω να βγείτε και να πείτε είμαστε νεοφιλελεύθεροι, είμαστε «θατσερικοί», αυτό πιστεύουμε, αλλά όχι να υποτιμάτε και τους δικούς σας ψηφοφόρους.

Χτες, στη μεγάλη συγκέντρωση που έγινε στην Κλαυθμώνος, ένας από τους συνδικαλιστές στη Γ.Σ.Ε.Ε. που μίλησε είναι δικός σας συνδικαλιστής. Είναι κι αυτός περιπλανημένος, παρασυρμένος ή έμμισθος υπάλληλος των Βουλευτών του ΣΥ.ΡΙΖ.Α. ή δεν ξέρω ποιων; Μη λέτε τέτοια πράγματα, είναι και ντροπή πια για το Κοινοβούλιο. Γιατί αυτό που καταλαβαίνει ο κόσμος και καταψηφίζει στη συνείδησή του και αντιδρά, είναι ότι τον βάζετε να δουλέψει περισσότερο, να αμείβεται λιγότερο, να μην έχει επαρκή και ικανοποιητικό και αποτελεσματικό έλεγχο και ταυτόχρονα του διαλύετε κάθε προστασία δικαστική και νομική για τις ανεξέλεγκτες απολύσεις.

Του διαλύετε την αυτονομία των Σωματείων, τον εκφοβίζετε με απόλυση και μετάθεση για να μην συμμετέχει πια στη συνδικαλιστική δράση. Εισάγετε μέχρι και την αστική ευθύνη με εξοντωτικά οικονομικά αποτελέσματα στους μεροκαματιάρηδες, για να τους αποτρέψετε να μπουν να δουλέψουν για το Συνδικαλισμό να διεκδικήσουν τα δικαιώματά τους.

Και φτάνετε πια να επιστρέφετε τη χώρα, αυτό είναι το βλέμμα στο μέλλον, στο νομό 330, του Λάσκαρη, το 1976, πώς; Φτάνετε στο σημείο να απαγορεύετε προληπτικά από την απεργία, απαγορεύοντας να την κηρύξει δευτεροβάθμιο και τριτοβάθμιο σωματείο. Και φυσικά, να απαγορεύετε την απεργία την ώρα της διαπραγμάτευσης, όταν σύμφωνα με το Σύνταγμα η ίδια η απεργία είναι τεκμήριο υπέρ της απεργοσπασίας από το Σύνταγμα και ο βασικός μοχλός πίεσης στη διαπραγμάτευση για να επιτύχει ο εργαζόμενος, που είναι αδύναμος απέναντι στον εργοδότη, μία αξιοπρεπή συμφωνία.

Για όλους αυτούς τους λόγους, κ. Υπουργέ καταψηφίζουμε, αλλά καταψηφίζει και ο κόσμος της εργασίας και ο ελληνικός λαός.

Σας ευχαριστώ πολύ.

**ΑΘΑΝΑΣΙΟΣ ΛΟΥΠΗΣ (Προεδρεύων των Επιτροπών):** Σας ευχαριστούμε πολύ.

Τον λόγο έχει, ο κ. Μουλκιώτης.

 **ΓΕΩΡΓΙΟΣ ΜΟΥΛΚΙΩΤΗΣ (Ειδικός Αγορητής του Κινήματος Αλλαγής):** Ευχαριστώ, κ. Πρόεδρε.

 Κύριε Υπουργέ, να αναφέρω επειδή την προηγούμενη φορά σας είχα καλέσει να δεχθείτε το Σωματείο των Εργαζομένων από τα λιπάσματα Καβάλας, πράγματι τους δεχθήκατε. Υπήρξε μια συνεννόηση. Εγώ σας ζητώ να εξαντλήσετε ότι όρια υπάρχουν προκειμένου να τακτοποιηθεί αυτή εκκρεμότητα, η οποία προϋπάρχει από το 2015 για να κλείσει το ζήτημα αυτό.

Κυρίες και κύριοι συνάδελφοι, είναι γεγονός ότι αυτό που την πρώτη μέρα της συζήτησης είχα διαπιστώσει το είδα και σήμερα, μία εκδηλότερη αμηχανία και νευρικότητα από πλευράς της κυβερνητικής πλειοψηφίας. Ο Εισηγητής δεν κατάλαβα τι ήταν αυτά που είπε και πώς τα είπε, σε σχέση με τα χθεσινά γεγονότα.

Χθες είναι γεγονός ότι οι εργαζόμενοι έδωσαν συγκεκριμένο και ευκρινέστατο μήνυμα στην Κυβέρνηση. Αποδείχθηκε ότι δεν έπεισε ο κύριος Υπουργός με τα όσα τους έχει αναφέρει σχετικά με τα θέματα του υπό συζήτηση νομοσχεδίου. Δεν έπεισε την πλειοψηφία των φορέων που ακροάστηκε η Επιτροπή μας. Επίσης, μετά την ακρόαση των φορέων η Ένωση Δικαστών και Εισαγγελέων εξέδωσε συγκεκριμένο ψήφισμα και ανακοίνωση, κάθετα αντίθετη σε αυτό το νομοσχέδιο. Πέραν του Δικηγορικού Συλλόγου που ακούστηκε προηγουμένως, και αυτοί κάνουν λάθος; Κάτι δεν πάει καλά. Χθες λοιπόν είδαμε ότι ο κόσμος δεν είναι παραιτημένος, όπως το θέλει η κυρίαρχη αφήγηση να το λέει. Δεν είναι καθόλου παραιτημένος. Οι νέοι διεκδικούν μια ζωή με προοπτικές, η κοινωνία αναζητά ένα καλύτερο μέλλον και, βεβαίως, χθες ήταν η πρώτη φορά μιας νέας δυναμικής.

Σήμερα, τρίτη μέρα, συζητάμε το νομοσχέδιο και δεν υπάρχει αμφιβολία ότι θα αλλάξει δραματικά τις συνθήκες απασχόλησης και τα εργασιακά δικαιώματα. Μετά από τις τρεις συνεδριάσεις της Επιτροπής μας, έχω πειστεί ότι η Κυβέρνηση Μητσοτάκη στερείται διάθεσης για κοινωνικό διάλογο. Σχεδιάζει, διαβουλεύεται και νομοθετεί με τον εαυτό της και αναγκάζομαι, μετά από αυτά, να επαναλάβω ό,τι είχα πει στην πρώτη συνεδρίαση επιγραμματικά, ότι είναι μεγάλη ατυχία για τον κόσμο της εργασίας ότι έχουμε αυτή την Κυβέρνηση, που εν έτει 2021 πολιτεύεται και νομοθετεί σε μία παράλληλη πραγματικότητα, μια Κυβέρνηση, που νομοθετεί για τον υποτιθέμενο εκσυγχρονισμό της αγοράς εργασίας με όλως αντεργατικά μέτρα και κυρίως χωρίς κανένα σχέδιο διαμόρφωση συνθηκών για αξιοπρεπή εργασία και υγιή επιχειρηματικότητα, χωρίς καμία μέριμνα για τους νέους, την διαγενεακή αλληλεγγύη, αλλά και το σύγχρονο κοινωνικό συμβόλαιο που επιβάλλεται από τις συνθήκες του μέλλοντος.

Η ηγεσία του Υπουργείου Εργασίας είναι αποφασισμένη να περάσει όλες εκείνες τις ρυθμίσεις, οι οποίες, δυστυχώς, κατά την πολιτική άποψή μας, μας γυρνούν δεκαετίες πίσω. Στερούμενη σοβαρής επιχειρηματολογίας, επέλεξε για επιθετική και παραπειστική ρητορική διαστρέβλωσης των πραγματικών επιπτώσεων του νομοθετήματός της. Βεβαίως, κυρίες και κύριοι, δεν μπορούμε να μη δεχθούμε ότι επέλεξε η Κυβέρνηση κατά το δοκούν τα παραδείγματα των άλλων ευρωπαϊκών χωρών. Αυτό είναι ένα unfair. Δεν είναι ηθικό να κρύβεται πίσω από ευρωπαϊκές ρυθμίσεις όπως τη συμφέρει.

Θα δώσω ένα συγκεκριμένο παράδειγμα, που πρόκυψε και από όσα ειπώθηκαν προχθές. Πώς είναι δυνατόν να μας λέτε ότι επεκτείνετε την οδηγία 2019/1158 σε ό,τι αφορά την διευθέτηση και να την εφαρμόσετε όχι μόνο στους γονείς με παιδιά, αλλά και στους ανθρώπους που δεν έχουν παιδιά, τους εργαζόμενους και τους ανύπαρκτους, αλλά ταυτόχρονα, το άρθρο 3 της σύμβασης 190 να το μεταφέρετε κατά γράμμα στο εθνικό δίκαιο, παρότι αφορά μόνο το 3% των επιχειρήσεων; Εδώ δεν μπορείτε να αλλάξετε το πεδίο εφαρμογής, τη στιγμή που το 97% των επιχειρήσεων στην Ελλάδα είναι με 9 εργαζόμενους και κάτω και γιατί να το κάνετε;

Απαιτείτε, επίσης, ευελιξία από τους εργαζόμενους, αλλά, δυστυχώς, στην πολιτική σας σας βρίσκω ότι είστε πάρα πολύ αμετακίνητοι. Προσπαθήσατε, κύριε Υπουργέ, προχθές να δικαιολογήσετε την άποψη των εταιριών και, όπως εσείς το είπατε, εξυπηρετεί για διαφορετικούς λόγους και μία κατηγορία επιχειρήσεων με αυξημένες παραγγελίες και εργαζόμενους οι οποίοι θέλουν να δουλέψουν περισσότερο, να έχουν οι άνθρωποι λιγότερο ελεύθερο χρόνο, αλλά να βάλουν περισσότερα χρήματα στην τσέπη τους και δεν έχει ο κ. Υπουργός κανένα λόγο που οδηγεί αυτόν να δικαιολογεί την πρόσληψη νέων εργαζομένων.

Κύριε Υπουργέ, πώς θα μειωθεί η ανεργία έτσι και πώς θα βελτιωθούν οι συνθήκες απασχόλησης; Διότι φαντάζομαι ότι δεν αμφισβητείται τα αμείλικτα δεδομένα για την υφιστάμενη κατάσταση στην αγορά εργασίας στη χώρα μας και σίγουρα δεν διαφωνείτε ότι το ότι το ποσοστό ανεργίας είναι ιδιαίτερα υψηλό, ότι η «μαύρη» εργασία είναι ανεξέλεγκτη επί δικής σας Κυβερνήσεως, ότι οι παραβιάσεις στους χώρους εργασίας πληθαίνουν, ότι τα εργατικά ατυχήματα στοιχίζουν ζωές, ότι ο αρμόδιος χρόνος εργασίας είναι υψηλός, ότι το ύψος των αποδοχών είναι χαμηλό κλπ..

Τι άλλο έχουμε, κυρίες και κύριοι συνάδελφοι; Χρησιμοποιείται η μισή αλήθεια για να δικαιολογηθεί η αναλήθεια και ισχυρίζεται η Κυβέρνηση ότι η διευθέτηση του χρόνου εργασίας προβλέπεται νομοθετικά σε νόμους του 2010. Αποκρύπτει, όμως, ότι, σύμφωνα με τους νόμους του 2010 του ΠΑΣΟΚ τότε, το άρθρο 7, παράγραφος 6, του ν.3846/2010, αυτό έπρεπε να γίνει με συλλογική σύμβαση εργασίας, δηλαδή με συμφωνία με το συνδικάτο. Γιατί εμείς τότε και στη δύσκολη αυτή περίοδο, στην οποία μας οδήγησε η παράταξη της Δεξιάς στη χώρα, αντέξαμε και προστατεύσουμε τα δικαιώματα των εργαζομένων και τη συλλογική διαπραγμάτευση.

Η κυβέρνηση όμως παρακάμπτει τα σωματεία καθώς η ατομική συμφωνία για τη διευθέτηση του χρόνου εργασίας-η 10ωρη απασχόληση- προβλέπεται όχι μόνο όταν δεν υπάρχει σωματείο αλλά και όταν υπάρχει και διαφωνεί. Η πραγματικότητα λοιπόν απέχει παρασάγγας από την αντίληψη για τις ανάγκες του κόσμου της εργασίας. Το νομοθέτημα σας έχει ήδη κριθεί και απορριφθεί από την ελληνική κοινωνία και το επαναλαμβάνω, το απέδειξε και η χθεσινή μεγαλειώδης πορεία στην Αθήνα και λέω ότι είναι η πρώτη μέρα μιας νέας δυναμικής και θα κριθεί και στην πράξη κύριε Υπουργέ γιατί το μόνο κριτήριο της αλήθειας είναι η πράξη. Να σας υπενθυμίσω ότι το δίκαιο του εργατικού αγώνα που διαπράχθηκε κατά την περίοδο ισχύος του νόμου 330/1976, ήταν αυτό το οποίο κρίθηκε και μέσω αλλαγών μέσα στη Βουλή και στα δικαστήρια. Και τα ελληνικά δικαστήρια, ένα-ένα άρθρο του νόμου 330 το εξουθένωσαν το εξουδετέρωσαν και το ακύρωσαν.

Είναι αλήθεια, ότι με τις ρυθμίσεις που φαίνεται η ποιότητα της ζωής των εργαζομένων αντί να βελτιωθεί θα χειροτερέψει κι άλλο, και οι επιπτώσεις τους θα είναι δυσμενέστατες όχι δυσμενέστερες δυσμενέστατες για όλους αυτούς τους εργαζόμενους. Γινόμαστε κυρίες και κύριοι συνάδελφοι, μάρτυρες της ακραίας ελαστικοποίησης της εργασίας, της απελευθέρωσης των απολύσεων, του στιγματισμού της συλλογικής διεκδίκησης αλλά και της αποθέωσης του απεργοφασισμού. Με άλλοθι το δήθεν εκσυγχρονισμό της νομοθεσίας, κατακτήσεις των εργαζομένων που ήταν αποτέλεσμα διεκδικήσεων και αγώνων τους ισοπεδώνονται εξολοκλήρου. Κάναμε τις παρατηρήσεις μας στη συζήτηση επί των άρθρων, είπαμε συγκεκριμένα ζητήματα. Είπαμε ότι συμφωνούμε με τις διεθνείς συμβάσεις εργασίας και με την Οδηγία και κάναμε και συγκεκριμένες παρατηρήσεις. Αυτά είναι δεδομένα δεν τα αμφισβητούμε και λέμε ναι δεν είναι κακό γιατί έχουμε ζητήσει να υιοθετηθούν και καλά έκανε η κυβέρνηση που τα έφερε.

Όμως η αλήθεια είναι ότι η διεθνής οργάνωση εργασίας ILO, συνιστά ευελιξίες για γονείς και φροντιστές παιδιών να γίνονται μέσω συλλογικών συμβάσεων εργασίας και συλλογικών εκπροσώπων για διασφάλιση τόσο των ίδιων των αιτούντων όσο και των υπόλοιπων εργαζομένων από πρακτικές καταστρατήγησης του εργοδότη. Συλλογικές συμβάσεις εργασίας μεγάλων κλάδων στην Ε.Ε. μεταξύ των οποίων και του τραπεζικού όπως και οι επιχειρησιακές συλλογικές συμβάσεις στην Ισπανία, προβλέπουν ειδικές διαδικασίες προτεραιότητας, έγκρισης συλλογικής εποπτείας για την ορθή εφαρμογή, μη διάκρισης ορθής επανένταξης, υποστήριξης και λοιπά για τις κατηγορίες των εργαζομένων με οικογενειακά βάρη φροντιστών.

Ρωτήσαμε προχθές, γιατί η αύξηση του ορίου της επιτρεπόμενης υπερωριακής απασχόλησης πάνω από 150 ώρες είναι εφικτή κατά περίπτωση, και μάλιστα με μονοπρόσωπη απόφαση του Γενικού Γραμματέα του Υπουργείου Εργασίας ούτε καν του Ανώτατου Συμβουλίου Εργασίας. Δεν πήραμε καμία απάντηση. Για να δείτε ότι οποιαδήποτε πρόβλεψη για τις πάνω από 150 ώρες είναι ο Γενικός Γραμματέας, ο οποίος θα βάζει φρένο κόφτη και θα λέει ότι προχωράμε χωρίς κανένα πρόβλημα και θα νομιμοποιούμε. Δεν είναι ρητορική η ερώτηση. Περιμένουμε να μας πείτε γιατί το μονοπρόσωπο όργανο του Γενικού Γραμματέα Εργασίας που διορίζεται από την κυβέρνηση θα έχει αυτή την αρμοδιότητα.

Υπενθυμίζω βεβαίως ότι 150 ώρες θα πληρώνονται με προσαύξηση 40% ενώ έως τώρα πάνω από 120 πληρώνονται με προσαύξηση 80%. Αυτό σημαίνει και απώλεια εισοδήματος για τον εργαζόμενο που δουλεύει πάνω από 120 ώρες. Η πραγματική απάντηση λοιπόν είναι ότι η διάταξη αυτή σε συνδυασμό και με τη διευθέτηση του χρόνου εργασίας με ατομική συμφωνία που εισάγει το 59, θα οδηγήσει σε επιπλέον απασχόληση γι’ αυτό χωρίς αμοιβή γι’ αυτό το λέμε χωρίς αμοιβή, θα οδηγεί στη μείωση του κόστους υπερωριών για τους εργοδότες αλλά και σε αντίστοιχη μείωση αμοιβής των εργαζομένων.

Επιπλέον, η διάταξη αυτή σε συνδυασμό με το 59 για τη διευθέτηση του χρόνου εργασίας, θα οδηγήσει είτε σε κάλυψη των αναγκών των επιχειρήσεων από το υφιστάμενο δυναμικό άρα μη δημιουργία νέων θέσεων εργασίας είτε θα οδηγήσει σε απολύσεις. Επομένως κυρίες και κύριοι συνάδελφοι, η κυβέρνηση καταγράφει και αντιγράφει και υλοποιεί κατά γράμμα το πόρισμα Πισσαρίδη, το οποίο προτείνει τη μείωση του κόστους υπερωριών και την απόλυτη ευελιξία στις εργασιακές σχέσεις. Να λοιπόν γιατί δεν είναι καθόλου τυχαία η πρόβλεψη στο συγκεκριμένο νομοσχέδιο. Το ιδιαίτερα κρίσιμο στοιχείο του άρθρου 51 είναι όμως και το γεγονός ότι η διευθέτηση του χρόνου εργασίας θα μπορεί πλέον να εφαρμόζεται με συμφωνία εργοδότη εργαζόμενου, δηλαδή, ο ουσιώδης όρος που αφορά τον χρόνο εργασίας θα μπορεί να ρυθμίζεται πλέον όχι με συλλογική αλλά με ατομική σύμβαση εργασίας όπου κυρίαρχος είναι ο εργοδότης. Και μη μου πείτε να μην το σχολιάζουμε περί ισοτιμιών.

Επουδενί, λοιπόν, δεν υπάρχει αυτό που παρουσιάζεται από την κυβέρνηση, σαν δυνατότητα επιλογής του εργαζόμενου. Αντίθετα ο εργοδότης θα μπορεί εύκολα πια, να αναγκάσει τον εργαζόμενο να συναινέσει στη διευθέτηση του ωραρίου. Ο εργαζόμενος θα καλείται να αποφασίσει, ενώ θα επικρέμεται από πάνω του και η δαμόκλειος σπάθη της απόλυσης. Ήδη, το ξέρετε και το ξέρουμε, πολλοί εργαζόμενοι δουλεύουν παραπάνω ώρες στον ιδιωτικό τομέα, χωρίς να παίρνουν αμοιβή για υπερωριακή απασχόληση. Η κυβέρνηση, λοιπόν, ενώ βλέπει την πραγματικότητα, διαπιστώνει το πρόβλημα, δεν το λύνει, αλλά αντίθετα επιλέγει τη νομιμοποίηση της αυθαιρεσίας της εργοδοτικής πλευράς.

Καταργούνται οι ασφαλιστικές δικλείδες του άρθρου 7 του ν.3846/2010, αλλά και του άρθρου 42 του ν.3986/2011, δηλαδή της συλλογικής συμφωνίας με επιχειρησιακή ή κλαδική συνδικαλιστική οργάνωση. Ο νομοθέτης του ν.3846/2010, σε πολύ δύσκολους καιρούς, που οι δανειστές και ο ΣΕΒ πίεζαν αφόρητα, δεν θέλησε η ελαστικοποίηση του χρόνου εργασίας να επιχειρείται μονομερώς από τον εργοδότη, ούτε να γίνεται με ατομική σύμβαση εργασίας, γιατί η διαπραγματευτική θέση του εργαζόμενου είναι ασθενής. Αυτή ήταν η πολιτική αντίληψη. Ήταν και είναι ασθενής, η θέση του εργαζόμενου. Γι’ αυτό και έθεσε ως προϋπόθεση, τη σύναψη συλλογικών συμβάσεων εργασίας. Η δικαιολογία της κυβέρνησης, μάλλον αμηχανία κρύβει και τίποτα άλλο. Μας λέει, ότι το κάνει για να καλυτερέψει η ζωή του εργαζόμενου. Μας λέει, ότι ο εργαζόμενος επιβάλλει το θέλω στον εργοδότη. Υπενθυμίζω, κυρίες και κύριοι συνάδελφοι, ότι η κυβέρνηση υποστηρίζει πως από το ’90 υπάρχει αυτή η διευθέτηση. Πράγματι, ο τελευταίος ν.3846/2010 προβλέπει τη διευθέτηση του ωραρίου, πλην όμως δεν εφαρμόστηκε στην πράξη καθόλου, γιατί δεν εκδόθηκαν οι υπουργικές αποφάσεις. Ξεκαθαρισμένα πράγματα, ενώ ακόμα όπου εφαρμόζεται και σήμερα, είναι μέσω των κλαδικών συμβάσεων. Επομένως, η κυβέρνηση ξεκάθαρα πολιτεύεται σαν να θεωρεί ότι ζούμε σε μια αταξική κοινωνία, όπου ο εργαζόμενος σαν μονάδα και η επιχείρηση, αποτελούν ισότιμους εταίρους που διαπραγματεύονται ελεύθερα με ίσους όρους.

Τώρα, η δημιουργία μιας ιμιτασιόν ανεξάρτητης αρχής επιθεώρησης εργασίας, που κατά τα άλλα θα ελέγχεται από την κυβέρνηση. Μπορεί ακόμα να είναι ήσυχος ο εργαζόμενος; Ο εργοδότης δηλαδή, δεν θα κάνει αυθαιρεσίες; Αυτό κι αν είναι πράγματι σενάριο επιστημονικής φαντασίας. Επίσης, μας λέτε τώρα για την ψυχική κάρτα εργασίας κι ότι όλα ελέγχονται. Όλα γίνονται, όλα ρυθμίζονται. Μάλιστα, όλοι και όλα ελέγχονται με ένα υπερσύγχρονο μηχανισμό, ένα σύστημα γεωεντοπισμού, το GPS και για τους εργαζόμενους, όπως εσείς το αποκαλέσετε στα τηλεοπτικά μέσα, με τον γεωεντοπισμό του GPS.

Είναι ξεκάθαρο, λοιπόν, κύριε Υπουργέ, ότι είστε και σινεφίλ και εμπνέεστε από τις βρετανικές ταινίες και θα σας πω την ταινία του Κένεθ Λόουτς «Δυστυχώς απουσιάζατε», «Sorry, we missed you». Θα υπενθυμίσω, βέβαια, ότι η νομοθετική διάταξη με την οποία θεσπίστηκε η ψηφιακή κάρτα του ΠΑΣΟΚ του 2011, οι όψιμοι υπερασπιστές της σήμερα, η κυβέρνηση δηλαδή, την καταψήφισε και ο ΣΥΡΙΖΑ την καταψήφισε τότε, θα το υπενθυμίσω και αυτό.

Ως προς την προστασία για την απόλυση, πέρα από όσα ακούστηκαν στην Επιτροπή μας, είναι ξεκάθαρο ότι με τις προβλέψεις του άρθρου σε κάθε περίπτωση, δεν επάγονται δυσμενείς συνέπειες υπερημερίας στον εργοδότη. Επαναλαμβάνω, καμία δυσμενή συνέπεια υπερημερίας στον εργοδότη. Εξάλλου, η διάταξη της παραγράφου 2 του άρθρου 66 πολυδιαφημίστηκε σαν αντιστροφή του βάρους απόδειξης. Ουσιαστικά δεν είναι έτσι, είναι ανταπόδειξη. Αυτό είναι κλασσική αρχή, στο δικονομικό εργατικό δίκαιο. Είναι η ανταπόδειξη το δικαίωμα του εναγόμενου, όχι όμως αντιστροφή του βάρους της απόδειξης, όπως θέλει να περάσει και ότι είναι κάτι το μεγαλειώδες.

Κυρίες και κύριοι συνάδελφοι, επειδή οι παραπάνω δήθεν αναπτυξιακές και εκσυγχρονιστικές ρυθμίσεις οι οποίες αναφέρονται, δεν αρκούν για να αποτελειώσουν τον κόσμο της εργασίας, οι μεταρρυθμίσεις οι οποίες γίνονται από την κυβέρνηση αποφασίζεται να «εκσυγχρονίσουν» και τον συνδικαλιστικό νόμο και να περιορίσουν έτσι τη συλλογική αυτονομία των συνδικάτων, το δικαίωμα του συνδικαλίζεσθαι, όπως κατοχυρώνεται στο Σύνταγμα και μπαίνουν βεβαίως γραφειοκρατικά εμπόδια, που θέτουν τυπικά κωλύματα στη διαδικασία της συλλογικής διαπραγμάτευσης και καθιστούν βέβαια και την απεργία «γράμμα χωρίς παραλήπτη», αλλά περιορίζουν και δραματικά και την προστασία των συνδικαλιστικών στελεχών. Εξάλλου, ποιον εξυπηρετεί η προστασία αυτών των «ενοχλητικών» για τον εργοδότη συνδικαλιστικών στελεχών; Ακούσαμε, από τον κύριο Υπουργό, ότι δεν εξυπηρετεί τον εργαζόμενο της ελληνικής εργασίας.

 Πέραν αυτών, στο νομοσχέδιο προβλέπεται ότι απαγορεύεται η άσκηση ψυχολογικής, σωματικής βίας. Πράγματι απαγορευόταν και απαγορεύεται ξεκάθαρα. Η άσκηση ψυχολογικής βίας από τους εργαζόμενους που απεργούν και πως αν λάβει χώρα τέτοια, η απεργία θα καθίσταται παράνομη.

Τίθεται, λοιπόν, το ζήτημα με ποιο κριτήριο θα διαχωρίζεται η προσπάθεια των εκπροσώπων των εργαζομένων να πείσουν τους συναδέλφους τους για τη συμμετοχή στην απεργία από την άσκηση της ψυχολογικής βίας; Υπάρχει ο κίνδυνος ή δεν υπάρχει; Υπάρχει ο κίνδυνος η διάταξη αυτή όπως φαίνεται να αποτελέσει μοχλό απεργοσπασίας, όπου η εκάστοτε εργοδοσία θα μπορεί να βαφτίσει την οποιαδήποτε μαχητική συνδικαλιστική δραστηριότητα σαν άσκηση ψυχολογικής βίας. Πού πάμε λοιπόν; Εξάλλου, να υπενθυμίσω ότι το ισχύον νομοθετικό πλαίσιο, το άρθρο 332 του Ποινικού Κώδικα προβλέπει την τιμωρία όποιου εξαναγκάζει τρίτους με χρήση βίας ή απειλής να συμμετάσχουν σε ένωση για κήρυξη απεργίας. Αυτό το λέει το 332 του Ποινικού Κώδικα. Γιατί να έχουμε κάτι ιδιαίτερο και ξεχωριστό; Πού σκοπεύει; Ποιος ζήτησε, λοιπόν, αυτή η διάταξη να προβλεφθεί, κύριε Πρόεδρε, σε σχέση με την αστική αποζημίωση του εργοδότη πέραν των άλλων; Ξέρετε κανένα απεργιακό αγώνα αλήθεια χωρίς κόστος;

Κύριε Υπουργέ, πριν από λίγες ημέρες σε μια εταιρεία μεγάλη πολυεθνική, υπήρξαν απειλές για άσκηση αγωγής αποζημίωσης λόγω διαφυγόντων κερδών. Να σας πω κάτι; Δεν είχαν κάνει απεργία. Δίωρες στάσεις εργασίας, δύο φορές μέσα σε μια βδομάδα και υπήρξε τέτοια απειλή. Αντιλαμβάνεστε σε απεργιακό αγώνα τι άλλο μπορούμε να δούμε.

Καταλήγοντας, κύριοι συνάδελφοι, κύριε Πρόεδρε και σας ευχαριστώ για την ανοχή, είναι ξεκάθαρο ότι η Κυβέρνηση της Νέας Δημοκρατίας με τις απαράδεκτες διατάξεις επιχειρεί εξυπηρετώντας συγκεκριμένα συμφέροντα των προεκλογικών και μετεκλογικών χορηγών της να αλλάξει δραματικά το εργασιακό τοπίο. Δεν θα αντέξει αυτό. Αυτή η χειρουργική επέμβαση και παρέμβαση που γίνεται της αμήχανης Κυβέρνησης.

Εμείς, σαν Κίνημα Αλλαγής, δεσμευόμαστε απέναντι στην ελληνική κοινωνία και ιδιαίτερα απέναντι στους νέους που η κυβέρνηση με αυτό το άθλιο νομοθέτημα προδιαγράφει ένα ζοφερό μέλλον και τους διώχνει μακριά τον τόπο τους ενισχύοντας και υπονομεύοντας το δημογραφικό. Δεσμευόμαστε, λοιπόν, ότι όταν θα επιτρέψουν οι πολιτικοί συσχετισμοί - και θα επιτρέψουν - το τερατούργημα αυτό να καταργηθεί άμεσα και αυτό θα είναι το πρώτο. Το οφείλουμε και στους νέους, το οφείλουμε στους εργαζόμενους, αλλά και στην κοινωνία. Και γι’ αυτό το λόγο δεσμευόμαστε. Σας ευχαριστώ πολύ.

**ΑΘΑΝΑΣΙΟΣ ΛΙΟΥΠΗΣ (Προεδρεύων των Επιτροπών)**: Ευχαριστούμε, κύριε Μουλκιώτη.

Το λόγο έχει ο κ. Κατσώτης.

**ΧΡΗΣΤΟΣ ΚΑΤΣΩΤΗΣ (Ειδικός Αγορητής του Κομμουνιστικού Κόμματος Ελλάδας)**: Σας είπαμε ότι οι εργαζόμενοι είναι αντίθετοι με αυτό το νομοσχέδιο. Το εκφράσαμε, το εκφράζουνε και θα το εκφράσουν τις επόμενες μέρες στη νέα απεργία της 16ης Ιουνίου. Δεν μπορείτε να το χωνέψετε, το ξέρουμε αυτό. Ωστόσο, και για τη χώνεψη υπάρχει φάρμακο. Έρχεται το νέο κύμα, 16 Ιούνη και εκεί θα δείτε ακόμα περισσότερες, πιο νέες εργατικές λαϊκές δυνάμεις, που θα μπουν στον αγώνα για να μπορέσουν να σταθούν απέναντι σε αυτό το νομοσχέδιο που το ονομάσαμε «έκτρωμα», «τερατούργημα», «οδοστρωτήρα». Ό,τι έκφραση και να του δώσει κανείς, θα πέσει μέσα, γιατί έρχεται να υπηρετήσει αυτή τη στρατηγική σας για την καπιταλιστική ανάπτυξη, την ανάκαμψη που προϋπόθεση είναι η φτηνή εργατική δύναμη. Προϋπόθεση είναι η υλοποίηση όλων των αξιώσεων που έχουν οι επιχειρηματικοί όμιλοι για να μπορέσουν να αυξήσουν την κερδοφορία τους. Και δεν είναι όντως πατέντα δική σας. Είναι πατέντα των επιχειρηματικών ομίλων, των μονοπωλιακών ομίλων. Αυτοί τα γράψανε. Αυτοί τα θέλουν. Η Ευρωπαϊκή Ένωση αποφασίζει και το πολιτικό τους προσωπικό, τα κόμματα του κεφαλαίου που συγκροτούν τις κυβερνήσεις, υπηρετούν ακριβώς αυτή την πολιτική. Φτηνή εργατική δύναμη, εμπόδια στην οργάνωση των εργαζομένων στη διεκδίκησή τους.

 Αυτό, εσείς έρχεστε με αυτό το νομοσχέδιο να το κάνετε σαν γνήσια δύναμη του κεφαλαίου ακόμη πιο αποφασιστικά απέναντι στους εργαζόμενους.

Έχει τη νομιμοποίηση το νομοσχέδιό σας από ανοργάνωτες δυνάμεις όπως λέτε;

Από δυνάμεις που είναι πέρα και έξω από αυτούς που είναι μπροστά –που λέτε το Κ.Κ.Ε. αντιδρά, ο ΣΥΡΙΖΑ και το ΠΑΣΟΚ αντιδρούν για άλλους λόγους. Είπε, χθες, ο Βουλευτής του ΣΥΡΙΖΑ κύριος Κυρίτσης ότι θα περάσει το νομοσχέδιο. Εχθές, πάλι στην Αυγή είχε ένα άρθρο που λέει «Δεν μπορεί αυτά να τα καταργήσουμε όπως δεν καταργήσαμε τα μνημόνια με ένα άρθρο και με νόμο», άρθρο στην Αυγή, κυρία Ξενογιαννακοπούλου.

**ΜΑΡΙΑ ΕΛΙΖΑ (ΜΑΡΙΛΙΖΑ) ΞΕΝΟΓΙΑΝΝΑΚΟΠΟΥΛΟΥ (Εισηγήτρια Μειοψηφίας):** Σημασία έχει τι λέμε εμείς στην Βουλή.

**ΧΡΗΣΤΟΣ ΚΑΤΣΩΤΗΣ** **(Ειδικός Αγορητής Κ.Κ.Ε.):** Όμως και τι κάνατε. Η πράξη μετράει, το τι κάνατε. Υπηρετείτε, δηλαδή, μια λογική που λέει ότι πάνω απ’ όλα η ανάπτυξη, η ανάκαμψη και σε ποιον;

Σε βάρος τίνος;

Για ποιόν η ανάπτυξη;

Για το μεγάλο κεφάλαιο και τις ανάγκες του, για την κερδοφορία του. Και εδώ, οι εργαζόμενοι συνθλίβονται, καταργούνται δικαιώματα τους, η ζωή τους γίνεται κόλαση. Το νομοσχέδιο σας, λοιπόν, διαβάζω ένα δελτίο τύπου: «Το σχέδιο νόμου για τα εργασιακά που εισήχθη στη Βουλή φαίνεται να κανονικοποιεί την απορρύθμιση των εργασιακών σχέσεων και να ανατρέπει την ουσία του προοδευτικού -για την εποχή του- συνδικαλιστικού νόμου 1264/1982. Κυρίως, όμως, κλονίζει τη συνταγματική ισορροπία ανάμεσα στο δικαίωμα της ιδιοκτησίας στα μέσα παραγωγής και στην υποχρέωση του κράτους να μεριμνά για την ηθική και υλική εξύψωση του εργαζόμενου πληθυσμού και να διασφαλίζει την ανεμπόδιστη άσκηση συνδικαλιστικών δικαιωμάτων ιδιαίτερα το δικαίωμα στην απεργία, Άρθρο 22 και 23 του Συντάγματος.

Πρώτον, στα βασικά του σημεία επιτρέπει τη διευθέτηση του χρόνου εργασίας που οδηγεί στην κατάργησή τις οκτάωρης ημερήσιας απασχόλησης με ατομική πλέον συμφωνία εργοδότη και εργαζόμενου και με απλήρωτη την προσαύξηση των ωρών επιπρόσθετης απασχόλησης.

Δεύτερο, καταργεί το δικαίωμα της κυριακάτικης αργίας για πολλές κατηγορίες εργαζομένων.

Τρίτο, αυξάνει τον αριθμό των υπερωριών σε 150 κατ’ έτος, 96 για τη βιομηχανία και 120 για του υπόλοιπους κλάδους.

Τέταρτον, τα άρθρα 91,93,95 θέτουν ακόμα περισσότερα βάρη και νομοθετικούς περιορισμούς στο συνταγματικό δικαίωμα στην απεργία, το οποίο πλέον καθίσταται κενό περιεχομένου, αφού με τους ήδη υπάρχοντες περιορισμούς το 90% των απεργιών δεν πληρούν τις αυστηρές προϋποθέσεις του νόμου.

Θεωρούμε ότι η ψήφιση του νομοσχεδίου συνιστά σημαντική θεσμική οπισθοδρόμηση και θα διευρύνει την ήδη υφιστάμενα νομική και πραγματική ανισότητα σε εργασιακές σχέσεις» Ένωση Δικαστών και Εισαγγελέων, δελτίο τύπου. Το δίνουμε στα πρακτικά αν και το έχουν καταγράψει.

Διαβάζω, επίσης, από τα πρακτικά τοποθέτηση βουλευτού της Νέας Δημοκρατίας: «Από τη μνημονιακή κρίση καταδεικνύεται ότι η ελαστικοποίηση των όρων εργασίας και των σχέσεων εργασίας δεν δημιουργεί επενδύσεις. Δεύτερον, η διευθέτηση του χρόνου εργασίας στην οποία αφού δεν υπάρχει σχέση ισοτιμίας μεταξύ εργοδότη και εργαζόμενου, υπάρχει σχέση εξάρτησης, δεν πρέπει να δώσουμε τη δυνατότητα στην απελευθέρωση των ατομικών συμβάσεων. Να στηρίξουμε την αρχή της συλλογικότητας και της διαπραγμάτευσης.

Τρίτο για τις απολύσεις και την αποζημίωση. Θεμελιώδες εργασιακό δικαίωμα και θεμελιώδης λίθος του εργασιακού δικαίου η επαναπρόσληψη.»

Αυτά που τα λέμε εμείς, τα λένε οι δικοί σας άνθρωποι που αμφισβητούν το νομοσχέδιο και τα κύρια ζητήματα που αυτό -αν θέλετε- έχει και το συγκροτεί.

Άρα, λοιπόν, κύριε Υπουργέ, κύριοι της Κυβέρνησης, η επιτυχία της απεργίας είναι η καλύτερη απάντηση σε εσάς, που εδώ και μήνες λέτε ότι το νομοσχέδιο εκφράζει την πρόοδο και τον εκσυγχρονισμό και ότι έχει, δήθεν, τη λαϊκή αποδοχή.

 Η προσπάθεια ποινικοποίησης και καταστολής της απεργίας των ναυτεργατών ‘χθες έπεσε στο κενό. Η Κυβέρνηση και οι εφοπλιστές, σάς το είπαμε και εδώ, ήταν «απέναντι», «στάθηκαν απέναντι» στους ναυτεργάτες, όμως η ενότητά τους, η αποφασιστικότητά τους, «έσπασε», αν θέλετε, τη δική σας στάση, την προσπάθεια ποινικοποίησης και η απεργία σημείωσε μεγάλη επιτυχία.

 Οι μηχανισμοί, όλων των ομίλων, οι καλοπληρωμένο κονδυλοφόροι, με πρώτον και καλύτερο τον κύριο Πορτοσάλτε, ο οποίος μίλησε για «συνδικαλιστικό ολοκληρωτισμό», αυτός, ο οποίος υπηρετεί τη δικτατορία του κεφαλαίου, από το πρωί μέχρι το βράδυ, αυτός που θέλει δούλους τους εργαζόμενους, αυτός που θέλει να δουλεύουν χωρίς κανένα δικαίωμα. Έτσι έλεγε εχθές, μέσα από το Ραδιόφωνο, στο οποίο υπηρετεί το κεφάλαιο και τις ανάγκες του και ότι βέβαια, είναι εκπρόσωπος της Νέας Δημοκρατίας. Με «λύσσα» προσπάθησε, προσπαθούν να συκοφαντήσουν, να ρίξουν τόνους λάσπης στους εργατικούς και λαϊκούς αγώνες. Αξιοποίησαν, αξιοποιείτε, κύριε Υπουργέ και εδώ το είπατε πολλές φορές, τυχοδιωκτικές ενέργειες που δεν έχουν καμία σχέση με το ταξικό συνδικαλιστικό κίνημα, για να συκοφαντήσετε τις απεργίες, το κίνημα, για να καλλιεργήσετε τον κοινωνικό αυτοματισμό, για να «ξεράσετε» τον «Αντικομμουνισμό» σας. Το επικαλεστήκατε πολλές φορές και ξέρετε πολύ καλά ότι δεν έχει καμία σχέση αυτό με το Κίνημα. Κι όμως εσείς, εδώ, το λέτε, όχι βέβαια για να πείσετε εμάς, για τον κόσμο έξω.

Η Κυβέρνηση εχθές δεν δίστασε να επιχειρήσει προβοκάτσια ενάντια στο ΠΑΜΕ. Έκανε αναφορά μέσω δελτίου τύπου της Αστυνομίας, περί ενδεχόμενης συνάθροισης μελών του ΠΑΜΕ στον Ραδιοφωνικό Σταθμό του ΣΚΑΪ. Μιλάμε για ντροπή, μιλάμε για αθλιότητα.

 Στην αποκάλυψη που έκανε το ΠΑΜΕ, η Κυβέρνηση δεν έδωσε τις εξηγήσεις, ως όφειλε, για τις γελοιότητες αυτές του συνδικαλιστικού της ασφάλειας, που το έχετε αναβιώσει και φαίνεται το βάζετε μπροστά.

Δεν θα καταφέρετε να σταματήσετε το ποτάμι της οργής, το οποίο θα μεγαλώσει ακόμα περισσότερο, τις επόμενες μέρες.

 Στις αστικές συγκοινωνίες κάνατε προσπάθειες, κυβερνητικά στελέχη, εργατοπατέρες, εργοδοτικοί συνδικαλιστές -οι δικοί σας εργατοπατέρες, κύριε Μαραβέγια, αυτοί είναι εργατοπατέρες, - να σταματήσουν την απεργία, να αναστείλουν την απεργία. Δεν τα κατάφεραν. Στο Λιμάνι του Πειραιά, από άκρη σε άκρη, βέβαια, σε όλα τα εργοτάξια στην Αθήνα, στην Αττική, όλοι οι μηχανισμοί της εργοδοσίας, απειλές, τρομοκρατία και όλα αυτά έπεσαν στο κενό και οι εργαζόμενοι ανταποκρίθηκαν στην έκκληση για συμμετοχή σε αυτόν τον αγώνα. Απέρριψαν το νομοσχέδιό σας και βεβαίως είναι μπροστά οι αγώνες που εξελίσσονται.

Αλήθεια, είπε προχθές, ο κ. Μουλκιώτης για το θέμα της ευθύνης για την ψυχολογική βία. Εάν περάσει αυτό το νομοσχέδιο, για τηMARFIN θα πρέπει να είναι κατηγορούμενη η ΓΣΕΕ, όλη η διοίκηση της ΓΣΕΕ. Τι ήταν στηνMARFIN; Ένας παρακρατικός μηχανισμός, όλοι το ξέρουμε αυτό. Παρακρατικός μηχανισμός που έδρασε για να χτυπήσει το εργατικό λαϊκό κίνημα. Τώρα τι λέει η Κυβέρνηση; Ότι αυτοί οι παρακρατικοί μηχανισμοί, οι προβοκάτορες, μπορεί άνετα να λειτουργούν σε βάρος του Κινήματος και ποιος θα την πληρώνει; Το ίδιο, το Εργατικό Κίνημα. Έπρεπε, λοιπόν, να είναι η ΓΣΕΕ σήμερα κατηγορούμενη για κακουργήματα.

Μιλάνε για τη βία, συνδέουν τη βία με την απεργία, με τη συνδικαλιστική δράση. Αλήθεια, ο εργοδότης δεν ασκεί βία όταν διεκδικούν οι εργαζόμενοι; Αυτό, δεν το παίρνετε καθόλου υπόψη; Βεβαίως, το παίρνετε, απλά θέλετε να ενισχύσετε αυτή τη βία και την αποτελεσματικότητα της δράσης του ίδιου του εργοδότη «απέναντι» στην οργάνωση των εργαζομένων, «απέναντι» στους αγώνες τους, για βελτίωση των όρων αμοιβής της εργασίας. Αυτό κάνετε, με το νομοσχέδιο αυτό. Ασυλία, λοιπόν, ο εργοδότης. Όποιος «σηκώνει κεφάλι», όποιος ζητάει να πληρωθεί την παραπάνω ώρα που δούλεψε, αυτός, λοιπόν, απολύεται, κύριε, και φαντάζομαι το ξέρετε.

Για πέστε μου πόσες περιπτώσεις φτάνουν στην επιθεώρηση εργασίας, μέσα από τα συνδικάτα; Είναι πολλές αυτές που φτάνουν από τα Σωματεία για υπερωρίες και οι εργαζόμενοι πληρώνονται μέσα από την διεκδίκηση. Εσείς τι κάνετε εδώ τώρα. Λέτε ότι αυτά τέλος. Η επιθεώρηση εργασίας γίνεται ανεξάρτητη αρχή και θα έχει ένα διοικητικό συμβούλιο. Χθες, έγινε μεγάλη συζήτηση και σε άλλη ολομέλεια σε σχέση με τη συγκρότηση ανεξάρτητης αρχής, ποιοι θα είναι αυτοί. Ωστόσο, όμως, η ανεξάρτητη αρχή αυτή, δεν έχει καμία σχέση με αυτό που είναι σήμερα η επιθεώρηση εργασίας, που κάποιος εργαζόμενος πάει και μπορεί να βρει το δίκιο του. Την ευθύνη που έχει η κυβέρνηση, απέναντι σε αυτή τη διαπάλη, σε αυτή τη κατάσταση στο χώρο δουλειάς, να πάρει θέση. Τι λέει ο Υπουργός; Γιατί θα πρέπει εγώ να παίρνω θέση, άσε μία ανεξάρτητη αρχή να αποφασίζει. Δηλαδή, ο Υπουργός, να είναι απέξω, να μην έχει το κόστος αυτό του ότι με την πολιτική του στηρίζει το κεφάλαιο και την ασυδοσία του, την ασύδοτη δράση του και μία κάποια αρχή η οποία θα λειτουργεί μέσα στα πλαίσια αυτά που θέλει ο ΣΕΒ και που θέλουν οι βιομήχανοι και το κεφάλαιο, να μπορεί να λειτουργεί.

 Η κυβέρνηση λέει, πολλά ψέματα. Ένα ψέμα είναι ότι κατοχυρώνει το οκτάωρο. Είπαμε και χθες, αυτό όντως υπάρχει μέσα στο νομοσχέδιο, αλλά μέσα στο νομοσχέδιο υπάρχει και το δεκάωρο. Σας ρωτήσαμε χθες, ποιο θα είναι αυτό που θα κυριαρχήσει. Το οκτάωρο ή το δεκάωρο; Σαφώς, θα κυριαρχήσει το δεκάωρο, γιατί αυτοί που σήμερα είναι ισχυροί και εσείς τους ισχυροποιείτε ακόμη περισσότερο μέσα από αυτό το νομοσχέδιο, είναι η εργοδοσία και η ασύδοτη δράσης της. Δεν είναι για την διευθέτηση ότι θα γίνει εθελοντικά. Μα που βρισκόμαστε, δεν ξέρετε τι γίνεται στο χώρο δουλειάς; Σας είπαμε και ένα παράδειγμα, πες ότι πάω σε μία επιχείρηση και του πω ότι εγώ θέλω να δουλεύω έξι ώρες, γιατί έχω το παιδί μου αυτές τις μέρες και να δουλεύω 10 τις άλλες, εσείς τι λέτε θα μου πει έλα να συμφωνήσουμε να συνδέσεις την επαγγελματική ζωή με την οικογενειακή ζωή ή θα μας πει ότι αυτές είναι οι ανάγκες της επιχείρησης αν σ’ αρέσει, αν δεν σου αρέσει φύγε;

Επίσης, αγαπητοί κύριοι, μιλάτε για τις απολύσεις, ότι παίρνετε μέτρα να στηρίξετε τους εργαζόμενους. Με τις απολύσεις, όπως είναι στο νομοσχέδιο, τις απελευθερώνετε πλήρως. Ουσιαστικά, τι κάνετε; Δεν θέλετε να υπάρχει αντικίνητρο στην εργοδοσία να προσλαμβάνει και να απολύει. Της δίνετε το ελεύθερο να κάνει όσες προσλήψεις θέλει και όποτε θέλει και όσες απολύσεις και όποτε θέλει. Μειώνοντας τις αποζημιώσεις και καταργώντας, ακόμη και αυτό που σας λέει η βουλευτής σας, ότι ο εργαζόμενος όταν παλεύει για την επαναπρόσληψη του, του λέτε ότι μπορεί ο εργοδότης να του δώσει λίγη παραπάνω αποζημίωση και να τελειώνει και να μην διεκδικεί την επαναπρόσληψή του, όσο άδικη και αν είναι αυτή.

Μιλάμε για ένα νομοσχέδιο και για τέτοιες ρυθμίσεις που είναι για τα σκουπίδια. Για αυτό και οι εργαζόμενοι λένε ότι αυτό το νομοσχέδιο δεν παίρνει φτιασίδωμα, δεν αλλάζει, δεν βελτιώνεται παρά καταργείται. Ότι και να κάνετε, είπαμε, ότι αυτό το νομοσχέδιο είναι καταδικασμένο στη συνείδηση των εργαζομένων. Οι νέοι και οι νέες, έχουν την δύναμη να το αχρηστέψουν και το απέδειξαν χθες. Η μεγαλύτερη συνειδητοποίηση της δύναμής τους θα είναι αυτή που θα στείλει στα σκουπίδια και το νομοσχέδιο, αλλά και όλους αυτούς που υποστηρίζουν αυτή την ανάπτυξη, που είναι σε βάρος των εργαζομένων και του λαού που υπηρετεί τις ανάγκες του κεφαλαίου και της κερδοφορίας τους. Ευχαριστώ πολύ.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Τον λόγο έχει η Ειδική Αγορήτρια της Ελληνικής Λύσης, η κυρία Μαρία Αθανασίου.

**ΜΑΡΙΑ ΑΘΑΝΑΣΙΟΥ (Ειδική Αγορήτρια της Ελληνικής Λύσης):** Κύριε Πρόεδρε, η κυβέρνηση της Νέας Δημοκρατίας υποτίθεται ότι, προχωρά στη νομοθέτηση του παρόντος εργασιακού νομοσχεδίου, προσδοκώντας τον εκσυγχρονισμό της αγοράς εργασίας. Πώς όμως θα συμβεί αυτό, όταν στην ουσία δεν υπάρχει κανένα σχέδιο διαμόρφωσης συνθηκών, για τη διασφάλιση αξιοπρεπών συνθηκών παροχής εργασίας και της υγιούς επιχειρηματικότητας; Δεν προβαίνει, επίσης, σε κανέναν, στην ουσία, διάλογο με τον πυρήνα των εργαζομένων, οι οποίοι είναι και οι πρωταγωνιστές στην ουσία του νομοσχεδίου, αφού αυτό επιβάλλουν οι οίκοθεν επιχειρήσεις, οι οποίες είναι και οι κερδισμένοι της όλης υπόθεσης. Αδιαφορεί, πλήρως, για τις αντιδράσεις των εργαζομένων, των επιστημονικών οργανώσεων, αλλά και γενικά για την αντίθεση της πλειοψηφίας της ελληνικής κοινωνίας.

Στην ουσία, καταργείται το οκτάωρο, δυσχεραίνεται, αν όχι εκμηδενίζεται το δικαίωμα στην απεργία. Δικαίωμα, το οποίο αποτελεί κεκτημένο πολλών ετών και φυσικά, μειώνεται η προστασία του εργαζόμενου από μία μελλοντική απόλυση. Πολλοί νέοι, οι περισσότεροι, εργάζονται με πολύ χαμηλές αμοιβές ατελείωτες ώρες, κάτι το οποίο, δυστυχώς, θα συνεχιστεί με δική σας ευθύνη και μόνο, αφού δεν τους προστατεύετε με τις νομοθετικές σας ρυθμίσεις. Σε άλλες περιπτώσεις, μειωμένο ωράριο, σπαστό με δύο τρίωρο το πρωί και δύο το απόγευμα, ώστε να πρέπει ο εργαζόμενος να λείπει από το σπίτι και την οικογένειά του, τουλάχιστον, 10 ώρες ημερησίως, αλλά να πληρώνεται μόνο τις 6. Και τούτο, υπό την προϋπόθεση ότι τις πληρώνεται.

Φαίνεται ξεκάθαρα, πλέον, ότι είστε κατά των συλλογικών διεκδικήσεων και είστε κατά της απεργίας, που είναι δικαίωμα των εργαζομένων, εδώ και δεκάδες έτη. Οι προσκεκλημένοι φορείς, προχθές, το διεμήνυσαν. Το νομοσχέδιο αυτό, πατάσσει τη συλλογικότητα και ευνοεί την ατομικότητα, με συνέπεια ο εργαζόμενος να εμφανίζεται λίαν αποδυναμωμένος ενώπιον του πανίσχυρου, πλέον, εργοδότη, δίνοντας στον τελευταίο το πεδίο και το βήμα να αυθαιρετεί σε βάρος του εργαζόμενου και να τον εκβιάζει, κατά το δοκούν.

Με το παρόν νομοσχέδιο, κύριε, κατεδαφίζετε εργατικά κεκτημένα δεκαετιών, υπονομεύετε δε, την ευημερία των ελληνικών οικογενειών, την επιβίωση των οποίων πλέον θέτετε σε εμφανή κίνδυνο, ωθείτε ακόμα περισσότερους νέους μας στη μετανάστευση, ενώ αποθαρρύνετε, παράλληλα, όσους είχαν τη σκέψη του επαναπατρισμού. Με ποιες συνθήκες αυτοί οι άνθρωποι θα επιστρέψουν στην πατρίδα μας; Τι κίνητρα τους δίνετε; Ποιες προοπτικές θα έχουν; Τι να περιμένουν από τις διατάξεις που προτείνετε; Αυτό είναι το κοινωνικό κράτος; Αυτό είναι το όραμά σας για την εργασία; Είναι ηλίου φαεινότερο ότι οι συλλογικές συμβάσεις εμποδίζουν τους μελλοντικούς σας στόχους, που δεν είναι τίποτα άλλο παρά υπηρεσία της ελίτ.

Σχετικά με τις διατάξεις του νομοσχεδίου, θα αναφερθώ στις εξής. Άρθρο 57, παροχή πρόσθετης εργασίας από εργαζόμενους μερικής απασχόλησης. Εισαγωγή του διακεκομμένου ωραρίου, το οποίο θα οδηγήσει στο μέλλον στη θεσμοθέτηση της μερικής απασχόλησης και στη θεσμοθέτηση της ελαστικότητας της εργασίας, όχι μόνο ως προς το ωράριο, αλλά και ως προς την ίδια αυτή τη φύση της. Θα καταφέρετε καίριο πλήγμα, όχι μόνο εφαρμογή της πλήρους απασχόλησης, αλλά και το χειρότερο, στην ίδια τη φύση και την έννοια της. Τώρα τα θύματα; Οι νέοι και οι γυναίκες.

 Στο άρθρο 58, αμοιβή υπέρβασης χρονικών ορίων εργασίας, τίθεται το εύλογο ερώτημα. Πώς θα ελέγχεται η υπερωρία; Τι ποινή θα έχει ο εργοδότης που αναγκάζει τον εργαζόμενο, ο οποίος δεν έχει διαπραγματευτική δύναμη, λέγοντας του δεν με ενδιαφέρει να δουλεύεις 15 ώρες; Η αύξηση των ωρών υπερωριακής απασχόλησης σε ετήσια βάση, σε συνδυασμό με τη διευθέτηση του χρόνου εργασίας, με ατομική συμφωνία και με τη δυνατότητα περαιτέρω αύξησης του ορίου των υπερωριών, θα καταλήξει σε υπαμειβόμενη ή μη αμειβόμενη εργασία για τους εργαζόμενους και σε καμία περίπτωση δεν δημιουργεί προϋποθέσεις μείωσης της ανεργίας.

Το αντίθετο μάλιστα, η φθηνότερη υπερωριακή απασχόληση για τις επιχειρήσεις λειτουργεί ως αντικίνητρο για νέες προσλήψεις. Οι ελλείψεις που υπάρχουν στους ελεγκτικούς μηχανισμούς είναι πρόβλημα για τον έλεγχο της αμοιβής ή μη των υπερωριών των εργαζομένων, η δε περαιτέρω αύξηση των υπερωριών επιτείνει το συγκεκριμένο πρόβλημα. Η εξάντληση των εργαζομένων από τις περισσότερες ώρες εργασίας είναι σοβαρότερος παράγοντας κινδύνου για εργατικά ατυχήματα.

Το άρθρο 59 δίνει τη δυνατότητα στον εργοδότη να επιβάλει μονομερώς την κατάργηση του οκτάωρου και την εργασία με ωράρια που τον εξυπηρετούν. Το συγκεκριμένο άρθρο όχι μόνο δεν διασφαλίζει τους εργαζόμενους απεναντίας επιτρέπει στον εργοδότη να ζητήσει επιτακτικά και εντέλει να επιβάλλει διευθέτηση του χρόνου εργασίας και μάλιστα με αίτημα του εργαζόμενου. Σε κάθε περίπτωση ο ισχυρός σε αυτήν την ελεύθερη εργασιακή σχέση είναι πάντα ο εργοδότης, επίσης δεν αναφέρεται στο άρθρο ποιος είναι εκείνος που επιλέγει το πρόγραμμα και τον χρόνο εκπλήρωσης του χρονικού αντισταθμίσματος. Η διευθέτηση του χρόνου εργασίας σε περιοχές οι οποίες στηρίζονται στον τουρισμό μόνο αρνητικές επιπτώσεις θα έχει στους εργαζόμενους και κατ’ επέκταση στις τοπικές κοινωνίες. Συγκεκριμένα η αύξηση του οκταώρου σε 10ωρο με τη μορφή επιστρεφόμενων ωρών ή ρεπό ή σε άδεια μειώνει το ετήσιο εισόδημα των εργαζομένων αφού όλες οι προσαυξήσεις των υπερωριών των δουλεμένων των ρεπό θα κοπούν μαχαίρι. Ο εργαζόμενος ζητεί να εργάζεται κάτω από ανθρώπινες συνθήκες, οι οποίες θα του παράσχουν εργασιακή ασφάλεια και θα διασφαλίζουν το εισόδημά του και την οικογενειακή του γαλήνη και όχι να λαμβάνει ρεπό. Ακόμα και οι προσκεκλημένοι φορείς προχθές διεμήνυσαν το αυτονόητο ότι δηλαδή κάποιος εργάζεται πιο πολύ για να του αρκεί ο μισθός του και όχι για να συγκεντρώσει ώρες αναπαύσεως. Και ποιας ανάπαυσης αυτής που αφαιρείται από την κατάργηση της κυριακάτικης αργίας του επόμενο άρθρου; Εξάλλου από την τυχόν εφαρμογή όσων προβλέπονται στο υπό ψήφιση άρθρο θα αυξηθεί η ανεργία αφού οι ώρες που θα δουλεύουν παραπάνω οι εργαζόμενοι θα καλύπτουν θέσεις εργασίας παραδείγματος χάρη εποχικών που θα προσλαμβάνονται για να τις καλύψουν.

Στο άρθρο 63 η κατάργηση της κυριακάτικης αργίας πρέπει να περιοριστεί σε λιγότερους κλάδους αντί να επεκτείνεται σε περισσότερους. Σε κάθε κλάδο όπου η καθημερινή λειτουργία δεν είναι αναγκαία, η κυριακάτικη λειτουργία η αργία αργιών επί αργιών θα πρέπει να αποφασίζεται με συλλογική συμφωνία των εργαζομένων μόνο. Γενικά η φιλοσοφία του άρθρου έρχεται σε πλήρη αντίθεση με την εναρμόνιση της οικογενειακής και προσωπικής ζωής του εργαζομένου με την επαγγελματική του ζωή. Δεν συμφωνώ με τον κατάλογο με τον οποίο διαρρηγνύεται η εργασία κατά την ημέρα της Κυριακής καθώς μόνο βλαπτικές επιπτώσεις θα έχει στη ζωή των εργαζομένων και των οικογενειών.

Στο άρθρο 66, προστασία από τις απολύσεις, ουσιαστικά απαλλάσσει τους εργοδότες από το τίμημα της παράνομης απόλυσης. Αν νομοθετηθεί ο εργοδότης δε θα έχει κανένα ενδοιασμό να απολύει παράνομα εργαζόμενους, όπως και όποτε θέλει αφού η διαφορά στις συνέπειες που υπάρχουν ανάμεσα σε μία νόμιμη και σε μία παράνομη απόλυση μειώνεται πολύ. Με τις ρυθμίσεις του προτεινόμενου άρθρου διευκολύνεται η απόλυση των εργαζομένων, αφού συρρικνώνεται η προστασία τους, του στερεί το δικαίωμα στους μισθούς υπερημερίας και στην επαναπρόσληψη στη θέση εργασία τους. Με αυτήν τη διάταξη καταργείται με ένα και μόνο άρθρο το δίκαιο που διέπει τις διαδικασίες και προϋποθέσεις της απόλυσης, δίκαιο το οποίο ίσχυε για δεκαετίες στην πατρίδα μας και αποτελούσε κεκτημένο σκληρών αγώνων των εργαζομένων έναντι της αυθαιρεσίας κακόβουλων εργοδοτών.

Στο άρθρο 74, ψηφιακή κάρτα εργασίας, αρχικά θα πρέπει το σύστημα να δοκιμαστεί πρώτα σε επιχειρήσεις που δεν έχουν μεγάλο αριθμό εργαζομένων ή υποκαταστημάτων και εφόσον προχωρήσει ομαλά τότε να επεκταθεί. Η ηλεκτρονική κάρτα είναι χρήσιμη μόνο σε περίπτωση που υπάρχει συνεχής και ενδελεχής έλεγχος από την επιθεώρηση εργασίας. Η καταγραφή της εισόδου και της εξόδου των υπαλλήλων χρειάζεται να επαληθεύεται άμεσα, διαφορετικά θα είναι απλά μια καταγραφή χωρίς ουσία που δεν θα ανταποκρίνεται στην πραγματικότητα. Οι εργοδότες απλά θα αναγκάζουν τους υπαλλήλους να χτυπούν την κάρτα στις προβλεπόμενες ώρες και ταυτόχρονα να δουλεύουν πέραν των χρονικών ορίων της δουλειάς τους. Εδώ είναι το ευαίσθητο σημείο, καλή και χρήσιμη η ψηφιοποίηση με τις ενστάσεις μας για την πλήρη διασφάλιση των προσωπικών δεδομένων αλλά δυστυχώς από μόνη της δεν διασφαλίζει τον εργαζόμενο έναντι της αυθαιρεσίας του εργοδότη. Έλεγχος είναι αυτό που χρειάζεται, ελεγκτικός μηχανισμός, ο οποίος να λειτουργεί έντιμα, αμερόληπτα και αποτελεσματικά υπέρ του νομού και κατά όσων το καταστρατηγούν.

Το Σ.ΕΠ.Ε. πρέπει να αναφέρεται στην πολιτεία, πρέπει να έχει το κύρος ενός ανώτερου θεσμού, γιατί είναι θεσμός το κύρος του οποίου θα πρέπει να διαφυλαχθεί πάση θυσία.

Άρθρο 90, συνδικαλιστικές άδειες. Πώς διασφαλίζεται ότι η συνδικαλιστική άδεια χρησιμοποιήθηκε για συνδικαλιστικούς λόγους; Πρέπει να προβλεφθεί η διάταξη που να υποχρεώνει αυτόν που λαμβάνει συνδικαλιστική άδεια να προσκομίζει τα αποδεικτικά στοιχεία ότι τη χρησιμοποίησε για συγκεκριμένους συνδικαλιστικούς σκοπούς. Υπάρχουν στην Ελλάδα πολλοί εργατοπατέρες που πλέον είναι επαγγελματίες συνδικαλιστές, οι οποίοι αφενός δεν εργάζονται επαρκώς και αφετέρου πληρώνονται κανονικά. Πρέπει να μειωθούν οι άδειες αυτού του είδους.

Άρθρο 93, προστασία δικαιώματος στην εργασία. Είναι απολύτως σεβαστή η συνδικαλιστική ελευθερία και δράση, χωρίς, όμως, να θίγεται και η αντίθετη άποψη, αυτή του εργαζομένου που διαφωνεί με κινήσεις της συνδικαλιστικής οργάνωσης στην οποία ανήκει ή δε θέλει καν να συμμετέχει.

Κύριε Πρόεδρε, κύριοι συνάδελφοι, είναι σαφές ότι, σε πλήρη αρμονία με το νέο πτωχευτικό κώδικα πάγωμα, γίνεται μια επαίσχυντη προσπάθεια εν μέσω πανδημίας να κατατεθούν κεκτημένα δικαιώματα χρόνων και είναι τόσο επαίσχυντη αυτή η προσπάθεια όσο ο χρόνος που επελέγη, που η αγορά εργασίας είναι αναδιαρθρωμένη και, λόγω πανδημίας, οι συνθήκες είναι αποτρεπτικές για κοινωνικές αντιδράσεις. Πρέπει, επίσης, να γίνει σαφές ότι οι περισσότερες από τις τρομοκρατικές ανατροπές του εργασιακού αυτού εφιάλτη αποτελούν προτάσεις του Διεθνούς Νομισματικού Ταμείου.

Κύριε Υπουργέ, κατόπιν των εξηγήσεων που δεν μας εδόθησαν, η Ελληνική Λύση ψηφίζει όχι επί της Αρχής.

Σας ευχαριστώ.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών)**: Ευχαριστούμε κι εμείς.

Τον λόγο έχει η κυρία Μαρία Απατζίδη.

**ΜΑΡΙΑ ΑΠΑΤΖΙΔΗ (Ειδική Αγορήτρια του ΜέΡΑ25)**: Κύριε Πρόεδρε, κύριε Υπουργέ, εχθές δώσαμε μια μάχη μαζί με τους εργαζόμενους να είναι στην πρώτη γραμμή. Εκεί είδαμε ανθρώπους, μιλήσαμε για την κόλαση που ετοιμάζετε, για την κόλαση επί της γης που θέλει να επιβάλει η Ν.Δ. κάτω από τη νεοφιλελεύθερη μπότα της «Μητσοτάκης - Χατζηδάκης Α.Ε.».

Κύριε Υπουργέ, μπορεί να υπάρχουν αγώνες χωρίς αποτελέσματα, αλλά δεν υπάρχουν αποτελέσματα χωρίς αγώνες!

Επί του νομοσχεδίου τώρα, στην προηγούμενη συνεδρίαση μιλήσαμε για τις διατάξεις του νομοσχεδίου σχετικά με τις απολύσεις, την περαιτέρω ελαστικοποίηση της εργασίας, την όλο και πληρέστερη κατάργηση της αργίας της Κυριακής, την υπονόμευση και ουσιαστική ακύρωση συλλογικών εργασιακών δικαιωμάτων, του συνδικαλισμού και της αυτοπροστασίας των εργαζομένων, την υπονόμευση και, εν τέλει, κατάργηση της τελευταίας γραμμής άμυνας όταν ο εργοδότης αυθαιρετεί, δηλαδή του δικαιώματος της απεργίας παίζοντας με τα όρια του Συντάγματος.

Μιλήσαμε για ένα νομοσχέδιο που ρίχνει τον εργαζόμενο στα τάρταρα και υψώνει τον εργοδότη στο βάθρο, για ένα νομοσχέδιο το οποίο βγάζει νόημα όχι γενικά και αόριστα ως υλοποίηση νεοφιλελεύθερων ιδεοληψιών, αλλά ως απευθείας εντολή της παρασιτικής ολιγαρχίας και ως κατάθεσής του στο Κοινοβούλιο από αυτήν την ολιγαρχία δι’ αντιπροσώπων και, μάλιστα, η αλήθεια είναι των πιο πρόθυμων αντιπροσώπων της που θα μπορούσε να βρει. Πρέπει, όμως, να σημειωθεί κάτι πριν προχωρήσουμε. Θα στεναχωρήσω κάποιους Βουλευτές, κάποιους συναδέλφους από τη Ν.Δ. Συνεχίζει το δρόμο που χάραξε η μνημονιακή κυβέρνηση του ΣΥ.ΡΙΖ.Α., του κ. Τσίπρα, η οποία με τη σειρά της πήρε τη σκυτάλη από τους προηγούμενους.

Επί των ημερών Τσίπρα, Δραγασάκη, Τσακαλώτου, στο πλαίσιο της συνέχειας του μνημονιακού κράτους, υποχώρησαν περαιτέρω συλλογικές διαπραγματεύσεις ως θεσμός και ως το μόνο μέσω ρύθμισης των εργασιακών, καθώς καθιερώθηκε η κυριακάτικη εργασία με νομοθετική πρωτοβουλία άνωθεν. Με νομοθετική ρύθμιση μπήκαν εμπόδια στο δικαίωμα της απεργίας, δηλαδή 50 συν 1% όλων των εργαζομένων που εκπροσωπούνται στα σωματεία, αλλιώς η κήρυξή της καθίσταται παράνομη, νόμος Αχτσιόγλου. Η κυβέρνηση ΣΥ.ΡΙΖ.Α. διατήρησε επί 4 έτη τον κατώτατο μισθό και το όνειδος του υποκατώτατου μισθού βαφτίζοντας προοδευτική πολιτική τα 511€ μικτά, με τα οποία αμείβονταν οι νέοι έως 25 ετών. Διατήρησε τα ακραίως εκμεταλλευτικά, κατάπτυστα προγράμματα κοινωφελούς εργασίας του ΟΑΕΔ, του θεσμού, δηλαδή, των εργολαβικών εργαζομένων του δημοσίου. Νοικιασμένους στο δημόσιο από τον ΟΑΕΔ, όχι μόνο δηλαδή στον ιδιωτικό τομέα που γίνεται, ειδικά τώρα, πάρα πολύ συχνά.

Στη μνημονιακή εναλλαγή του νέου δικομματισμού, ένα είναι το σίγουρο: Μπρος γκρεμός και πίσω ρέμα. Γι’ αυτό είναι κρίσιμης σημασίας ο παλλαϊκός αγώνας για την πραγματική εναλλακτική.

Όμως, ας προχωρήσουμε με τις διατάξεις νομοσχεδίου.

Μέρος Πέμπτο, Σύσταση Ανεξάρτητης Αρχής Επιθεώρησης Εργασίας. Άρθρα 102-125 του σχεδίου νόμου. Στο νομοσχέδιο προβλέπεται και προβάλλεται, ως δήθεν μεγάλη θεσμική καινοτομία, η σύσταση Ανεξάρτητης Διοικητικής Αρχής με την επωνυμία «Επιθεώρηση Εργασίας» που αποτελεί καθολικό διάδοχο του καταργούμενου Σώματος Επιθεώρησης Εργασίας. Σύμφωνα με το άρθρο 102, η Ανεξάρτητη Διοικητική Αρχή απολάβει λειτουργικής ανεξαρτησίας, διοικητικής και οικονομικής αυτοτέλειας και δεν υπόκειται σε έλεγχο ή εποπτεία από κυβερνητικά όργανα, κρατικούς φορείς ή άλλες διοικητικές αρχές και υπόκειται σε Κοινοβουλευτικό Έλεγχο, σύμφωνα με τα οριζόμενα στον Κανονισμό της Βουλής.

Εδώ, θα πρέπει να τονιστεί ότι το συγκεκριμένο άρθρο 102, περί σύστασης και ανεξαρτησίας της Ανεξάρτητης Διοικητικής Αρχής, φέρεται να παραβιάζει ευθέως ρυθμίσεις διεθνών συμβάσεων εργασίας, οι οποίες έχουν κυρωθεί με νόμο από τη Βουλή των Ελλήνων, παλαιότερα.

Ιδιαίτερη αναφορά πρέπει να γίνει, τόσο στο άρθρο 9 της διεθνούς σύμβασης εργασίας 81/1947, η οποία έχει θέμα το σύστημα επιθεώρησης εργασίας και κυρώθηκε με το νόμο 3249/1955. Το άρθρο προβλέπει ρητά ότι η Επιθεώρηση Εργασίας τίθεται υπό την εποπτεία και τον έλεγχο μιας κεντρικής αρχής. Ακριβώς, δηλαδή, το αντίθετο από αυτό που νομοθετεί το Υπουργείο Εργασίας. Η εν λόγω ρύθμιση έρχεται σε αντίθεση και με τη διεθνή σύμβαση εργασίας 150 του 1978, η οποία επικυρώθηκε με το νόμο 1546/1985 και η οποία προβλέπει ότι το Υπουργείο Εργασίας εποπτεύει το σύστημα διοίκησης εργασίας.

Στην πραγματικότητα, με τη συγκεκριμένη ρύθμιση, η Κυβέρνηση απεξαρτάται από την υποχρέωση παροχής προστασίας τήρησης των διατάξεων της εργατικής νομοθεσίας, συνεχίζοντας μια διαχρονική και διεθνή τακτική απεμπόλησης στοιχειωδών συνταγματικών, κρατικών υποχρεώσεων προς Ανεξάρτητες Αρχές και την αποξένωση από την υποχρέωση εκπλήρωσής τους. Εξαιρείται, βέβαια, το είδος των αρμοδιοτήτων της, τις οποίες η Κυβέρνηση επιθυμεί να διατηρήσει και δεν τις εμπιστεύεται ούτε στην υπό σύσταση Ανεξάρτητη Διοικητική Αρχή. Δηλαδή υπερωρίες, Κυριακές, αργίες που βέβαια αποτελούν το σκληρό πυρήνα των εργοδοτικών δικαιωμάτων.

Αξιοσημείωτο είναι το γεγονός ότι, στην περιγραφή των αρμοδιοτήτων της συνιστώμενης Ανεξάρτητης Διοικητικής Αρχής, στο άρθρο 103, δεν περιλαμβάνεται υποχρέωση της για οποιαδήποτε σχέση και διαβούλευση με τις συνδικαλιστικές οργανώσεις των εργαζομένων, παρά μόνο με κρατικές και διοικητικές Αρχές. Στο ίδιο άρθρο και αναφέρεται ότι η Ανεξάρτητη Διοικητική Αρχή ασκεί τις αρμοδιότητες του ΣΕΠΕ, στην παράγραφο που συγκεκριμενοποιεί τις εν λόγω αρμοδιότητες, παραλείπεται σκόπιμα μια αρμοδιότητα που υπήρχε στο νόμο 3996/2011. Συγκεκριμένα είναι η παράγραφος 11 του άρθρου 2, του ν. 3996/2011, η οποία προβλέπει ότι το ΣΕΠΕ επικυρώνει, εγκρίνει ή απορρίπτει τους εσωτερικούς κανονισμούς εργασίας επιχειρήσεων. Επίσης, ότι εγκρίνει ή απορρίπτει παράπονα οργανώσεων εργαζομένων κατά διατάξεων κανονισμών εργασίας και επεκτείνει την υποχρέωση κύρωσης εσωτερικών κανονισμών σε επιχειρήσεις, εκμεταλλεύσεις και εργασίες που απασχολούν μέχρι 40 άτομα.

Ακόμα πιο σημαντική είναι η αφαίρεση, από την Ανεξάρτητη Διοικητική Αρχή, της αρμοδιότητας της συμφιλιωτικής διαδικασίας. Το ΣΕΠΕ, όπως προβλέπει το άρθρο 3α του νόμου 3996/2011, είχε την αρμοδιότητα συμφιλιωτικής παρέμβασης, σε τοπικό, περιφερειακό και εθνικό επίπεδο, μετά από την υποβολή σχετικού αιτήματος από συνδικαλιστικές οργανώσεις εργαζομένων ή εργοδοτών ή τον εργοδότη ατομικά, για οποιοδήποτε θέμα προκαλεί διένεξη ή διαφωνία, με αφορμή τη σχέση εργασίας, ακόμη και αν δεν αποτελεί αντικείμενο συλλογικής σύμβασης. Η συγκεκριμένη αρμοδιότητα μεταφέρεται στον ΟΜΕΔ, όπου πλειοψηφούν κράτος και εργοδοτικές οργανώσεις.

Η λειτουργική ανεξαρτησία, στο άρθρο 104, των προβλεπόμενων οργάνων διοίκησης της Ανεξάρτητης Διοικητικής Αρχής υπονομεύεται από σειρά προβλέψεων. Θεσπίζεται έλλειψη ασυμβίβαστου των μελών της διοίκησης της Ανεξάρτητης Διοικητικής Αρχής με την άσκηση οποιουδήποτε δημόσιου λειτουργήματος ή την άσκηση καθηκόντων σε οποιαδήποτε θέση του δημοσίου –ΟΤΑ, Νομικό Πρόσωπο Δημοσίου Δικαίου. Εκείνοι που επιλέγουν τα όργανα διοίκησης είναι αυτοδικαίως διορισμένοι κρατικοί παράγοντες και Υπουργός Εργασίας, ενώ απουσιάζει παντελώς ο κοινωνικός έλεγχος.

Η Επιτροπή Θεσμών και Διαφάνειας, κύριε Υπουργέ, περιορίζεται στο να εγκρίνει έναν εκ των υποψηφίων, που προτείνει ο Υπουργός, από τον κατάλογο των επικρατέστερων υποψηφιοτήτων που του έχει επιβάλει η απαρτιζόμενη από κρατικούς λειτουργούς Επιτροπή Επιλογής.

 Οι παραπάνω προβλέψεις επιβεβαιώνουν τον εξαρτημένο χαρακτήρα της Ανεξάρτητης Διοικητικής Αρχής, παρά τις διακηρύξεις περί λειτουργικής ανεξαρτησίας.

Άλλωστε και η συσσωρευμένη μέχρι σήμερα εμπειρία από τη λειτουργία των Ανεξάρτητων Διοικητικών Αρχών στην Ελλάδα καταδεικνύει την ουσιαστική έλλειψη ανεξαρτησίας τους τόσο από τις Κυβερνήσεις ΠΑ.ΣΟ.Κ., Ν.Δ., ΣΥ.ΡΙΖ.Α., όσο και από τα μεγάλα ιδιωτικά συμφέροντα των κλάδων που αυτές οι αρχές εποπτεύουν. Χαρακτηριστικά παραδείγματα, η Επιτροπή Ανταγωνισμού και λοιπά.

Σε ότι αφορά στα όργανα διοίκησης της Ανεξάρτητης Διοικητικής Αρχής, το νομοσχέδιο την καθιστά «ενός ανδρός αρχή». Όλες οι αρμοδιότητες της Ανεξάρτητης Διοικητικής Αρχής, ασκούνται από τον πανίσχυρο διοικητή.

Το Συμβούλιο Διοίκησης, άρθρο 108, περιορίζεται στην παροχή γενικών κατευθυντήριων οδηγιών για τον στρατηγικό σχεδιασμό, το στρατηγικό και επιχειρησιακό σχέδιο της Ανεξάρτητης Διοικητικής Αρχής και την ετήσια έκθεση απολογισμού και προγραμματισμό δραστηριοτήτων.

Επίσης, παρέχει σύμφωνη γνώμη σε κάποια ζητήματα προσωπικού και οργανωτικά ζητήματα, όπως η κατάρτιση του Οργανισμού και οι εσωτερικοί κανονισμοί.

Επιπλέον, ελέγχει και αποφαίνεται για σκοπιμότητα δαπανών καθαρής αξίας άνω των 200.000 ευρώ.

 Από τη συγκεκριμένη διατύπωση, τεκμαίρεται εμμέσως ότι όλες οι δαπάνες μέχρι του ποσού των 200.000 ευρώ είναι στην αποκλειστική δικαιοδοσία του διοικητή, όριο εξαιρετικά και απαράδεκτα υψηλό θεωρούμε.

Επίσης, εντυπωσιάζει το γεγονός ότι στο συγκεκριμένο άρθρο, που αφορά στις αρμοδιότητες του συμβουλίου της διοίκησης, μία αρμοδιότητα προσεγγίζεται αρνητικά.

Συγκεκριμένα, αναφέρεται, στο άρθρο 109, παράγραφος 6, ότι το συμβούλιο διοίκησης δεν δύναται να ζητά και να έχει πρόσβαση σε πληροφορίες που αφορούν σε συγκεκριμένες υποθέσεις ή περιπτώσεις ελεγχόμενων επιχειρήσεων.

Οι αρμοδιότητες του διοικητή καταλαμβάνουν πλέον το τετρασέλιδο πάνω στο νομοσχέδιο που έχετε φέρει, ενώ απαριθμούνται ενδεικτικά και όχι περιοριστικά κυριολεκτικά δεκάδες αρμοδιότητες.

Το γεγονός αυτό, σε συνδυασμό με τις προβλέψεις του άρθρου 115 που περιγράφει τη διαδικασία επιλογής και διορισμού του διοικητή, η οποία αποτελεί καθαρά κρατική υπόθεση με κυρίαρχο το ρόλο του Υπουργού Εργασίας. Επιβεβαιώνουν δηλαδή την εκτίμηση ότι με τη σύσταση συγκεκριμένης Ανεξάρτητης Διοικητικής Αρχής επιχειρείται μια πλήρης απεμπόληση των όποιων «κουτσουρεμένων» προβλέψεων του Συντάγματος για την προστασία της εργασίας από την Κυβέρνηση, με μεταφορά της σχετικής ευθύνης σε μια δήθεν ανεξάρτητη και στην ουσία απόλυτη ελεγχόμενη Ανεξάρτητη Διοικητική Αρχή.

Άρα, διαπιστώνουμε μια πολύ ενδιαφέρουσα αρχιτεκτονική πάνω στο νομοσχέδιο σας. Αρχίζει και τελειώνει με τη «γαρνιτούρα από τα καρότα», ώστε να δίνουν το κατάλληλο χώρο για το κυρίως πιάτο, «το μαστίγιο». «Υπουργός MasterChef».

Eνα μαστίγιο, όμως, το οποίο αφορά τη μεγάλη πλειονότητα του ελληνικού λαού, από την εργατική μέχρι τη μεσαία τάξη.

 Η προεκλογική υπόσχεση του κυρίου Μητσοτάκη για πολλές, καλές και καλά αμειβόμενες δουλειές, υποσχόμενοι κατεξοχήν απέναντι στους νέους στους οποίους τώρα η κυβέρνηση λέει να μη σας κρατάμε και προκαλεί ένα νέο κύμα brain drain.

 Αυτή η υπόσχεση παίρνει τώρα τη θέση της δίπλα στις προεκλογικές υποσχέσεις ενάντια στη συμφωνία των Πρεσπών και σε κάθε άλλο παραμύθι που πούλησαν στο λαό κάποιοι νεοδημοκράτες με περικεφαλαία.

Αφού, όμως, είναι στα πράγματα, αφού υπονομεύετε τη ζωή των εργαζομένων, ανέργων, εργατών ,μικρομεσαίων από που φαντάζεστε ότι θα πάρετε πάλι τη μεγάλη εκλογική νίκη; Από που θα υφαρπάξετε την ψήφο του λαού, που τάχα περιμένετε; Αφού εν τέλει η ολιγαρχία δεν ψηφίζει. Δεν το ξέρετε; Η μόνη σας ελπίδα είναι το δημογραφικό πρόβλημα και η μακροημέρευση του, όσο κι αν κόπτεστε γι΄ αυτό ρητορικά.

Δηλαδή, η χειραγώγηση των συνταξιούχων με φόβο και τηλεόραση ως επαρκές εκλογικό απόθεμα.

Αλλά όπως όλοι γνωρίζουμε σε αυτή την Αίθουσα, δυστυχώς, πλησιάζει και η ώρα των συνταξιούχων, με το νέο γύρο μνημονίων, λιτότητας και περικοπών μετά την πανδημία. Δεν έχει έρθει ο λογαριασμός ακόμα.

Θα παραδώσετε την «καυτή πατάτα» σε εναλλακτικούς «Παπαδήμους», όπως ψιθυρίζουν τα δημοσιεύματα και οι διαρροές, με την ελπίδα να επανέλθετε μετά δήθεν άσπιλοι για περαιτέρω απομύζηση του ελληνικού λαού;

 Νομίζετε ότι είναι εφικτό να ασελγήσει κανείς τόσο βίαια στη νοημοσύνη και στη μοίρα των Ελλήνων;

Κυρίες και κύριοι συνάδελφοι, ο εργασιακός νόμος ολοκληρώνει τον νόμο των μνημονίων. Όλα αυτά τα χρόνια όλο αυτό που έζησε ο ελληνικός λαός. Η Κυβέρνηση Μητσοτάκη όμως είναι συνεπής στην πρόθεση ρευστοποίησης μισθωτών και μικρομεσαίων, παίρνοντας τη σκυτάλη από την κυβέρνηση Τσίπρα ΣΥΡΙΖΑ, που νομοθέτησε την κυριακάτικη εργασία, τα εμπόδια στην απεργία, των υποκατώτατο μισθό, τους εργολάβους του Δημοσίου, τα λεγόμενα προγράμματα κοινωφελούς εργασίας.

Η Κυβέρνηση Μητσοτάκη συνεχίζει με τη συνέπεια την ταξική και μνημονιακή επίθεση στον κόσμο της εργασίας. Όπως και με τα κόκκινα δάνεια, τις εξορύξεις και το τζόγο, η Κυβέρνηση Μητσοτάκη αποδεικνύεται σταθερή στο δρόμο προς την υπανάπτυξη που φέρνει η ικανοποίηση των αιτημάτων της αρπακτικής ολιγαρχίας. Με αυτό το νομοσχέδιο για τα εργασιακά, η Κυβέρνηση Μητσοτάκη ολοκληρώνει το καταστρεπτικό έργο των μνημονίων, του «Ηρακλή» και του πτωχευτικού, απορρυθμίζοντας την αγορά εργασίας με τρόπο που εγγυάται την επιτάχυνση του φαύλου κύκλου της υπανάπτυξης.

Αυτό το νομοσχέδιο πρέπει να «πεθάνει». Είναι οίστρος πολιτικής ακολασίας, είναι ζοφώδης και ασέληνος έρωτας της ολιγαρχίας με την εργοδοσία και αυτήν την Κυβέρνηση πρέπει να την ξεπληρώσει ο λαός με μόνιμο ρεπό για πάντα. Ας μην τρομάζουν οι εκπρόσωποι της Κοινοβουλευτικής Πλειοψηφίας σε αυτό το ενδεχόμενο. Μπορείτε να πάτε να μαζέψετε ελιές ή να έχετε περισσότερο χρόνο για την οικογένειά σας. Αυτά άλλωστε δεν πρότεινε ο κύριος Χατζηδάκης στους νεόπτωχους πολίτες σε πανελλήνια τηλεοπτική μετάδοση; Αλλά ξέχασα, το να διαπιστώσει κανείς το προφανές είναι λαϊκισμός.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών)**: Τελειώσαμε με τους εισηγητές. Περνάμε στη λίστα των ομιλητών.

Τον λόγο έχει ο κύριος Βρούτσης.

**ΙΩΑΝΝΗΣ ΒΡΟΥΤΣΗΣ**: Κυρίες και κύριοι συνάδελφοι, παίρνω το λόγο στην Επιτροπή της Βουλής, γιατί θέλω να συμβάλλω και εγώ στο δημόσιο διάλογο όπως διεξάγεται και να μεταφέρω προς όλες και όλους την προσωπική μου εμπειρία, που πιστεύω ότι θα είναι χρήσιμη και ωφέλιμη, μέσα από τα 4,5 χρόνια που είχα την τιμή και την ιδιαίτερη χαρά να βρίσκομαι στο τιμόνι του Υπουργείου Εργασίας. θέλω να ξεκινήσω με κάποιες διαπιστώσεις τις οποίες θεωρώ απαραίτητες για όλους και όλες.

Διαπίστωση πρώτη είναι ότι, όσο αφορά τον πολιτικό μας φορέα, τη Νέα Δημοκρατία, διαχρονικά στο αξιακό μας σύστημα το 8ωρο, το πενθήμερο, το 40ωρο και οι συλλογικές συμβάσεις εργασίας αποτελούν αναλλοίωτες αρχές και αξίες. Παρατήρηση δεύτερη, ως Υπουργός Εργασίας βρέθηκα να διαχειρίζομαι το χαρτοφυλάκιο του συγκεκριμένου Υπουργείου σε πολύ δύσκολες περιόδους δημοσιονομικής προσαρμογής 2012 - 2014 και πανδημίας 2019 - 2000. Η εμπειρία είναι μεγάλη και συσσωρευμένη και πλέον μπορώ να κοιτάξω την Αντιπολίτευση στα μάτια και να τους πω σήμερα, κάνοντας την αποτίμηση όλου αυτού του διαστήματος και των μεταρρυθμίσεων που έγιναν το προηγούμενο διάστημα, ότι μπορώ να καταλάβω την αγωνία τους ή την πολιτική τους προσπάθεια να έχουν μία θέση μέσα στην πολιτική διαδικασία, μέσα από την αντιπαράθεση και την αντιπολίτευση.

Αλλά δεν παραχωρούμε ούτε ένα εκατοστό ευαισθησίας υπέρ των εργαζομένων, όπως θέλουν να το παρουσιάσουν, ούτε ένα εκατοστό. Είμαστε το ίδιο ευαίσθητοι όλοι και ο ίδιος σκοπός είναι για όλους από διαφορετική οπτική. Την ίδια προσπάθεια κάνουμε εμείς με άλλα εργαλεία. Εσείς πιστεύετε άλλα πράγματα. Εμείς θέλουμε την αύξηση της εργασίας, ποιοτικές θέσεις εργασίας, οχύρωση και θωράκιση της αγοράς εργασίας, νομιμότητα στην αγορά εργασίας και το έχουμε αποδείξει στην πράξη όλα αυτά τα χρόνια, όπως κάνει και το παρόν νομοσχέδιο, όπως θα εξηγήσω.

Παρατήρηση Τρίτη. Στην πορεία των ετών αυτά για τα οποία είχα την ευθύνη, βρέθηκα εδώ από αυτό εδώ το βήμα και από την Ολομέλεια, απέναντι στην αντιπαράθεση μεταρρυθμίσεων και νόμων που είχαν έρθει. Θυμάμαι έντονα κραυγές, διαφωνίες, αντιδράσεις με το επιχείρημα που ακούγεται και σήμερα θα καταρρεύσει η αγορά εργασίας, θα μεγαλώσει η ανεργία θα μειωθούν οι μισθοί. Σήμερα όμως κάνοντας την αποτίμηση αυτών των γεγονότων, μπορώ να σας πω ότι τα πράγματα σας διέψευσαν διότι η διαχείριση των πραγμάτων και η εφαρμογή αυτών των νόμων που ήρθαν στην Ελλάδα ως μεταρρυθμίσεις στην αγορά εργασίας και τη θωράκισαν, και δημιουργούσαν θέσεις εργασίας και βελτίωσαν την εικόνα υπέρ των εργαζομένων και την προστασία τους έφεραν και είμαι συγκεκριμένος.

Το 2012 θα σας πω στοιχεία γιατί πλέον να μιλάμε με στοιχεία, βρέθηκα μπροστά στην ανατριχιαστική εικόνα όταν ζήτησα τα στοιχεία να μου έρθουν, η ανεργία να βρίσκεται στο 28% Φεβρουάριος του 2013, αποτέλεσμα των προσαρμογών των δημοσιονομικών αλλά και του άλλοθι που βρήκαν οι επιχειρηματίες κάτω από τις προσαρμογές τις δημοσιονομικές, να έχουν αδήλωτη εργασία και την αδήλωτη εργασία, Μάρτιος του 2013 στο 40,73% ο ένας στους δύο εργαζόμενους ήταν αδήλωτος. Προσέξτε και τότε η κυβέρνηση την περίοδο εκείνη, πήρε σαφή συγκεκριμένα μέτρα, φέραμε το πρόστιμο το 10500, το πιο αυστηρό πρόστιμο που υπήρξε ποτέ υπέρ του εργαζομένου και τότε επειδή τώρα μπορούμε να μιλάμε και πιο ελεύθερα, βρήκα απέναντί μου το σύνολο του πολιτικού συστήματος- και καταλαβαίνετε τι εννοώ-διότι ήταν επώδυνο.

Δημιουργήσαμε την Εργάνη που θωράκισε ηλεκτρονικά το σύστημα των εργαζομένων και την αγορά εργασίας φέρνοντας προστασία στις υγιείς επιχειρήσεις, στον ανταγωνισμό, στους εργαζόμενους στην πρόσληψη απόλυση και να τα αποτελέσματα. Κοιτάξτε, επικαλείται ο κύριος Τσίπρας τον ακούω συχνά να μιλάει για τη μείωση της αδήλωτης εργασίας. Σωστά τα λέει η κυρία Ξενογιαννακόπουλο για την μείωση της αδήλωτης εργασίας. Ναι έτσι είναι. Γίνανε αυτόματα κυρία Ξενογιαννακοπούλου, όχι ήταν το αποτέλεσμα των μεταρρυθμίσεων που αυτές οι μεταρρυθμίσεις έχουν 1 χρόνο ωρίμανσης. Παραδείγματος χάρη το 40,72% το Μάρτη του 2013, σήμερα είναι κάτω από το 4% η αδήλωτη εργασία με τα στοιχεία του Υπουργείου Εργασίας γιατί πλέον το 10500 παραμένει μία σταθερά που είναι φόβητρο για τους καταχραστές σε συμπεριφορά επιχειρηματίες και το ζήτημα το οποίο αφορά την αδήλωτη εργασία πιάνεται με την Εργάνη άρα τελειώσαμε.

Τι γεννήθηκε όμως πίσω, η υποδηλωμένη εργασία για την οποία θα σας μιλήσω. Δημιουργήθηκε ως νέο πλαίσιο καταχρηστικής συμπεριφοράς η υποδηλωμένη εργασιακή και η ανεργία ναι μειώθηκε. Το 28% το παραδώσαμε προσέξτε στο 24,4 τοις εκατό είχε φτάσει το Μάρτιο του 2015 λόγω αυτών των αλλαγών που φέραμε, μειώθηκε η ανεργία επί ΣΥΡΙΖΑ και στη συνέχεια κλείσαμε με 19,3 τοις εκατό στο τέλος στο 2018 την ανεργία και σήμερα είναι στο τέλος Δεκεμβρίου 15,5 τοις εκατό. Άρα, που ήταν εκείνη η καταστροφολογία ότι όλα αυτά θα έφερναν διόγκωση της ανεργίας και προσέξτε μέσα στην πανδημία και μία από τις χώρες που με τα μέτρα που πήραμε τα φιλοεργατικά υπέρ των θέσεων εργασίας και των επιχειρήσεων για τη στήριξη των εργαζομένων, μειώθηκε ανεργία μόνο εμείς και η Ιταλία. Αυτή είναι μια πραγματικότητα.

Άρα εμείς είμαστε οι ανάλγητοι; Σήμερα μπορούμε λοιπόν ψύχραιμα να δούμε την αποτίμηση των στοιχείων, να μιλάνε με στοιχεία και όχι με κραυγές, άναρθρα συνθήματα και φωτοβολίδες στον αέρα. Τα στοιχεία λοιπόν μας δικαιώνουν απόλυτα στις πολιτικές που πήραμε από τότε μέχρι σήμερα. Ακόμα και τον νόμο τον πολύ σημαντικό το νόμο τον 4172/2013 για τον κατώτατο μισθό. Άκουσα τον Υπουργό τον κύριο Χατζηδάκη που στη διαβούλευση που γίνεται σε επίπεδο Ευρώπης, αυτός ο νόμος που είναι πλέον ελληνική πραγματικότητα, που άλλαξε το στάτους που γινότανε με το ζύγι και το μάτι, ο τρόπος με τον οποίο βάζαμε τον κατώτατο μισθό τώρα, υπολογίζεται μέσα από τους θεσμικούς φορείς αξιόπιστους με βάση την αντοχή της οικονομίας. Έτσι αύξησε και τον κατώτατο μισθό ο ΣΥΙΡΖΑ το 2019 με βάση το 4972/2013 που γι’ αυτό το νόμο είχε βγει από τη Βουλή με απεργιακές κινητοποιήσεις και λέγοντας ότι την επόμενη ημέρα θα τον καταργήσει. Και αύξησε με το νόμο είναι 4172/2013 που μπράβο που τον κράτησε, και αυτός ο νόμος τώρα πάει να γίνει μια πλατιά εφαρμογή σε όλη την Ε.Ε.. Αυτό είναι από τα θετικά.

Μας κατηγορείτε για αναλγησία, όταν εμείς δώσαμε τον Σεπτέμβριο 2019 προσαύξηση 12% στη μερική απασχόληση, δείχνοντας το στίγμα ότι είμαστε υπέρ της πλήρους απασχόλησης και βάζοντας ένα 12%, έτσι ώστε να αλλάξουμε το πλαίσιο.

 Το συγκεκριμένο νομοσχέδιο έχει πολλές θετικές διατάξεις, οι οποίες πρέπει να υπερψηφιστούν. Μην υποτιμάτε ότι είναι εφαρμογές οδηγιών και το θέμα της στήριξης ή το θέμα της υγείας και της ασθένειας των εργαζομένων που είναι οδηγία, το κάνουμε πράξη. Σε ό,τι αφορά στην σεξουαλική παρενόχληση, το κάνουμε πράξη ή τις άδειες, που τις δίνουμε και πάνω από την οδηγία υπέρ των ανδρών, για στήριξη στην οικογένεια και για να μειωθεί η ψαλίδα στην απασχόληση μεταξύ γυναικών και ανδρών, το κάνουμε πράξη. Είναι θετικά και πρέπει να τα στηρίξετε. Το θέμα της τηλεργασίας, το οποίο προετοιμάστηκε πρέπει να σας πω όλο το 2020 στο Υπουργείο Εργασίας. Υιοθετήσαμε τις προτάσεις του ΣΥΡΙΖΑ. Είχα παρακολουθήσει την κυρία Αχτσιόγλου για τις ενστάσεις που είχε βάλει για το θέμα της τηλεργασίας, την είχα καθυστερήσει ενώ λειτουργούσε για να έρθει με το συνολικό νομοσχέδιο και το φέρνει σήμερα ο νέος Υπουργός Εργασίας, κ. Κωστής Χατζηδάκης προσθέτοντας και το δικαίωμα της αποσύνθεσης, που δεν υπήρχε μέσα. Άρα, λοιπόν, έχουμε ένα νέο σύγχρονο πλαίσιο. Υπάρχει κάποιος που αμφισβητεί, ότι η τηλεργασία εμφανίστηκε στην πανδημία και ήρθε για να μείνει; Θα μείνει η τηλεργασία και πρέπει να ψηφιστεί.

Σχετικά με την ΕΡΓΑΝΗ 2, θέλω να κάνω και μια διευκρίνιση γιατί υπάρχει μία όχι καλή εικόνα, για το τι είναι. Δεν έχει σχέση η ΕΡΓΑΝΗ 2 με την πρόταση της ΓΣΕΕ του 2013, του 2011 για κάρτα εργασίας. Άλλο η κάρτα εργασίας, άλλο η ΕΡΓΑΝΗ 2. Η κάρτα εργασίας σήμερα ήδη εφαρμόζεται σε κάποιες λίγες επιχειρήσεις και θα επεκταθεί, όπως λέει ο Υπουργός και το Υπουργείο Εργασίας και σε άλλες επιχειρήσεις. Η ΕΡΓΑΝΗ 2 είναι το ψηφιακό ωράριο, το οποίο δεν υπάρχει πουθενά στην Ευρώπη - θα είμαστε καινοτόμοι όπως και με την ΕΡΓΑΝΗ 1 - και το οποίο θα θωρακίσει απόλυτα τους εργαζόμενους, στο επίπεδο ωραρίων. Η ΕΡΓΑΝΗ 1 αντιμετώπισε την αδήλωτη εργασία, η ΕΡΓΑΝΗ 2 θα νικήσει την υποδηλωμένη εργασία, διότι με την ΕΡΓΑΝΗ 2 θα καταγράφεται ψηφιακά το ωράριο των εργαζομένων και θα μεταφέρεται όχι στα ηλεκτρονικά δεδομένα της επιχείρησης, αλλά στο Υπουργείο Εργασίας. Το Υπουργείο Εργασίας θα καταγράφει το ψηφιακό ωράριο.

Θέλω να σας πω, να μην έχετε κανένα ενδοιασμό. Πρέπει να προσαρμοζόμαστε στα νέα κοινωνικά και οικονομικά δεδομένα. Η δύναμη της αδράνειας, πάντα υπάρχει. Πρέπει όμως να προσαρμοζόμαστε στη νέα κοινωνική και οικονομική πραγματικότητα. Αυτή η παράταξη της Νέας Δημοκρατίας έχει αποδείξει διαχρονικά, ότι σπάει αυγά. Είναι υποχρέωσή μας, να προσαρμοζόμαστε στο μέλλον, ένα μέλλον το οποίο δημιουργεί νέα δεδομένα και κάποιος, ο οποίος δεν θα προσαρμοστεί στα νέα δεδομένα, είναι μοιραίο ότι θα μείνει πίσω κι αν μείνεις πίσω, δεν μένεις μόνο αναπτυξιακά, γιατί το αναπτυξιακά είναι ένα νούμερο. Μένεις πίσω ενάντια των εργαζομένων, ενάντια της προόδου, των μισθών των εργαζομένων, του βιοτικού τους επιπέδου. Έχουμε, λοιπόν, την υποχρέωση όλοι να κοιτάμε το μέλλον. Λογικό είναι να υπάρχουν αντιδράσεις, αντιρρήσεις, ενστάσεις. Το πιο σημαντικό όμως είναι να ανοίγεις δρόμους, να προσαρμόζεσαι με το μέλλον που έρχεται και αυτό το μέλλον έχει χρέος το πολιτικό σύστημα να το αποδέχεται και να το στηρίζει.

Πολλά άλλα στοιχεία θα αναφέρω στην Ολομέλεια της Βουλής, ως κοινοβουλευτικός εκπρόσωπος. Καλή συνέχεια, Υπουργέ και προς όλους, στη διαδικασία που συνεχίζεται.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών)**: Τον λόγο έχει ο κ. Πουλάς.

 **ΑΝΔΡΕΑΣ ΠΟΥΛΑΣ**: Κύριε Υπουργέ, κύριοι συνάδελφοι, το σχέδιο που φέρνετε προς συζήτηση έχει προκαλέσει αναστάτωση στην κοινωνία παρότι εξωραΐζεται, καλλωπίζεται από τα φιλικά προς εσάς μέσα μαζικής ενημέρωσης, ώστε να προκαλέσει τους μικρότερους δυνατούς κοινωνικούς κραδασμούς. Στην πραγματικότητα είναι αποκαλυπτικό για τους κυβερνητικούς σχεδιασμούς και για το τι πρόκειται να μας συμβεί τα επόμενα χρόνια.

Συγκεκριμένα, η πανδημία έφερε τους εργαζόμενους αντιμέτωπους με μια αιφνίδια και τρομακτική ανατροπή των δεδομένων τους και των εργασιακών τους συνθηκών. Ιδίως στον ιδιωτικό τομέα εγκαθιδρύθηκαν νέες ελαστικές μορφές εργασίας με την εργασία κατ’ οίκον και την τηλεργασία και εισήχθη μια νέα μορφή φόβου με πρόσχημα τα απανωτά απαγορευτικά και τις παρατεταμένες αναστολές εργασίας. Στο βάθος, αντί για διασφάλιση της εργασίας, στρώνετε το έδαφος για μια σειρά ανατροπών σε συνεργασία με συγκεκριμένα συμφέροντα που σύντομα θα αλλάξουν ολοσχερώς, όπως φαίνεται, το ατομικό και το συλλογικό εργατικό δίκαιο.

Κανένας δεν μιλάει για την παραδειγματική τιμωρία εκείνων των επιχειρήσεων που παραβίασαν συστηματικά και μόνιμα τα εργασιακά δικαιώματα επί σχεδόν 15 μήνες. Δηλαδή, από την αρχή της πανδημίας, με εργαζόμενους να εργάζονται από το σπίτι τους για 12ωρα και πλέον, χωρίς καμία υπερωριακή και χωρίς καμία κατοχύρωση ωραρίου. Ο εγκλεισμός και το πάγωμα της οικονομικής δραστηριότητας για μήνες προλείαναν το έδαφος για αλλαγές προς το χειρότερο, τώρα που η οικονομία ξεκινάει και όλοι βρίσκονται σε μία αναταραχή για να κερδίσουν το χαμένο οικονομικά χρόνο. Τι πιο «θατσερικό», τι πιο φιλελεύθερο, τι πιο επικίνδυνο πέραν του ολοένα και πιο φανερού προσχεδιασμένου εγκλήματος κατά των εργαζομένων από το επιτελικό κράτος αποκαλύπτεται ταυτόχρονα και η κυβερνητική υποκρισία.

Για παράδειγμα, πρώτον, φέρνετε προς ψήφιση διατάξεις θετικές που θα έπρεπε να είχαν ψηφιστεί και εφαρμοστεί εδώ και χρόνια μαζί με διατάξεις που αλλάζουν συθέμελα το εργασιακό τοπίο. Δεύτερον, επικαλείστε δήθεν καλές πρακτικές από άλλες χώρες της Ευρωπαϊκής Ένωσης, χωρίς όμως να μας λέτε ποιο είναι το παραγωγικό τους μοντέλο, ποιες είναι οι αμοιβές και τα ημερομίσθια και ποια είναι τα μεγέθη της οικονομίας που συγκρίνετε; Κοροϊδεύετε την κοινωνία ότι δήθεν αυτό που μας χωρίζει από την Ιταλία ή τη Γερμανία με τις βαριές βιομηχανίες και με τις ισχυρές οικονομίες, είναι μόνο η αντικατάσταση στην πράξη των συλλογικών από τις ατομικές συμβάσεις εργασίας. Τρίτον, παρουσιάζετε τις απορρυθμίσεις ως δήθεν μεγάλες μεταρρυθμίσεις, όπως το ξεχαρβάλωμα του ΣΕΠΕ και τη μετατροπή του σε ανεξάρτητη αρχή. Στην πραγματικότητα το ΣΕΠΕ μετατρέπεται σε μια αργοκίνητη μηχανή με διοίκηση επιλεγμένη από την εκάστοτε κυβέρνηση, άρα υποταγμένη στις εντολές της, με συμβασιούχους εργαζόμενους χωρίς κανένα εχέγγυο ανεξαρτησίας και χωρίς την αξιοπιστία ενός δημόσιου φορέα.

Δυστυχώς, μαζί με την δημιουργία της νέας Εργάνης, την εισαγωγή της ψηφιακής κάρτας εργασίας, τα μέτρα για την εξάλειψη της βίας και της παρενόχλησης στους εργασιακούς χώρους που αμφιβάλλω για την αποτελεσματική τους εφαρμογή στην πράξη και με την επέκταση των γονεϊκών αδειών, εισάγετε μέτρα που μόνο το ΣΕΒ θα μπορούσαν να χαροποιήσουν, όπως την υπό προστασία εργαζομένων με την υποχώρηση των συλλογικών συμβάσεων εργασίας μπροστά σε ατομικές συμβάσεις που θα αναγκάζονται στην πράξη να συνάπτουν οι εργαζόμενοι με τους εργοδότες, την απαξίωση των συλλογικών συμβάσεων και των συνδικαλιστικών οργανώσεων και την αποδυνάμωση των συλλογικών διαπραγματεύσεων, την απελευθέρωση των απολύσεων, την απόλυτη ευελιξία στην αγορά εργασίας με παράλληλη μείωση των αποδοχών των εργαζομένων, την ελαστικοποίηση του 8ώρου με την εισαγωγή της 10ωρης εργασίας, την παροχή πρόσθετης εργασίας από εργαζόμενους μερικής απασχόλησης με την αύξηση του πλαφόν των νόμιμων υπερωριών στον ιδιωτικό τομέα στις 150 ώρες, με την απελευθέρωση περισσότερων επιχειρήσεων να δουλεύουν Κυριακές, με την αξίωση του εργοδότη να μην προσέρχεται ο εργαζόμενος στην εργασία μετά από προειδοποίηση για απόλυση.

Κυρίες και κύριοι συνάδελφοι, ο εργασιακός μεσαίωνας που εισάγετε κρύβεται πίσω από ένα παραπέτασμα δήθεν καλών προθέσεων, όπως τους καρπούς της ανάπτυξης που ευαγγελίζεστε ότι θα φέρετε και την οποία δεν έχουμε δει ούτε δείγμα μέχρι σήμερα. Τους κρατάτε για τα συμφέροντα που σας στήριξαν, ώστε να επιστρέψετε στην εξουσία. Τώρα πληρώνετε τα κομματικά σας γραμμάτια. Οι καρποί της ανάπτυξης πάνε στις τσέπες συγκεκριμένων και όχι των πολλών. Και απ’ ότι φαίνεται θα επιτρέψουν ένα ασύδοτο κεφάλαιο γυρνώντας μας στη δεκαετία του ’50.

 Πάρτε το χαμπάρι, όμως, ότι η εποχή των σκλάβων τελείωσε. Μόνο με την δίκαιη διανομή του πλούτου με αλληλεγγύη και με συμμετοχή του εργαζόμενου στα κέρδη και με σεβασμό στο εργατικό δίκαιο μπορεί να έρθει πρόοδος. Όπως, ακριβώς, έκανε ο Ανδρέας Παπανδρέου τη δεκαετία του 80 κάτι που δεν του συγχωρέθηκε και γι’ αυτό κατηγορήθηκε. Κυρίες και κύριοι συνάδελφοι, εμείς, το Κίνημα Αλλαγής, λέμε όχι στο εργασιακό νομοσχέδιο της κυβέρνησης, όχι στην υποβάθμιση της αξιοπρέπειας των εργαζομένων, όχι στην απελευθέρωση των μαζικών απολύσεων, όχι στις απλήρωτες υπερωρίες.

Ευχαριστώ πολύ.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Τον λόγο έχει η κυρία Μερόπη Τζούφη.

**ΜΕΡΟΠΗ ΤΖΟΥΦΗ:** Σας ευχαριστώ πολύ, κύριε Πρόεδρε.

Κύριοι Υπουργοί και ο Εισηγητής και ο Υπουργός με προκλητικά επιθετικό τρόπο υπερασπίζονται ένα νομοθετικό έκτρωμα άκρως νεοφιλελεύθερης και νεοθατσερικής λογικής. Με τις ατομικές συμβάσεις θέτει τον εργαζόμενο, απέναντι στον εργοδότη, μόνο του χωρίς καμία κοινωνική και θεσμική προστασία απογυμνωμένο, να τον φάει ο λύκος της εργοδοσίας, της εκμετάλλευσης και της ανεργίας. Είναι στην κυριολεξία η περίπτωση της κοκκινοσκουφίτσας με το λύκο, χωρίς βέβαια να μεσολαβεί ούτε η γιαγιά. Προσοχή, όμως, γιατί υπάρχει και ο κυνηγός. Είναι επιτυχία, λοιπόν, το νομοσχέδιο και πρέπει να συγχαρούμε τον κύριο Υπουργό Εργασίας ότι έχει προκαλέσει τεράστιες αντιδράσεις στον κόσμο της εργασίας. Πρωτοβάθμια σωματεία, ομοσπονδίες, κλαδικά συνδικάτα, εργατικά κέντρα αφυπνίστηκαν και κινητοποιήθηκαν θυμίζοντας παλαιότερες μέρες. Το πληγωμένο και ταλαιπωρημένο συνδικαλιστικό κίνημα, οι χιλιάδες εργαζόμενοι βγήκαν στους δρόμους, αντέδρασαν, διαμαρτυρήθηκαν για αυτό το νομοσχέδιο έκτρωμα που δεν κατάφερε να τους ξεγελάσει. Το ψευδεπίγραφο νομοσχέδιο με τον ειρωνικό τίτλο περί προστασίας της εργασίας δεν ξεγελάει κανέναν παρά τη συστηματική σας προσπάθεια- με ακριβοπληρωμένες διαφημίσεις και διαρκείς μονοφωνικές εμφανίσεις στα συστημικά ΜΜΕ- να το παρουσιάσετε ως συμμόρφωση σε Κοινοτικές Οδηγίες που το ίδιο ξεδιάντροπα παραβιάζει.

Αντίθετα, όπως είπα και πριν, συσπείρωσε απέναντί του τον νομικό κόσμο τους, δικηγορικούς συλλόγους, τους επιστήμονες που αποκαλύπτουν την αντισυνταγματικότητα των διατάξεων του, ολόκληρη την αντιπολίτευση και έφερε σε δύσκολη θέση βουλευτές και συνδικαλιστές της Νέας Δημοκρατίας που βρέθηκαν μουδιασμένοι και αμήχανοι μπροστά στο ντροπιαστικό -για τον ελληνικό λαό της εργασίας- αντεργατικό και απεργοκτόνο νομοσχέδιο. Μάλιστα, σήμερα τους ονομάσατε παρασυρμένους και παραπλανημένους.

Πιο ειδικά, για το ΣΕΠΕ που έχει τις ρίζες του στο γνήσιο φιλελευθερισμό της δημοκρατίας και της ενίσχυσης των ανθρωπίνων δικαιωμάτων, ο ρόλος του είναι ακριβώς να υπηρετεί τους αδύναμους και προφανώς ξέρετε ότι αυτό δεν μπορεί να γίνει με τη μετατροπή του σε Ανεξάρτητη Αρχή. Το 2010 όταν επιχειρήθηκε το ΣΕΠΕ να γίνει Ανεξάρτητη Αρχή, η Διεθνής Οργάνωση Εργασίας αντέδρασε αρνητικά ζητώντας την ενίσχυση και την αναβάθμισή του, στο πλαίσιο βέβαια της λειτουργίας του Υπουργείου Εργασίας και του Κράτους. Άλλωστε, ξεχνάτε ότι η Διεθνής Σύμβαση Εργασίας θέτει το ΣΕΠΕ αποκλειστικά στον έλεγχο του κράτους και της πολιτείας και εν τέλει του Υπουργείου. Ερμηνεύετε, δηλαδή, τις διεθνείς συνθήκες -όπως κάνετε και σε πολλά άλλα θέματα- a la carte. Το θέμα της διευθέτησης του χρόνου εργασίας -με άλλα λόγια το σπαστό ωράριο- είναι προσχηματικό και μια πλάνη, γιατί στην ουσία αποτελεί δικαίωμα των επιχειρήσεων που βασίζεται στην ατομική σύμβαση. Με αυτό το σκεπτικό, η αναφορά στην Κοινοτική Οδηγία 1158/2019 αποτελεί τη βιτρίνα που διαμεσολαβεί αφού συνδέεται με το δικαίωμα των εργαζομένων και όχι των επιχειρήσεων.

Ποια επιχείρηση κύριε Υπουργέ, θα διευκολύνει τον εργαζόμενο φοιτητή σε ένα έκτακτο γεγονός για να διαβάσει, αν δεν αφορά τις δικές της ανάγκες και τα δικά της τακτικά συμφέροντα;

Υποκριτικά θέλετε να μας πείτε ότι νοιάζεστε για τον εργαζόμενο φοιτητή, που η κυρία Κεραμέως τον διαγράφει με επιμονή όταν ξεπεράσει το χρόνο σπουδών, μιλώντας απαξιωτικά για αιώνιο ή λιμνάζοντα φοιτητή, όταν ενορχηστρωμένα και περίτεχνα υποβαθμίζετε τη δημόσια εκπαίδευση και μάλιστα, σε αυτό το νομοσχέδιο προσθέτετε τη λειτουργία των ιδιωτικών σχολείων ακόμη και τις Κυριακές, για λόγους ανταγωνιστικότητας. Την περίοδο, λοιπόν, Αρβανιτόπουλου στο Υπουργείο Παιδείας, όταν ίσχυαν ανάλογες βαρβαρότητας ρυθμίσεις για την ιδιωτική εκπαίδευση, όπως και σήμερα, έρευνα του ΚΑΝΕΠ-ΓΣΕΕ σε περίπου 500 τους ιδιωτικούς εκπαιδευτικούς, είχε δείξει ότι το 97% περίπου παρείχαν πρόσθετες υπηρεσίες χωρίς να αμείβονται. Είναι βέβαια αναγκαίο να διευκρινισθεί ότι συχνά η εκτός του δηλωμένου ωραρίου εργασία, που παρέχουν οι εκπαιδευτικοί, προσφέρεται χωρίς την απαιτούμενη από το νόμο συναίνεσή τους, αλλά υπό την απειλή της απόλυσης. Φροντίσατε βέβαια για αυτό και με ανάλογο νομοσχέδιο του Υπουργείου Παιδείας να διευκολύνετε τους ιδιοκτήτες σε αναίτιες απολύσεις, να εισάγετε εξωθεσμικές διδασκαλίες αξιολόγησης, δηλαδή, να διευκολύνετε τη μαύρη εργασία και την ελαστικοποίηση του ωραρίου.

Ξέρετε όταν έψαχναν να βρουν για self-test οι ιδιοκτήτες, το εν τρίτο των ιδιωτικών εκπαιδευτικών δεν ήταν πουθενά δηλωμένοι ως θα όφειλαν ως εκπαιδευτικοί, αρκετοί ήταν αδήλωτοι και κάποιοι ήταν ως ιδιωτικοί υπάλληλοι. Αυτή είναι η πραγματικότητα στα ιδιωτικά σχολεία και τώρα επιβάλλετε αυτή τη διεύρυνση της εκμετάλλευσης και τις Κυριακές.

Καταληκτικά, λοιπόν, γιατί δεν υπάρχει χρόνος, το νομοσχέδιο αυτό έρχεται να νομιμοποιήσει τα απλήρωτα δεκάωρα, να βάλει πλάτη στους εργοδότες που δεν επιθυμούν κανενός είδους κανόνες και έλεγχο. Όμως αυτό που χρειάζεται ο κόσμος της εργασίας είναι η αύξηση στον κατώτατο μισθό, συλλογικές συμβάσεις εργασίας και αποτελεσματικό ελεγκτικό μηχανισμό κόντρα στην εργοδοτική ανομία και βεβαίως, σε αυτή την κατεύθυνση υπάρχουν ευρωπαϊκά παραδείγματα, κάποια από αυτά μνημόνευσε η κυρία Ξενογιαννακοπούλου, χώρες που πέρασαν από τα μνημόνια, που τώρα όμως έχουν διαφορετικό πολιτικό προσανατολισμό και έτσι το σύνολο των χρημάτων που μπορούν να αρδευτούν τόσο από το Ευρωπαϊκό Κοινοτικό Ταμείο όσο και από το Ταμείο Ανάκαμψης πηγαίνουν για να δημιουργήσουν αξιόπιστες θέσεις εργασίας για τη νέα γενιά, για να μειώσουν το προλεταριάτο, για να φτιάξουν σταθερές θέσεις εργασίας, ενώ από την άλλη μεριά έχουν και αύξηση του βασικού μισθού, την οποία εσείς αναπέμπετε στις καλένδες μετά από μία διετία λέτε, όταν το επιτρέψουν οι συνθήκες.

Κλείνω λέγοντας, όπως είδατε και από τη χθεσινή κινητοποίηση, το νομοθέτημα αυτό καταδικάζεται και καταψηφίζεται από την πλειονότητα των εργαζομένων, μολονότι υποκριτικά κάνατε ότι δεν το λάβατε, μας θυμίζετε σαν «Μαρίες Αντουανέτες» από τον πύργο των Βερσαλλιών σας, να μην αφουγκράζεστε τους πληβείους που αδίκως φωνασκούν, εσείς, που κάποιοι από εσάς, έχετε γεννηθεί με το χρυσό κουτάλι στο στόμα.

Στο τέλος το δίκαιο θα νικήσει. Η καθαρή συνωμοσία σας με τους εργοδότες σε βάρος της κοινωνίας δεν θα αντέξει, θα σαρωθεί από την ενότητα και την αποφασιστικότητα του κόσμου της εργασίας.

Ευχαριστώ.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Τον λόγο έχει ο κ. Τριανταφυλλίδης.

 **ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Σας ευχαριστώ, κύριε Πρόεδρε.

11 Ιουνίου του 2013. Οκτώ ολόκληρα χρόνια μετά από το μαύρο στην ΕΡΤ και το χαμένο σήμα της δημοκρατίας κατά Αυγερόπουλο, και ο δολοφόνος γυρνάει πάλι στον τόπο του εγκλήματος και θα εξηγηθώ. Δύο χρόνια 2013-2015 και το λέω για αυτούς που μας ακούν, για το αν οι αγώνες μπορούν να φέρουν αποτέλεσμα και μπορούν να φέρουν, προϋποθέτουν πολιτική ανατροπή, προϋποθέτουν την πολιτική βούληση που θα εκφράσει το ακριβώς αντίθετο από αυτό που εξέφρασαν όταν έριξαν το μαύρο στην ΕΡΤ και απέλυσαν με τη διαδικασία του ξαφνικού θανάτου 2.600 ανθρώπους, δηλαδή έκλεισαν 2.600 οικογένειες.

Το επαναλαμβάνω, εάν θα θέλαμε να δώσουμε ένα τίτλο είναι «από το μαύρο του Σαμαρά-Βενιζέλου στο κατάμαυρο του Μητσοτάκη – Χατζηδάκη» και θα εξηγηθώ, αλλά κάνει περίεργα παιχνίδια αυτή η ιστορία και από τότε δεν έχουν ζητήσει μία συγνώμη δημόσια για το κατάπτυστο, για το εξωφρενικό σε ευρωπαϊκή χώρα να ρίξουν μαύρο στη δημόσια τηλεόραση. Δεν ζήτησαν ούτε ένα συγγνώμη ούτε εντός ούτε εκτός Βουλής.

Μάλιστα λίγο πριν από τις εκλογές του Ιουλίου κάποια σποραδικά στελέχη τους λεοντάριζαν λέγοντας «αν βγούμε, θα έρθουμε, θα στήσουμε, θα κάνουμε στην ΕΡΤ» στο κοινό σπίτι όλων των Ελλήνων που πληρώνουν για τη λειτουργία του.

Απέλυσαν 2600 ανθρώπους με τον ξαφνικό θάνατο και μπήκαμε σε μια διαδικασία από πότε όρθιοι μέσα στην ελεύθερη ανοιχτή ΕΡΤ 50-100 άνθρωποι ΕΡΤ, ΕΡΤ3 και ΕΡΑ σε όλη την Ελλάδα και δώσαμε το βιωμένο παράδειγμα, ότι «αυτά που λες στα λόγια τα προοδευτικά πρέπει να τα αποδεικνύεις στην πράξη». Μείναμε μέσα στα άδεια κτίρια της ΕΡΤ, προστατεύσαμε τη δημόσια περιουσία, τις κάμερες, τις κονσόλες ήχου και εικόνας, γιατί αν φεύγαμε από τα κτίρια θα γινόταν πλιάτσικο.

 Παρόλο, ότι πήραμε τέσσερις μισθούς αποζημίωσης σαν τα αριστερά σκυλιά στο δρόμο, μείναμε εκεί, παρήγαμε εθελοντικά για 587 μέρες και νύχτες εθελοντικό πρόγραμμα διαδικτυακό με τη στήριξη των συλλογικοτήτων, των κομμάτων της τότε Αντιπολίτευσης, των κινημάτων, των συνδικαλιστικών οργανώσεων, της ΠΟΣΠΕΡΤ και των ενώσεων των δημοσιογράφων.

Γιατί τα λέω όλα αυτά;

Γιατί αφορούν σε ανθρώπινες ζωές, γιατί είστε σεσημασμένοι στο μαύρο.

Δεν ορρωδείτε έναντι ουδενός, το λέει ο Βουλευτής του ΣΥΡΙΖΑ.

Κωστής Χατζηδάκης στη Dewtse Welle 20 μέρες μετά το μαύρο στην ΕΡΤ δείτε πώς λογίζετε τις ανθρώπινες ψυχές, τις ζωές και την ανθρώπινη εργασία, πώς την αποτιμάτε. Μεταφέρει η Dewtse Welle τη συνέντευξη του τότε Υπουργού Ανάπτυξης του κυρίου Χατζηδάκη στην Γερμανική Εφημερίδα «Ντι Βελτ».

Πρώτη ερώτηση: «Ήταν, λοιπόν, λάθος η απόφαση αυτή να κλείσετε την ΕΡΤ;».

Η απάντηση του κυρίου Χατζηδάκη να το ακούν οι Έλληνες πολίτες ήταν «Όχι. Η προσωρινή διακοπή του προγράμματος της ΕΡΤ ήταν ένα αναγκαίο βήμα» και εξηγεί «πρόκειται για κλείσιμο ορισμένης διάρκειας» ποιας διάρκειας; Εάν έμεναν στην κυβέρνηση το 2015 θα ήταν διαρκούς διάρκειας».

Συνεχίζω να διαβάζω «προκειμένου να αρχίσει μετά από μια αναδιάρθρωση» έλεγε ο Χατζηδάκης 20 μέρες μετά το μαύρο «η επαναλειτουργία της με μικρότερο όμως κόστος και λιγότερο μεγαλειώδεις αξιώσεις, επιπλέον ήταν η μοναδική δυνατότητα να εκπληρωθούν οι απαιτήσεις της τρόικας που αναμένει από εμάς την κατάργηση τεσσάρων χιλιάδων θέσεων εργασίας στο Δημόσιο μέχρι το τέλος του χρόνου»

 Μέχρι τα τέλη Μαΐου έπρεπε να βρούμε 2.000 θέσεις όχι ανθρώπους, θέσεις προς κατάργηση. Δεδομένου, ότι από την πλευρά του ο αρμόδιος Υπουργός δεν κατέθεσε προτάσεις, δεν είχαμε άλλη επιλογή από το να κλείσουμε το σταθμό.

 Το καταθέτω στα πρακτικά.

 Είστε κατάπτυστοι, είστε σεσημασμένοι, είστε οπαδοί του μαύρου. Δεν ζητάτε ούτε μία συγγνώμη.

Εμείς - και το λέμε αυτό στον κόσμο που μας παρακολουθεί - μιλάμε για πράγματα βιωμένα.

Δεν μιλώ για ένα τεχνοκρατικό πρόγραμμα, αλλά μιλώ για ευαισθησίες που αποτυπώθηκαν στην πράξη και θα είχα να πω πάρα, πάρα, πάρα πολλά για το χαμένο σήμα της δημοκρατίας και για όλους αυτούς οι οποίοι και σήμερα θέλουν να βάλουν τις ζωές των εργαζομένων στα Καυδιανά Δίκρανα και να τα πολτοποιήσουν στο όνομα ουσιαστικά των μεγεθών των δεικτών και των χορηγών εντολοδοτών, αυτούς που λειτουργούν ως εντολοδόχοι. Ο κύριος Χατζηδάκης, όπως και τότε όπως και τώρα.

Εντολείς που δίνουν, εντολείς που λαμβάνουν, χωρίς να υπολογίζουν, όπως και τότε, «έπρεπε να διώξουμε 4.000», ο Υπουργός δεν βρήκε λύση και έπρεπε επομένως να απολυθούν 2.600 άνθρωποι- δημοσιογράφοι, τεχνικοί, διοικητικοί- χωρίς να δοθεί ποτέ ούτε καν μια λογιστική εξήγηση, πώς ακριβώς το κλείσιμο και το «μαύρο» στην ΕΡΤ ωφέλησε την Εθνική Οικονομία.

Καταθέτω στα πρακτικά και κλείνω με αυτό τη χθεσινή ανακοίνωση της ΠΟΣΠΕΡΤ. «Η 11η του Ιουνίου δεν είναι απλά μια επέτειος που υπάρχει απλά για να μας θυμίζει ένα μαύρο γεγονός, είναι η ημερομηνία γέννησης ενός νικηφόρου αγώνα που ποτίστηκε με δάκρυα, αίμα και ανθρώπινες θυσίες, για να υπάρχει σήμερα η ΕΡΤ, ενός αγώνα που συνεχίζεται και θα συνεχίζεται για μια ΕΡΤ ανοιχτή στην κοινωνία και όχι για ένα κυβερνητικό παραμάγαζο, φροντιστήριο λογοκρισίας και προπαγάνδας, ουρά της Digea και των εργολάβων, λιβάδι των ιερών αγελάδων του Μαξίμου και των λύκων της διαπλοκής, ενός αγώνα που συνεχίζεται και θα συνεχίζεται όσο οι εργαζόμενοι είναι τα υποκείμενα της εκμετάλλευσης, της προπαγάνδας, της λήθης, της παραπλάνησης και των μισάνθρωπων σχεδίων της κάθε είδους εξουσίας και διαπλοκής, είναι ο αγώνας της μνήμης ενάντια στη λήθη.» Καταθέτω στα πρακτικά την ανακοίνωση της ΠΟΣΠΕΡΤ.

Ήθελα πραγματικά να είναι εδώ ο κ. Χατζηδάκης, για να μας πει αν έχει βιωμένο το παράδειγμα της απόλυσης, πώς νιώθει ένας πατέρας που έχει μια οικογένεια ή μια μάνα που απολύεται στο δημόσιο ή στον ιδιωτικό τομέα. Αλλά βέβαια, για να απολυθείς πρέπει νωρίτερα να έχεις προσληφθεί, για να απολυθείς πρέπει να είσαι σε διαδικασία προσλήψεως. Δεν ξέρω αν θα μπορούσε ο κ. Χατζηδάκης να μας μεταφέρει αυτό το βιωμένο παράδειγμα και τα συναισθήματα που απολυμένου ανθρώπου που βλέπει, ουσιαστικά ο κόσμος να χάνεται κάτω από τα πόδια του.

Αλλά - και θέλω να το πω σε αυτούς που μας παρακολουθούν- μείναμε δύο χρόνια όρθιοι, παλέψαμε, διεκδικήσαμε και στις 25 Ιανουαρίου του 2015 εγγυήθηκε η πολιτική ανατροπή και ο ερχομός του ΣΥ.ΡΙΖ.Α. στην εξουσία, ότι θα άνοιγε την ΕΡΤ, όπως και την άνοιξε μετά από έξι μήνες, επαναπροσλήφθηκαν όλοι οι εργαζόμενοι- και οι 2.600 που είχαν αορίστου χρόνου ιδιωτικού δικαίου, το βράδυ του «μαύρου»- χωρίς διακρίσεις, όπως έλεγε τότε ο μέντοράς τους ο Σαμαράς, που έλεγε τότε ότι «Κλείσαμε την ΕΡΤ γιατί διορίζαμε επί ΠΑΣΟΚ, διορίζαμε με επί Νέας Δημοκρατίας, αλλά διορίζαμε αριστερούς». Όλοι, ο Τσίπρας και η Κυβέρνηση του ΣΥ.ΡΙΖ.Α. του 2015, επαναπροσέλαβε το σύνολο των εργαζομένων που απολύθηκαν την 11η Ιουνίου, μια μέρα σαν και σήμερα, οκτώ χρόνια νωρίτερα. Αυτό το «μαύρο» να αποτελεί ουσιαστικά μνήμη, ζωοδότρα μνήμη για τους αγώνες που θα δώσουμε και θα νικήσουμε.

Στο σημείο αυτό γίνεται η β΄ ανάγνωση του καταλόγου των μελών της Διαρκούς Επιτροπής Κοινωνικών Υποθέσεων. Παρόντες ήταν οι Βουλευτές κ.κ. Ακτύπης Διονύσιος, Βρυζίδου Παρασκευή, Γιόγιακας Βασίλειος, Ευθυμίου Άννα, Κεφαλά Μαρία – Αλεξάνδρα, Κρητικός Νεοκλής, Λεονταρίδης Θεόφιλος, Λιάκος Ευάγγελος, Λιούπης Αθανάσιος, Μαντάς Περικλής, Μαραβέγιας Κωνσταντίνος, Μαρκόπουλος Δημήτριος, Λοβέρδος Ιωάννης, Μπίζιου Στεργιανή (Στέλλα), Μπλούχος Κωνσταντίνος, Οικονόμου Βασίλειος, Πνευματικός Σπυρίδων, Σαλμάς Μάριος, Τζηκαλάγιας Ζήσης, Τσιλιγγίρης Σπυρίδων (Σπύρος), Φωτήλας Ιάσονας, Χρυσομάλλης Μιλτιάδης (Μίλτος), Μάρκου Κωνσταντίνος, Πολάκης Παύλος, Βαρδάκης Σωκράτης, Βαρεμένος Γεώργιος, Θραψανιώτης Εμμανουήλ, Καρασαρλίδου Ευφροσύνη (Φρόσω), Ζαχαριάδης Κωνσταντίνος, Μπαλάφας Ιωάννης, Ξανθός Ανδρέας, Τριανταφυλλίδης Αλέξανδρος (Αλέκος), Φωτίου Θεανώ, Αχμέτ Ιλχάν, Μπαράν Μπουρχάν, Πουλάς Ανδρέας, Γιαννακοπούλου Νάντια, Κατσώτης Χρήστος, Λαμπρούλης Γεώργιος, Αθανασίου Μαρία, Ασημακοπούλου Σοφία-Χάιδω και Απατζίδη Μαρία.

Από την Ειδική Μόνιμη Επιτροπή Ισότητας, Νεολαίας και Δικαιωμάτων του Ανθρώπου παρόντες ήταν οι Βουλευτές κ.κ.: Βασίλειος Βασιλειάδης, Παναγιώτα (Νόνη) Δούνια, Άννα Ευθυμίου, Άννα Καραμανλή, Μαρία-Αλεξάνδρα Κεφάλα, Κωνσταντίνος Κυρανάκης, Περικλής Μαντάς, Μανούσος Βολουδάκης, Αναστάσιος Χατζηβασιλείου, Ειρήνη-Ελένη Αγαθοπούλου, Ευφροσύνη Καρασαρλίδου, Αικατερίνη (Κατερίνα) Νοτοπούλου, Μερόπη Τζούφη, Ραλλία Χρηστίδου, Κωνσταντίνα (Νάντια) Γιαννακοπούλου, Γαρυφαλλιά (Λιάνα) Κανέλλη, Αναστασία-Αικατερίνη Αλεξοπούλου και Αγγελική Αδαμοπούλου.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Τον λόγο έχει ο κ. Λιούπης.

**ΑΘΑΝΑΣΙΟΣ ΛΙΟΥΠΗΣ:** Κυρίες και κύριοι συνάδελφοι, κυρία και κύριοι Υπουργοί, είναι σημαντικό ότι, οι όποιες διαφωνίες της Αντιπολίτευσης επικεντρώνονται σε συγκεκριμένα και λίγα άρθρα του νομοσχεδίου. Θα ήθελα να σταθώ σε αυτές τις διατάξεις που είναι η αιτία των αντιδράσεων. Η πλευρά της Αξιωματικής Αντιπολίτευσης χαρακτήρισε το νομοσχέδιο αντεργατικό, αντιδημοκρατικό ,αντισυνταγματικό. Ας δούμε όμως ποια είναι η πραγματικότητα.

Πρώτον, οι αντιδράσεις από την πλευρά της αντιπολίτευσης ξεκίνησαν αμέσως μόλις έγινε γνωστό το νομοσχέδιο, επειδή υποτίθεται ότι θίγει το καθιερωμένο οκτάωρο. Κάτι τέτοιο, όχι απλώς δεν συμβαίνει, αλλά οι 40 ώρες εργασίας και η πενθήμερη οκτάωρη απασχόληση επαναλαμβάνεται στο άρθρο 55 για άλλη μια φορά, με σαφήνεια, αναλυτικά και χωρίς να αφήνει κανένα περιθώριο αμφισβήτησης. Εξάλλου, δεν θα μπορούσε σε καμία περίπτωση να καταργηθεί το οκτάωρο, το οποίο, είναι κατοχυρωμένο σε ευρωπαϊκό επίπεδο.

Δεύτερον, ακούστηκε ότι οι υπερωρίες δεν θα πληρώνονται. Στην πραγματικότητα αυξάνεται ο αριθμός των υπερωριών από τις 120 στις 150, που είναι ο ευρωπαϊκός μέσος όρος. Φυσικά και πάλι, κάθε ώρα υπερωρίας αποζημιώνεται με προσαύξηση 40%.

Τρίτον, ακούστηκε η κριτική ότι η αύξηση του ορίου των υπερωριών συμβάλλει στην αύξηση της ανεργίας, γιατί, δήθεν, οι επιπλέον ώρες που καλύπτονται από τις υπερωρίες θα μπορούσαν να είναι χρόνος εργασίας για άλλον εργαζόμενο. Νομίζω ότι είναι τελείως παράλογο να θεωρήσουμε ότι δημιουργεί ανεργία η αύξηση των υπερωριών κατά 30 ώρες ετησίως, δηλαδή, απίθανο είναι ο εργοδότης να προσλάμβανε εργαζόμενο για 30 ώρες ή για 2,5 ώρες το μήνα.

Τέταρτον, τι αλλάζει; Προσφέρεται στον εργαζόμενο μια σειρά επιλογών για το πώς επιθυμεί με βάση τις προσωπικές του υποχρεώσεις και επιθυμίες να κατανείμει τις νόμιμες ώρες εργασίας του. Ο εργαζόμενος μπορεί να επιλέξει τετραήμερη εργασία με 10 ώρες ημερησίως που συνιστά πλήρη απασχόληση στο πλαίσιο του συστήματος διευθέτησης του χρόνου εργασίας και ήδη, εφαρμόζεται η διευθέτηση αυτή και υπάρχει στην ελληνική εργατική νομοθεσία, εδώ και τρεις περίπου δεκαετίες και ήδη, εφαρμόζεται με συμφωνίες συνδικαλιστικών οργανώσεων και εργοδοσίας.

Η διευθέτηση δεν καταστρατηγεί κανένα δικαίωμα του εργαζόμενου με τη νέα ρύθμιση. Αντιθέτως, εισάγεται η δυνατότητα να υπάρξει συμφωνία μεταξύ εργαζομένων και εργοδότη, εφόσον αυτό εξυπηρετεί το πρόγραμμα του εργαζόμενου. Εξάλλου, σύμφωνα με την Ευρωπαϊκή Οδηγία που ενσωματώνουμε είναι απολύτως αποδεκτές και θεμιτές οι ευέλικτες ρυθμίσεις εργασίας για ορισμένο χρόνο, όπως ευέλικτο ωράριο, μερική απασχόληση, τηλεργασία για νέους γονείς και φροντιστές αρρώστων.

Επομένως, είναι απολύτως ψευδές ότι οι εργαζόμενοι θα πληρώνονται πλέον με ρεπό. Όταν οι εργαζόμενοι εργάζονται περισσότερες από 40 ώρες την εβδομάδα θα πληρώνονται κανονικά για τις υπερωρίες τους. Δεν αλλάζει τίποτα απολύτως σε αυτό το σημείο. Πρέπει να γίνει απολύτως αντιληπτό ότι όλα αυτά γίνονται για εργαζόμενους που επιθυμούν να έχουν μια μέρα της εβδομάδας κενή, ελεύθερη, να περάσουν με την οικογένειά τους ή όπως αλλιώς επιθυμούν οι ίδιοι.

Πέμπτο, είναι εντελώς παρελκυστικό το επιχείρημα ότι πλήττονται κατεξοχήν οι γυναίκες που τους επιβάλλεται να εργάζονται 1ο ώρες. Κανένας εργαζόμενος δε μπορεί να υποχρεωθεί να δεχτεί τέσσερις ημέρες εργασίας και κανένας εργαζόμενος δεν επιτρέπεται να απολυθεί, επειδή αρνήθηκε να εργαστεί με αυτόν τον τρόπο.

Έκτο, είναι εντυπωσιακό ότι υπήρξαν αντιδράσεις ακόμα και για την μετατροπή του Σώματος Επιθεώρησης Εργασίας σε Ανεξάρτητη Αρχή. Το ΣΕΠΕ αυξάνει έτσι την αξιοπιστία και την αντικειμενικότητα του, αποβλέποντας να συγκεντρώνει την εμπιστοσύνη των εργαζομένων που θα καταγγέλλουν πιο εύκολα τα περιστατικά παραβίασης της εργατικής νομοθεσίας.

Καταγράφηκαν, επίσης, διαφωνίες για τη διεύρυνση των επιχειρήσεων που επιτρέπεται να απασχολούν προσωπικό τις Κυριακές. Ενδεικτικά, προστίθενται οι επιχειρήσεις Logistics, Φαρμακοβιομηχανίες, παροχής υπηρεσιών τηλεφωνικού κέντρου, σεκιούριτι. Η ρύθμιση αυτή είναι σημαντική για να δοθεί έμφαση στην αναπτυξιακή προοπτική σε ορισμένους κλάδους της ιδιωτικής οικονομίας. Απάντησε ο Υπουργός και σε αυτό το σημείο και ανέπτυξε τι συμβαίνει σε άλλες χώρες της Ευρώπης και κυρίως, σε ανταγωνιστικές προς την Ελλάδα σε επίπεδο Logistics, όπως η Ιταλία, η Μάλτα, η Ισπανία.

Σε αυτά τα κράτη δεν υφίσταται κανένας περιορισμός στη λειτουργία τις Κυριακές. Κάθε επιχείρηση επιλέγει αν θέλει να λειτουργήσει Κυριακή ή όχι. Στην Ελλάδα και με αυτό το νομοσχέδιο εξακολουθεί να υπάρχει ένα πιο αυστηρό πλαίσιο και πάντα υπό το πρίσμα του να πληρώνονται οι εργαζόμενοι με προσαύξηση 75% τις Κυριακές.

Πέμπτον, οι αλλαγές στη συνδικαλιστική νομοθεσία προκάλεσαν, επίσης, διαφωνίες, όμως, με τι ακριβώς μπορεί να διαφωνήσει κανείς; Με την κατάργηση εντελώς της χρηματοδότησης των συνδικαλιστικών οργανώσεων από εργοδότες και από κομματικούς οργανισμούς; Με την ψηφιοποίηση των βιβλίων των συνδικαλιστικών οργανώσεων; Με τη δυνατότητα να έχουν όλοι ακόμα και χωρίς φυσική παρουσία αλλά εξ αποστάσεως δυνατότητα να συμμετέχουν στις γενικές συνελεύσεις των συνδικαλιστικών οργανώσεων, στις ψηφοφορίες ακόμα και όταν αυτές πρέπει να είναι μυστικές;

 Δεν νομίζω ότι διαφωνεί κάποιος με την ευρύτερη δυνατή νομιμοποίηση που επιτυγχάνεται έτσι. Ακόμα και η διάταξη για την προστασία του δικαιώματος στην εργασία κατά τη διάρκεια της απεργίας αποδεικνύει ότι γνώμονας είναι η απόλυτη εφαρμογή του Συντάγματος. ‘Όπως υπάρχει απόλυτος σεβασμός στο δικαίωμα της απεργίας έτσι θα πρέπει να υπάρχει σεβασμός στους εργαζόμενους που δεν συμμετέχουν στην απεργία και επιθυμούν να εργαστούν. Αυτό δεν συνιστά αποδυνάμωση της απεργιακής κινητοποίησης αλλά αδιαπραγμάτευτη τήρηση της νομιμότητας.

Τέλος, η πλευρά της αξιωματικής αντιπολίτευσης κατηγόρησε την κυβέρνηση για εμμονή στην αναθεώρηση των εργασιακών. Η αναθεώρηση δεν είναι από μόνη της πρόβλημα. Ίσα ίσα η εμμονή με τη στασιμότητα πολλές φορές μπορεί να ισοδυναμεί με αδυναμία να προσαρμοστούμε στις σύγχρονες ανάγκες. Σας ευχαριστώ.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Τον λόγο έχει η κυρία Φωτίου.

**ΘΕΑΝΩ ΦΩΤΙΟΥ:** Ευχαριστώ, κύριε Πρόεδρε.

Κηδεύουμε τη Δώρα Καλλιπολίτη, γνωστή συντρόφισσα του αντιδικτατορικού αγώνα, που καταδικάστηκε από την Χούντα σε 13 χρόνια και εξορίστηκε. Γι΄ αυτό σας ευχαριστώ, κύριε Πρόεδρε, που μου δώσατε τη δυνατότητα να μιλήσω γιατί πρέπει να φύγω.

Τρεις διαπιστώσεις για την κατάσταση σήμερα. Πρώτον, η συζήτηση του νομοσχεδίου στην Επιτροπή και η ακρόαση των φορέων ήταν ελλειμματική με πρόφαση τον covid. Όλα ανοίγουν εκτός από το να επιτρέψουμε να έρθουν στην Ολομέλεια της Βουλής, κάτω στην Αίθουσα δηλαδή τη μεγάλη 32 φορείς να συζητήσουμε πραγματικά τα προβλήματά τους. Ηχηρή ήταν, όμως, η απόρριψη από αυτούς των αντεργατικών ρυθμίσεων, καθώς και από το σύνολο της αντιπολίτευσης.

Ηχηρή, δεύτερον, η απροθυμία των βουλευτών της Νέας Δημοκρατίας να υποστηρίξουν το νόμο και των παλιών και έμπειρων βουλευτών να τον εισηγηθούν.

Τρίτον, ελπιδοφόρα η έγερση της κοινωνίας χτες σε ένα πρωτοφανές για πολλά χρόνια μαζικό απεργιακό συλλαλητήριο.

Επί του νομοσχεδίου η κυβέρνηση αρνήθηκε να αποσύρει τις αντεργατικές ρυθμίσεις όπως ζήτησε σύσσωμη η αντιπολίτευση. Πρώτον το νομοσχέδιο δομείται σε δύο μέρη. Το είπαμε, το πρώτο μέρος είναι ο φερετζές του δεύτερου. Με άλλα λόγια το πρώτο μέρος ακυρώνεται από το δεύτερο. Είναι δύο Ευρωπαϊκές Οδηγίες προς κύρωση που έπρεπε να τις έχετε φέρει από το 2019 και καλά τις φέρνετε, τις ακυρώνετε με το υπόλοιπο νομοσχέδιο. Γιατί τις ακυρώνετε; Γιατί κάνετε καλό στις οικογένειες όπως το θέλει το πρώτο κομμάτι, στους γονείς κ.λπ. για να εναρμονιστεί, για να ταιριάξει καλύτερα ο οικογενειακός και εργασιακός βίος όταν καταργείτε την Κυριακή αργία για πλήθος επαγγελμάτων; Δηλαδή ούτε την Κυριακή να μη βλέπει ο γονιός στα παιδιά του; Όταν εισάγετε το σπαστό ωράριο στην μερική απασχόληση και τη 10ωρη εργασία στην πλήρη απασχόληση; Δηλαδή ούτε τις καθημερινές να βλέπει τα παιδιά του;

 Τρίτον η ελληνική κοινωνία καταδικάζει το νομοσχέδιο με πολύ υψηλά ποσοστά όπως τα έχετε δει και τα ξέρετε σε όλες τις δημοσκοπήσεις 65% έως 75%, παρά την προπαγάνδα των μέσων ενημέρωσης που δεν έδωσαν ούτε μία ώρα στους φορείς να πουν την άποψή τους σε κάποιο κανάλι, όταν κάθε μέρα ο Υπουργός περιηγείτο όλα τα κανάλια χωρίς αντίλογο εδώ και ένα μήνα σχεδόν.

Τέταρτον, είναι το νομοσχέδιο προστασίας της εργοδοσίας και όχι της εργασίας, είπαν οι φορείς και μάλιστα της elite της εργοδοσίας, όχι των μικρομεσαίων εργοδοτών που το καταδίκασαν όπως είπε η ΓΣΕΒΕΕ. Η elite της εργοδοσίας το υπαγόρευσε, όπως ο ΣΕΒ που σας έφερε στην εξουσία, σας διατηρεί και όπως οι τράπεζες στις οποίες το κόμμα σας χρωστάει 340 εκατομμύρια δανεικά και αγύριστα. Ποιες είναι οι αντεργατικές διατάξεις για τους εργαζόμενους που πλήττουν κυρίως νέους, γυναίκες και μικρομεσαίες επιχειρήσεις; Είναι το τρίπτυχο φτηνή και ελαστική εργασία, κατάργηση εργασιακών και συνδικαλιστικών δικαιωμάτων, κατάργηση ελεγκτικών μηχανισμών, όπως το ΣΕΠΕ.

Καταργείται δηλαδή επί της ουσίας το οκτάωρο καθώς με ατομική σύμβαση καθιερώνετέ το 10ωρο και οι δυο επιπλέον ώρες πληρώνονται με ρεπό. Σας είπαν οι φορείς και μάλιστα συνδικαλιστής της ΔΑΚΕ, εδώ μέσα, ότι όποιες υπερωρίες κάνει ο εργαζόμενος δεν τις κάνει για να πάει βόλτα, τις κάνει γιατί δεν του φτάνει ο μισθός του. Σας είπαν και ξέρετε ότι το 80% των εργαζομένων πληρώνεται με ένα χιλιάρικο το πολύ. Σας είπε ακριβώς το παράδειγμα η εισηγήτρια μας κυρία Ξενογιαννακοπούλου γι’ αυτήν την περίπτωση. Τι σας είπε; Είπε ότι η εργαζόμενη που δεν μπορεί να ζήσει την οικογένειά της με 1.000 ευρώ, πάει και κάνει υπερωρίες αυτές τις παραπάνω που θα πληρωνόταν κατά 200 περίπου ευρώ, 187.5 ευρώ είπε η κυρία Ξενογιαννακοπούλου το μήνα. Με το νομοσχέδιό σας θα πάρει 1.000 ευρώ. Θα χάσει δηλαδή τα 187 ευρώ, αλλά και τις ώρες με την οικογένειά της που της εξασφάλιζε η Ευρωπαϊκή Οδηγία, θα τις χάσει. Χάνει τα λεφτά, χάνει και τις ώρες με την οικογένειά της και συγχρόνως κινδυνεύει από εργατικό ατύχημα αφού όλοι όσοι δουλεύουν υπερωριακά κινδυνεύουν πολύ από εργατικά ατυχήματα. Γιατί τα κάνετε αυτά; Είναι όλο το ιδεολογικό οπλοστάσιο, θα το εξηγήσουν φαντάζομαι και οι υπουργοί που είναι εδώ, η φτηνή εργασία, η μείωση μικρομεσαίων επιχειρήσεων, η μείωση κόκκινων δανείων με τον πτωχευτικό, η αρπαγή πρώτης κατοικίας με το πτωχευτικό είναι το σχέδιο των μνημονίων. Το ίδιο κάνατε. Το ξαναφέρνετε, ξαναζεσταμένο. Αυτό όμως το σχέδιο μας έφερε σε μία τρομακτική καταστροφή. Σήμερα μεσα στην πανδημία όλες οι χώρες της Ευρώπης και της Αμερικής στρέφονται ακριβώς στην αντίθετη κατεύθυνση, δηλαδή στηρίζουν τα εισοδήματα των εργαζομένων και των οικογενειών για να αυξήσουν την ενεργό ζήτηση, δηλαδή στηρίζουν και την μικρομεσαία επιχειρηματικότητα που αλλιώς θα καταστραφεί.

Θα αναφέρω τελειώνοντας και ευχαριστώ πάρα πολύ, τα στοιχεία που μας παραδώσαμε με αυτό ακριβώς το σχέδιο το 2015. Τι μας παραδώσατε; Μας παραδώσατε δείκτη εισοδηματικής ανισότητας 34,5%, που τον ρίξαμε εμείς; Στο 31% το 2019. Δεύτερον, κίνδυνο φτώχειας από 22,1% το 2014 εκεί τον φτάσατε, τον ρίξαμε στα 17,9% το 2019. Η υλική στέρηση των παιδιών από 23,8% το 2014 εκεί μας τον παραδώσατε. Είναι το ίδιο. Τα ίδια θα συμβούν τώρα, ανάπτυξη δεν πρόκειται να έρθει, ύφεση θα έχουμε με όλα αυτά, σας το λέμε συνέχεια. Είναι όλα τα νούμερα εδώ, ανεργία από 26% το Δεκέμβριο του 2014 που μας το παραδώσατε, σε 17,3% το 2019. Και μη μου πείτε ότι στην εποχή σας είχατε τα μνημόνια, γιατί αυτά τα θεωρούσατε ότι έπρεπε να έχετε και ήσασταν και υπερήφανοι που τα εφαρμόζατε.

Εμείς που δεν ήμασταν υπερήφανοι με τα μνημόνια, τα ρίξαμε σε αυτά τα ποσοστά που σας είπα, γιατί έχετε, ακριβώς, το ίδιο ιδεολογικό σχέδιο, αυτό που μας κατέστρεψε.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Τον λόγο έχει ο Εισηγητής της Πλειοψηφίας, κ. Κωνσταντίνος Μπλούχος, κ. Κωνσταντίνος Μαραβέγιας, επί προσωπικού.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ (Εισηγητής της Πλειοψηφίας):** Να σας εξηγήσω το επί προσωπικού», λοιπόν, αφού, ίσως, δεν κατέστη κατανοητό από μεριάς όλων.

Η κυρία Φωτίου, υπαινίχθηκε, κατά την τοποθέτησή της, ότι ήμουν, μάλλον, ο χρήσιμος ηλίθιος, εκ μέρους της Κοινοβουλευτικής Ομάδας της Νέας Δημοκρατίας.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Τα λέει η Αριστερά αυτά. Εντάξει, μην το παίρνετε προσωπικά. Είναι κουβέντες που λέγονται σωρηδόν.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ (Εισηγητής της Πλειοψηφίας):** Το πήρα και προσωπικά.

Θεωρώ ότι υπήρξα αρκετά προετοιμασμένος. Ήμουν επιλογή του Γραμματέα της Κοινοβουλευτικής Ομάδας, ο οποίος αιτιολόγησε την επιλογή του στο πρόσωπό μου. Της ζητώ να ανακαλέσει και μάλιστα να καθίσει μέχρι τη Δευτέρα που είναι η Ολομέλεια να διαβάσει εκείνη, λίγο καλύτερα, το νομοσχέδιο, γιατί, προχθές, σε τηλεοπτικό πάνελ, έλεγε η ίδια, «ουρανομήκεις ανοησίες», όπως το γεγονός ότι δεν πληρώνεται με διαφορετική αντιμισθία η Κυριακή.

Ευχαριστώ πολύ.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Πιθανολογώ ότι δεν εννοούσατε τον κύριο Μαραβέγια, είναι η γενική έκφραση της Αριστεράς.

**ΘΕΑΝΩ ΦΩΤΙΟΥ:** Ξέρετε ότι δεν είναι χρήσιμος ηλίθιος. Ξέρετε ότι επί λέξη και να το διαβάσει στα πρακτικά, είπα: «Οι εμπειρότεροι και παλαιότεροι συνάδελφοί του δεν ανέλαβαν αυτό το νομοσχέδιο, να το εισηγηθούν». Αυτό είπα. Δεν ζήτησα τις διαδικασίες εγώ.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Η αλήθεια, κύριε Μαραβέγια είναι ότι είστε Ρούκι της Κοινοβουλευτικής Ομάδας και τέλος πάντων, ως νέος, σάς εδόθη μια ευκαιρία και μέχρι στιγμής τα έχετε πάει πολύ ωραία.

Τον λόγο έχει ο Υφυπουργός Εργασίας και Κοινωνικών Υποθέσεων, κ. Παναγιώτης Τσακλόγλου.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Κύριε Πρόεδρε, κυρίες και κύριοι βουλευτές, θα ήθελα να σας ενημερώσω για μια Τροπολογία, η οποία είναι υπό κατάθεση. Απλώς την Δευτέρα και Τρίτη θα βρίσκομαι στο Λουξεμβούργο για Διυπουργική της Ευρωπαϊκής Ένωσης, οπότε θα ήθελα να σας ενημερώσω, επειδή είναι ασφαλιστικού περιεχομένου, η συγκεκριμένη Τροπολογία.

Πιο συγκεκριμένα, η Τροπολογία αποτελείται από 7 άρθρα και αφορά στους κανόνες μεταφοράς συνταξιοδοτικών δικαιωμάτων από και προς ευρωπαϊκούς και διεθνείς οργανισμούς. Με τις ρυθμίσεις της Τροπολογίας ανοίγει ο δρόμος για την επίλυση ενός προβλήματος, το οποίο έμενε ανοιχτό για πάνω από μία πενταετία και είχε οδηγήσει σε αδιέξοδο ανθρώπους, οι οποίοι είχαν εργαστεί, κυρίως σε ευρωπαϊκούς και διεθνείς οργανισμούς και δεν μπορούσαν να μεταφέρουν στο ελληνικό συνταξιοδοτικό σύστημα τα ασφαλιστικά τους δικαιώματα, βάσει των προβλέψεων της Ενωσιακής νομοθεσίας.

 Θέλω να τονίσω ότι πρόκειται για ένα ιδιαίτερα πολύπλοκο τεχνικό ζήτημα, για το οποίο απαιτήθηκε συστηματική και πολύμηνη δουλειά από ομάδα εργασίας που συστάθηκε και συντονίστηκε από τη Γενική Γραμματεία Κοινωνικών Ασφαλίσεων και αποτελούνταν από μέλη της Εθνικής Αναλογιστικής Αρχής, του ΕΦΚΑ, των οικονομικών υπηρεσιών του Υπουργείου, αλλά και φυσικά υπαλλήλους της Γενικής Γραμματείας και όλους αυτούς, θα ήθελα να τους ευχαριστήσω και από το βήμα της Βουλής.

Η προηγούμενη ρύθμιση μεταφοράς αναλογιστικού ισοδυνάμου, με τις διατάξεις των νόμων 2592/1998 και 3685/2010, όπως τροποποιήθηκαν κατά καιρούς, έμενε πρακτικά ανεφάρμοστη. Αφενός μεν, γιατί η δευτερογενής νομοθεσία παρουσίαζε ελλείψεις ως προς την καθεαυτή διαδικασία μεταφοράς, αφετέρου γιατί δεν προωθήθηκε ποτέ νομοθεσία, η οποία να ενσωματώνει τις αλλαγές που επέφερε ο ν. 4387/2016 στο ασφαλιστικό μας σύστημα.

 Θα ήθελα να σας ενημερώσω ότι με την παρούσα ρύθμιση περιγράφουμε, επαρκώς, τη διαδικασία σε συμβατότητα με το ασφαλιστικό μας σύστημα, όπως ισχύει σήμερα, ενώ έχουμε, ήδη, ετοιμάσει και τους αναλογιστικούς πίνακες και τις τεχνικές παραμέτρους που θα ακολουθήσουν άμεσα, σε επίπεδο δευτερογενούς νομοθεσίας.

 Στα άρθρα της Τροπολογίας περιγράφεται ο τρόπος που το συσσωρευμένο κεφάλαιο των παροχών που θα δικαιούταν ένας εργαζόμενος στον ευρωπαϊκό ή διεθνή οργανισμό, μεταφέρεται και ενσωματώνεται στις παροχές που θα λάβει από το ελληνικό συνταξιοδοτικό σύστημα.

Επίσης, περιγράφεται και η αντίστροφη διαδρομή, δηλαδή από το ελληνικό συνταξιοδοτικό σύστημα προς το εξωτερικό. Η δυσκολία του εγχειρήματος έγκειται στο γεγονός ότι δεν πρόκειται για μεταφορά εισφορών, αλλά για μεταφορά μελλοντικών παροχών. Σημειώνω δε, ότι η περιγραφή και εφαρμογή αυτής της διαδικασίας εντάσσεται στις υποχρεώσεις της χώρας μας απέναντι στην Ε.Ε., ενώ απορρέει και είναι σε πλήρη συμβατότητα με τον κανονισμό υπηρεσιακής κατάστασης των υπαλλήλων της Ε.Ε..

 Το αναλογιστικό ισοδύναμο, δηλαδή η αξία των μελλοντικών συνταξιοδοτικών παροχών, που αναλογούν στον ασφαλισμένο σε ένα σύστημα, μεταφέρεται και ενσωματώνεται στο δεύτερο σύστημα. Στην περίπτωση που ένας ασφαλισμένος εργαστεί κάποια χρόνια σε όργανα της Ε.Ε. και θα επιστρέψει στην Ελλάδα, το αναλογιστικό του ισοδύναμο θα υπολογιστεί από τον ασφαλιστικό φορέα της Ένωσης, θα μεταφερθεί ως χρηματικό ποσό στην Ελλάδα και θα ενσωματωθεί με σειρά προτεραιότητας στις μελλοντικές παροχές που θα λάβει ο ασφαλισμένος για κύρια, επικουρική ή εφάπαξ. Ενώ, ότι κεφάλαιο απομείνει, επιστρέφεται στον ασφαλισμένο.

 Πιο αναλυτικά, στο άρθρο 1 της τροπολογίας που θα δείτε, αποτυπώνονται οι ορισμοί βάσει των ευρωπαϊκών κανόνων. Στο άρθρο 2, αποτυπώνονται οι δικαιούχοι και ο τρόπος μεταφοράς του αναλογιστικού ισοδύναμου από την Ελλάδα προς συνταξιοδοτικό σύστημα του εξωτερικού. Η αντίστροφη διαδικασία, περιγράφεται στο άρθρο 3, είναι αυτή που αφορά τους περισσότερους δικαιούχους. Ενώ, το άρθρο 4, καθορίζει τις τεχνικές παραμέτρους του αναλογιστικού ισοδύναμου. Στο άρθρο 5, παρατίθεται οι εξουσιοδοτικές διατάξεις. Το άρθρο 6, περιγράφει την έναρξη ισχύος των διατάξεων δίνοντας αναδρομική εφαρμογή, ώστε να καλυφθούν οι φάκελοι που μένουν εκκρεμείς για πάνω από πέντε χρόνια τώρα.

Κλείνοντας αυτό το κομμάτι, θα ήθελα να πω, κυρίες και κύριοι βουλευτές, ότι με την παρούσα τροπολογία ανοίγουμε το δρόμο της λύσης για ένα σημαντικό πρόβλημα που χρόνιζε και ταλαιπωρούσε. Καλώ τους βουλευτές, όλων των κομμάτων, να το ψηφίσουν καθώς είναι μια ρύθμιση που μόνο θετικές επιπτώσεις έχει για το ασφαλιστικό μας σύστημα, τους ασφαλισμένους, αλλά και τη θέση μας ως προς τη συμμόρφωση με τους ευρωπαϊκούς κανόνες.

Αν μου επιτρέπετε, κύριε Πρόεδρε, πριν κατέβω από το βήμα, δυστυχώς η κυρία Φωτίου έχει φύγει, αλλά ήθελα σε μία οιονεί προσωπική αναφορά στην οποία έκανε σε εμένα προηγουμένως, να απαντήσω. Αναφέρθηκε στα άτομα τα κάθονται εδώ και τα μέλη της Επιτροπής Πισσαρίδη. Η Επιτροπή Πισσαρίδη, το μόνο που δεν λέει στην έκθεσή της μέσα, είναι περί φτηνής εργασίας και όλα αυτά εδώ τα οποία ειπώθηκαν. Η έκθεση, της Επιτροπής Πισσαρίδη, αυτό το οποίο κάνει επικέντρωση είναι σε μέτρα στα οποία μπορούμε να αυξήσουμε την παραγωγικότητα. Είναι η αύξηση της παραγωγικότητας εκείνη, η οποία αυξάνει τους μισθούς και όχι όλα τα υπόλοιπα πράγματα τα οποία συζητάμε. Αυτό έχει μεγάλη ανάγκη η ελληνική οικονομία.

Αναφέρθηκε ακόμα, η κυρία Φωτίου, σε ένα πεδίο το οποίο είναι πεδίο της επιστημονικής μου ειδικότητας και θα ήθελα λίγο να αναφερθώ και σε αυτό. Πράγματι, οι δείκτες ανισότητας και φτώχειας, τους οποίους περιέγραψε, μειώθηκαν κατά την περίοδο του ΣΥΡΙΖΑ. Ποιο ήταν το κύριο μέτρο το οποίο μείωσε αυτούς τους δείκτες, σύμφωνα με διάφορες επιστημονικές μελέτες τις οποίες έχουμε; Είναι ακριβώς εκείνο το μέτρο του οποίου ο ΣΥΡΙΖΑ, και πολύ φοβάμαι ότι και η κυρία Φωτίου προσωπικά, είχαν επιτεθεί και στην αρχή δεν ήθελαν να το εφαρμόσουν. Ποιο ήταν αυτό; Ήταν η εφαρμογή του ελάχιστου εγγυημένου εισοδήματος, η οποία είχε σχεδιαστεί από την προηγούμενη κυβέρνηση, είχε τεθεί η εφαρμογή της σε πιλοτικό επίπεδο και ήταν χρονισμός της να γίνει στην περίοδο την οποία ανέβηκε ο ΣΥΡΙΖΑ. Σας ευχαριστώ πάρα πολύ για την προσοχή σας.

**ΧΡΗΣΤΟΣ ΚΑΤΣΩΤΗΣ (Ειδικός Αγορητής του ΚΚΕ):** Την τροπολογία αυτή που ανέπτυξε ο Υφυπουργός, δεν θα έπρεπε να μας τη δώσετε;

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Σας είπε ο κύριος Υφυπουργός, ότι θα σας τη φέρει. Επειδή θα λείπει σας ενημέρωσε από τώρα.

**ΧΡΗΣΤΟΣ ΚΑΤΣΩΤΗΣ (Ειδικός Αγορητής του ΚΚΕ):** Είπατε θα φέρετε το νομοσχέδιο μετά από λίγο καιρό. Γιατί δεν περιμένετε να τη φέρετε στο νομοσχέδιο και τη φέρνετε τώρα, αφού είναι ασφαλιστική τροπολογία;

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Είναι ένα πράγμα το οποίο χρονίζει εδώ και πολύ καιρό. Το γνωρίζετε πολύ καλά. Είναι για το αναλογιστικό ισοδύναμο, είναι για υπαλλήλους Έλληνες οι οποίοι δουλεύουν για ορισμένο διάστημα της καριέρας τους στο εξωτερικό και έρχονται στην Ελλάδα από ευρωπαϊκούς κυρίως, αλλά και άλλους διεθνείς οργανισμούς. Είναι κάτι το οποίο χρονίζει, πέντε χρόνια τώρα δεν τους έχουν δώσει τις απαιτούμενες συντάξεις. Είναι πράγματι, ένα πολύ δύσκολο τεχνικό θέμα. Το λύσαμε αυτό το πράγμα και αυτό είναι το οποίο κατατίθεται. Ανέφερα, ότι αυτό το πράγμα θα κατατεθεί κανονικά. Νομίζω, ότι είναι καθοδόν. Απλά, Δευτέρα και Τρίτη, δεν θα βρίσκομαι στην Ελλάδα για να μπορέσω να το υποστηρίξω στη Βουλή κανονικά. Ευχαριστώ πολύ.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Μετά τους παρόντες βουλευτές θα μιλήσουν οι αναμένοντες από την τηλεδιάσκεψη.

Τον λόγο έχει η κυρία Χρηστίδου.

**ΡΑΛΛΙΑ ΧΡΗΣΤΙΔΟΥ:** Ευχαριστώ, κύριε Πρόεδρε. Κυρίες και κύριοι συνάδελφοι, αυτές τις ημέρες με αφορμή το διαλυτικό νομοσχέδιο που φέρνετε, κυρίες και κύριοι της κυβέρνησης, για τον κόσμο της εργασίας, έχουμε εισπράξει για ακόμα μία φορά την προσπάθεια να γίνει το άσπρο μαύρο. Μία προσπάθεια διαστροφής της πραγματικότητας, παραποίησης της, λες και ο κόσμος και δη ο εργαζόμενος κόσμος, που θα βιώσει αυτό το πράγμα στο πετσί του, αυτό που φέρνετε, είναι κουτός και δεν καταλαβαίνει. Μόνο εσείς καταλαβαίνετε, όλοι οι υπόλοιποι δεν καταλαβαίνουμε τίποτα. Λες και οι εργαζόμενοι που πάλεψαν σε όλο τον κόσμο και έδωσαν τη ζωή τους για να καθιερωθεί το οκτάωρο, δεν ήξεραν τι ήθελαν και γιατί ζητούσαν αυτό που ήθελαν. Δεν θα είχαν ακούσει, φαίνεται, ότι χωρίς οκτάωρο, συμφιλιώνεται καλύτερα η οικογενειακή με την επαγγελματική ζωή. Δεν είχε βρεθεί ένας άριστος να τους το εξηγήσει. Να τους εξηγήσει, επίσης, ότι οι εργαζόμενοι και οι εργοδότες είναι το ίδιο, είναι ίσοι και πως δεν χρειάζονται, φυσικά, συλλογικές συμβάσεις εργασίας, για να τους προστατέψουν τα όποια δικαιώματα ή χειρότερα, να διεκδικήσουν και τίποτα νέα. Τα οποία, παρεμπιπτόντως, τώρα πια δεν λέγονται δικαιώματα, αλλά λέγονται προνόμια. Και όσοι τα ζητάνε, κιόλας, αυτά τα προνόμια είναι δογματικοί και να μην πούμε και εμπαθείς, κιόλας, που τα ζητάνε.

Είναι, πραγματικά, παράξενο που όσοι αγωνίστηκαν και έχυσαν αίμα για το οκτάωρο, δεν ήξεραν το καλό τους και παγιδεύτηκαν σε αναχρονιστικά εργασιακά μοντέλα του χθες. Η πρόοδος, σύμφωνα με εσάς, είναι να μην υπάρχει κανένα ρυθμιστικό πλαίσιο για την εργασία, αλλά μόνον ατομική διαπραγμάτευση. Ο κάθε εργαζόμενος, ανυπεράσπιστος απέναντι στον εργοδότη. Ούτε κράτος δίπλα του ούτε πολιτεία δίπλα του ούτε σωματείο στο πλάι του ούτε οι νόμοι να τον προστατεύουν ούτε απεργία. Να τα βρει μόνος του με τον εργοδότη. Ίσοι είναι όλοι άλλωστε. Και είναι δικαίωμα του εργαζόμενου να διευθετήσει εκείνος το χρόνο της εργασίας του. Και έτσι ο ίδιος νίπτει τας χείρας του, όπως μας λέει και ο κύριος Υπουργός και παραδίδει τον εργαζόμενο χειροπόδαρα δεμένο, στην εκάστοτε εργοδοσία.

Με πόσους και με ποιους τρόπους το κάνει αυτό. Καταρχάς, αποσύρει το ΣΕΠΕ από την εξίσωση, γιατί τον παροπλίζει και δεν του δίνει πια τη δυνατότητα να ασκεί τον ελεγκτικό του ρόλο αποτελεσματικά, ενώ νομοθετικά επιτίθεται σε όλα τα θεμελιώδη εργασιακά δικαιώματα. Καταργείται το οκτάωρο. Καταργείται και θεσμικά και στην πράξη με τις υπερωρίες, οι οποίες γίνονται σχεδόν διπλάσιες και με τη νομιμοποίησή τους αυτή, γίνονται και πιο φτηνές. Το ωράριο δεν θα είναι συνεχόμενο, αλλά όπως εξυπηρετεί τον εργοδότη. Εξάλλου, οι υπερωρίες είναι εφικτό να δηλώνονται εκ των υστέρων. Άρα και ευχαριστημένοι να είμαστε αν δηλώνονται, καθώς οι ελεγκτικοί μηχανισμοί για το πώς και αν, όλα όπως διακηρύσσονται, δεν θα υπάρχουν.

Όπως πρόλαβαν και σας είπαν σε όλους τους τόνους και οι φορείς στην, μόλις, 3λεπτη ακρόαση που είχε ο καθένας από αυτούς προχθές, δεν τίθεται θέμα για το εάν θα συμφωνήσει ή όχι ο εργαζόμενος σε κάτι τέτοιο. Ακόμη και να το ισχυρίζεστε αυτό, είναι κοροϊδία! Ο εργαζόμενος θα αναγκαστεί να συμφωνήσει και το ξέρουμε όλες και όλοι αυτό από τη στιγμή που δίνετε στον εργοδότη το νομικό δικαίωμα να το επιβάλλει.

Τρίτον, η κυκλωτική κίνηση στα εργασιακά δικαιώματα ολοκληρώνεται και με την απελευθέρωση των απολύσεων, με την απαγόρευση των απεργιών. Είναι δεν είναι παράνομη η απόλυση, από εδώ και στο εξής ο εργαζόμενος μπορεί να είναι δικαιωμένος αλλά θα παραμένει απολυμένος. Τι σημαίνει αυτό σε απλά ελληνικά και με την κοινή λογική που επικαλείται ο κύριος Υπουργός όποτε τον συμφέρει; Σημαίνει ότι ο εργοδότης έχει και το καρπούζι έχει το μαχαίρι. Κάνει ό,τι θέλει!

Για να ολοκληρώσετε το έργο σας θεσμοθετείτε την αστική αποζημιωτική ευθύνη της συνδικαλιστικής οργάνωσης και των υπαιτίων μελών του Διοικητικού της Συμβουλίου, ενώ μέσω της στοχευμένης επίρριψης ευθυνών σε συνδικαλιστές παροπλίζονται οι οργανώσεις και ο βασικός τους ρόλος στην οργάνωση των απεργιακών διεκδικήσεων και προστατεύεται, όσο ποτέ άλλοτε, η απεργοσπασία. Προσπαθείτε κανείς να μην μπορεί να απεργήσει, μια που ξέρατε ακριβώς τι θα φέρνατε και προφανώς ξέρατε ότι θα υπήρχαν αντιδράσεις.

Πώς διαμορφώνεται, λοιπόν, το εργασιακό τοπίο με τις άριστες επιτελικές φροντίδες: Μικρότεροι μισθοί, μεγαλύτερα και εντελώς ελαστικά ωράρια, εργασία τις Κυριακές, ενώ οι άδειες και τα ρεπό θα μπαίνουν όταν κι εάν εξυπηρετούν τον εργοδότη. Το μόνο δικαίωμα που απομένει στον εργαζόμενο είναι να εργάζεται με το βασικό μισθό. Όλα τα υπόλοιπα είναι υπό αίρεση και όσα ενδιαφέροντα κομίζουν οι επιπλέον συμφωνίες και ρυθμίσεις για τις γονικές άδειες ή τα μέτρα κατά της βίας ή της παρενόχλησης στην εργασία, φαίνονται παράτερα στο συγκεκριμένο νομοσχέδιο λαιμητόμο, γιατί έτσι όπως διαμορφώνονται οι βασικές του διατάξεις, τα περισσότερα από αυτά τα καθιστούν κενό γράμμα. Εννοείται, βέβαια, ότι οι part time, που θα είναι η πλειοψηφία αλλά και οι full time υπάλληλοι θα εργάζονται υπερωρίες και θα παραμένουν στην ανεργία οι εποχικοί και όσοι δεν αντέξουν να ακολουθήσουν τα νέα δεδομένα και θα βρεθούν σε επισφαλέστερη θέση οι γυναίκες, οι μονογονείς, οι έχοντες θέματα υγείας και οι νέοι χωρίς εμπειρία που προσπαθούν να βγουν στην αγορά.

Κυρίες και κύριοι συνάδελφοι, εκλεχθήκατε τάζοντας προεκλογικά brain gain και πολλές καλές δουλειές για να φέρετε νέα κύματα φυγής για έξω, απολύσεις και δουλειές γαλέρας με μειώσεις μισθών με 10ωρα και 12ωρα. Τάξατε νόμο και τάξη για την έξαρση της εγκληματικότητας, η οποία δεν έχει προηγούμενο. Τάξατε αριστεία για να φέρετε 1000 - 1300 Ειδικούς Φρουρούς στα πανεπιστήμια, που δεν έχουν ούτε καν τα τυπικά προσόντα του αστυνομικού. Τάξατε στη μεσαία τάξη και ευημερία και, από τη φτωχοποίηση που φέρνετε, δεν θα μείνουν ούτε οι μικρομεσαίοι. Όπως απορρίψατε, λοιπόν, τις υποσχέσεις σας στο καλάθι των αχρήστων την επόμενη αμέσως ημέρα της εκλογής σας, έτσι θα σας απορρίπτει από εδώ και στο εξής και ο κόσμος και αυτό το είδατε κι εχθές και θα το βλέπετε συνέχεια από δω και πέρα.

Σας ευχαριστώ, κύριε Πρόεδρε.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών)**: Τον λόγο έχει ο κ. Στολτίδης.

**ΛΕΩΝΙΔΑΣ ΣΤΟΛΤΙΔΗΣ**: Κοιτάξτε, ο Ειδικός Αγορητής του Κ.Κ.Ε., Χρήστος Κατσώτης, μέσα σε μερικά λεπτά, όλες αυτές τις προηγούμενες ημέρες, γκρέμισε όσα τόσους μήνες προσπαθεί να χτίσει η ύπουλη κυβερνητική προπαγάνδα, όσα προσπάθησαν να χτίσουν τα δεκάδες καλοπληρωμένα παπαγαλάκια και οι δημοσιολογούντες στα Μέσα Μαζικής Ενημέρωσης που έχυσαν τόνους μελάνι, λιβανίζοντας τους καλούς επιχειρηματίες στους οποίους οφείλουμε τα πάντα, γκρέμισε όσα αναχώματα έστησαν οι άνθρωποι της εργοδοσίας απέναντι στο εργατικό κίνημα και για να ακυρωθούν οι αγωνιστικές διαθέσεις, έγδυσε την εικόνα δυσφήμισης που επιχειρήθηκε από προβοκάτορες διαφόρων σχολών, τσαλαπάτησε το ενιαίο μέτωπο όλων αυτών που συσπειρώθηκαν κάτω από το κοινό συμφέρον που βρίσκεται η λεία που βρίσκεται πίσω από τη νέα ληστεία της εργατικής τάξης.

Όλη σας η προπαγάνδα είναι επεξεργασμένη κυρίως για τους νέους εργαζόμενους. Οι χιλιάδες νέοι απεργοί, χθες -στον επισιτισμό, στο εμπόριο, στις ταχυμεταφορές, τις τηλεπικοινωνίες- έδωσαν καθαρή απάντηση. Ομιλούντα εργαλεία του προηγούμενου αιώνα δεν πρόκειται να γίνουν.

Πολλή κουβέντα έγινε εδώ και για τη δεκαετία του ‘90. Ξεχάσατε, όμως, να πείτε ότι, το ’90, όταν απαλλαχθήκατε από τον εφιάλτη σας, το σοσιαλιστικό κόσμο, που μέχρι τότε έδινε μόνο κατακτήσεις για τους εργαζόμενους, σε όλες τις χώρες, όλοι, που είστε εδώ μαζί, υπογράψατε την καταδίκη των λαών. Και την εφαρμόζετε τόσα χρόνια. Κρύψατε πίσω από τη λέξη «ελευθερίες» -θυμάστε με το Μάαστριχτ- τον ένα και κοινό στόχο που υπηρετήσατε όλοι σας, είτε με το μανδύα της δεξιάς, του κέντρου, της Αριστεράς, είτε με ανάπτυξη, είτε με κρίση. Τριάντα χρόνια, τώρα, προσπαθείτε -όλες ανεξαιρέτως οι κυβερνήσεις- το πώς θα καταφέρετε ένας εργαζόμενος να είναι στη διάθεση της εργοδοσίας, 24 ώρες το 24ωρο, 7 μέρες την εβδομάδα, με το χαμηλότερο δυνατό κόστος, για τα κέρδη των επιχειρηματικών ομίλων. Δηλαδή, για τα παράσιτα που δεν παράγουν τίποτα.

Έτσι, όλο αυτό το διάστημα ως σήμερα, γκρεμίσατε τον κατώτατο μισθό κάτω από τα όρια της πείνας, καταργήσατε τις συλλογικές συμβάσεις εργασίας για να συμπιεστούν όλοι οι μισθοί προς τον κατώτατο, ελαστικοποιήσατε την εργασία, με όλες μορφές, με σπαστά ωράρια, με εκ περιτροπής εργασία, 4ωρα, 6ωρα, που από πίσω κρύβουν όργιο απλήρωτης και ανασφάλιστης εργασίας.

Όλη αυτή την πρόοδο της επιστήμης και της τεχνολογίας τις θέσατε στην υπηρεσία της εντατικοποίησης, του μέγιστου ξεζουμίσματος. Όλοι. Και πλέον, τώρα, που στους περισσότερους εργασιακούς χώρους δουλεύουν πολύ πάνω από το 8ωρο, έρχεστε να απαλλάξετε τους εργοδότες και από το κόστος της υπερωρίας. Καταργείτε την ιδιότητα του μισθού ως αντάλλαγμα για την παροχή εργασίας, τους προσφέρετε και την τηλεργασία για να είναι εργαζόμενοι 24 ώρες στις ορέξεις του εργοδότη.

Ανταγωνιστικός εργαζόμενος, για εσάς και για αυτούς που υπηρετείτε με σθένος, είναι αυτός που θα εργάζεται από το πρωί μέχρι το βράδυ, χωρίς πρόσθετη αμοιβή, που θα απολύεται πιο εύκολα, που η εργοδοσία χωρίς κανένα εμπόδιο θα μπορεί να τον κάνει «λάστιχο», που δεν θα έχει στοιχειώδη συνδικαλιστικά δικαιώματα και που θα στέκεται ξεμοναχιασμένος απέναντι στις ορέξεις του εργοδότη. Αυτός που θα δεχτεί να εργάζεται για 13 ώρες την ημέρα, απλωμένες στο 24ωρο, σχεδόν με την αμοιβή του 8ωρου. Και αυτό, με τον κατώτατο. Ανταγωνιστικός εργαζόμενος είναι αυτός που θα δεχτεί να εγκαταλείψει όλες τις ανάγκες του –την ατομική, κοινωνική, οικογενειακή ζωή, στη ξεκούραση, στη μόρφωση, στον πολιτισμό, στον αθλητισμό και να μετατραπεί απλώς σε ένα αντικείμενο παραγωγής κέρδους. Αυτός που θα δεχτεί να επιστρέψει στο μεσαίωνα και τους όρους εργασίας και ζωής του, αλλά και τους όρους προσδόκιμου ζωής του.

Να πάτε εσείς, που τα φέρατε όλα αυτά, και ιδίως οι τελευταίοι - η πλειοψηφία τώρα- να πάτε να δουλέψετε εσείς σε αυτά τα κάτεργα, κύριε Υπουργέ και οι Υπουργοί της Κυβέρνησης και όλοι οι υπόλοιποι, με αυτούς τους όρους. Και εμείς, όχι μόνο κάρτα εργασίας θα σας παρέχουμε, αλλά θα σας διαθέσουμε και ένα άτομο να είναι όλη την ώρα δίπλα σας, για να μην επιτρέψουμε να σας κλαπεί ο μόχθος ούτε δευτερόλεπτο. Βέβαια, με την κάρτα εργασίας να προσπαθήσετε να πάρετε πίσω και το «δώρο» που θα σας πάει αγκαζέ να το πάρει ο εργοδότης από το ΑΤΜ.

Τα αφεντικά σας, οι επιχειρηματικοί όμιλοι, τόσο έχουν ξεσαλώσει από τη χαρά τους, που δεν σας δίνουν ούτε τον απαραίτητο χρόνο για να πιάσει η προπαγάνδα σας. Βγήκαν ανοιχτά και ζητάνε τα επόμενα μέτρα. Κλαψουρίζετε που μείνατε τελευταίοι στις βέλτιστες ευρωπαϊκές πρακτικές και εκεί θα παραμείνετε. Διότι, εδώ, υπάρχει ταξικό κίνημα. Πάτε να ξεμπερδέψετε με ότι σας εμποδίζει, εδώ και 30 χρόνια, να κάνετε τους εργαζόμενους σκλάβους.

Δεν μπορούσατε να σφηνώσετε τους εργοδότες και το συνδικαλιστικό της Ασφάλειας στα σωματεία και τις Γενικές Συνελεύσεις. Πάτε να τους μπάσετε ηλεκτρονικά. Δεν μπορέσατε να κάνετε καλά τους πρωτοπόρους εργάτες, αγωνιστές, απεργούς, με εργοδοτικούς και κρατικούς μηχανισμούς απεργοσπασίας και πάτε να τους εξοντώσετε ποινικά, οικονομικά και με εύκολες απολύσεις.

Τι θα έκαναν οι εργοδότες χωρίς εσάς; Θα είχαν τραπεί σε φυγή. Γι’ αυτό έχουν και το κράτος, για να επιβάλουν να δουλεύει έτσι ο εργάτης.

Με λίγα λόγια, όχι απλά «βγάζετε σπυράκια» με την απεργία, αλλά την τρέμετε. Και πολύ καλά. Γιατί; Διότι, είτε οι επενδύσεις σας, είτε οι αυτοματισμοί σας, είτε τα ρομπότ σας, είτε η τέταρτη βιομηχανική σας επανάσταση, όλα είναι για τα σκουπίδια. Νεκρή ύλη, χωρίς εργασία. Το ίδιο και οι ιδιοκτήτες τους. Και αυτό δεν θέλετε να γίνει συνείδηση στους εργαζόμενους. Και, όντως, κάτι τέτοιο θα ήταν τραγικό για εσάς. Και στη χθεσινή απεργία, ήταν χιλιάδες οι εργαζόμενοι που ένιωσαν αυτήν τη δύναμη, που προέκυψε μέσα από τις συλλογικές τους διαδικασίες και αποφάσεις.

Ήταν, επίσης, κόλαφος για την εργοδοσία το μήνυμα απόρριψης του «αντεργατικού εκτρώματος» εδώ και τώρα που έστειλαν οι εργαζόμενοι, παρά το γεγονός ότι οι εργοδότες και διάφοροι συνδικαλιστές έπαιξαν και το τελευταίο ύπουλο χαρτί, ότι τάχα το νομοσχέδιο δεν θα εφαρμοστεί στις επιχειρήσεις τους.

Έφαγε τα μούτρα του το δεξί σας χέρι μέσα στο συνδικαλιστικό κίνημα, που έκλεινε σε όλες τις πτώσεις τα καλά του νομοσχεδίου για να σας ξεπληρώσει τα γραμμάτια για τη στήριξη που του δώσατε με τα Μ.Α.Τ. και την αστυνομία.

Κύριοι, όσοι είστε ταγμένοι σε αυτό το καθήκον εδώ και 30 χρόνια και το έχετε αποδείξει, τεντώνετε το σχοινί. Πρέπει να ξέρετε ότι η ιστορία λειτουργεί περίπου κάτι σαν την σφεντόνα. Όσο τραβάτε το λάστιχο προς τα πίσω, όσο σπρώχνετε την ιστορία προς τα πίσω, τόσο με μεγαλύτερη δύναμη θα πάει προς τα μπροστά. Με τόσο μεγαλύτερη ορμή θα εκτιναχθεί προς το μέλλον, στο οποίο δεν χωράνε ούτε οι εκμεταλλευτές, ούτε οι υπερασπιστές τους.

Μην υποτιμάτε το μήνυμα που πήρατε χθες από τους εργαζόμενους, ότι είναι αιτία πολέμου.

Μαζέψτε το νομοσχέδιο. Πετάξτε το στα σκουπίδια τώρα.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Τον λόγο έχει, ο κ. Βολουδάκης.

 **ΜΑΝΟΥΣΟΣ-ΚΩΝΣΤΑΝΤΙΝΟΣ ΒΟΛΟΥΔΑΚΗΣ:** Ευχαριστώ, κ. Πρόεδρε.

Κυρίες και κύριοι συνάδελφοι, όσα χρόνια παρακολουθώ τα πολιτικά πράγματα, δεν θυμάμαι ποτέ συζήτηση στη Βουλή να διεξάγεται με τρόπο που δείχνει τόσο μεγάλη απόσταση από αυτό που συμβαίνει στην πραγματικότητα. Να αναπτύσσεται επιχειρηματολογία, που απέχει τόσο πολύ και από αυτό που είναι το ίδιο το νομοσχέδιο στην ουσία του, από τα όσα διαλαμβάνει το νομοσχέδιο στην ουσία του και από αυτό που είναι οι συνθήκες της εργασίας έξω.

Πραγματικά, εκπλήσσεται όποιος έχει διαβάσει το νομοσχέδιο από το πώς διατάξεις οι οποίες είναι κατεξοχήν προς όφελος των εργαζομένων και το αναγνωρίζουν σήμερα πάρα πολλοί εργαζόμενοι στον ιδιωτικό τομέα, θα το δείτε στην πορεία αυτό, να παρουσιάζονται ως δήθεν περιστολή των δικαιωμάτων τους.

Προκαλεί, επίσης, τεράστια εντύπωση πως αυτοί οι οποίοι επικρίνουν το νομοσχέδιο με τον τρόπο που το επικρίνουν, μοιάζει να έχουν κατά νου μια τελείως διαφορετική πραγματικότητα αγοράς εργασίας από αυτή που υπάρχει σήμερα στην πατρίδα μας.

 Για μένα δεν υπάρχει πιο ακραίο παράδειγμα από αυτό που σας περιέγραψα, την απόσταση δηλαδή των επιχειρημάτων της Αντιπολίτευσης από την πραγματικότητα, με δυο λόγια, από τα όσα λέγονται σε σχέση με τη διευθέτηση του χρόνου εργασίας.

Γιατί είναι κακό να μπορεί ο εργαζόμενος να δουλέψει 4 μέρες από 10 ώρες, αντί για 5 μέρες από 8 και μάλιστα κατόπιν δικού του αιτήματος;

 Γιατί είναι κακό να μπορεί να έχει παραπάνω χρόνο με την οικογένειά του να γλιτώσει τους χρόνους μετακίνησης ειδικά στις μεγάλες πόλεις και να πάρει την ίδια αμοιβή που θα έπαιρνε; Γιατί υπάρχει και εδώ αυτό που συνιστά πραγματικά πολιτική εξαπάτηση, το σύνθημα που κυκλοφορεί ότι θα πληρώνονται οι υπερωρίες με ρεπό. 40 ώρες εργασίας είχε με το παλαιό καθεστώς ο εργαζόμενος. Αν επιλέξει το καινούργιο με τη διευθέτηση, πάλι 40 θα έχει. 40 πληρωνόταν, 40 θα πληρώνεται και θα κερδίζει μια μέρα. Για παράδειγμα, αν αυτό είναι το ζητούμενο, το 4ήμερο, θα είναι μια μέρα παραπάνω με την οικογένεια του.

Σήμερα, ξέρετε, κυρίες και κύριοι συνάδελφοι, γι΄ αυτό μίλησα και για απόσταση με τα όσα συμβαίνουν στην πραγματικότητα, σήμερα η δυσάρεστη αλήθεια είναι ότι στον ιδιωτικό τομέα οι εργαζόμενοι ούτως ή άλλως δουλεύουν 11ωρα και τα δουλεύουν απλήρωτα. Τώρα, θα ελέγχεται πολύ καλύτερα αυτό και δεν θα δουλεύουν απλήρωτα, γιατί τα ελεγκτικά όργανα του κράτους θα έχουν ως όπλο την ψηφιακή κάρτα εργασίας του εργαζόμενου.

Θα είναι πολύ πιο δύσκολο για τον εργοδότη που θέλει να κλέψει ώρα εργασίας του εργαζόμενου να το κάνει όταν όλα καταγράφονται ηλεκτρονικά.

Για αυτό το ζητούσε η ΓΣΕΕ τόσα χρόνια. Άλλο βέβαια που δεν είχε γίνει, ούτε στα χρόνια της «πρώτης φοράς Αριστερά». Ο χρόνος δεν επιτρέπει να διεξέλθω αναλυτικά τα του νομοσχεδίου. Θα το κάνω στην Ολομέλεια, γιατί θέλω να μιλήσω και για ένα ειδικότερο θέμα. Θέλω μόνο να αναφέρω επιγραμματικά σαν τίτλους τα ιδιαίτερα σημαντικά σημεία, που είναι οι νέες γονεϊκές άδειες και η άδεια πατρότητας, που ενισχύουν την οικογένεια και αίρουν εμπόδια στις προσλήψεις γυναικών κατ’ ουσίαν.

Θέλω να αναφέρω ιδιαίτερα και την, για πρώτη φορά στη νομοθεσία μας, πρόβλεψη του δικαιώματος της ηλεκτρονικής αποσύνδεσης του εργαζομένου. Ακούω να λέγεται ότι αυτό είναι απαραίτητο λόγω της τηλεργασίας με τις συνθήκες πανδημίας. Λάθος. Αυτό ήταν απαραίτητο και αναγκαίο από τότε που υπάρχει κινητό τηλέφωνο και e-mail, γιατί από τότε ο εργαζόμενος αναγκάζεται να απαντήσει πολλές φορές στον εργοδότη του εκτός ωραρίου. Δεν πρόλαβε, όμως, η «πρώτη φορά Αριστερά» στα 4 χρόνια της διακυβέρνησή της να το κάνει αυτό. Και τότε υπήρχαν e-mail, και τότε υπήρχαν κινητά τηλέφωνα και διαμαρτύρεστε τώρα.

Στο λίγο χρόνο μου, θα μιλήσω για ένα ειδικότερο θέμα. Κύριε Υπουργέ, το γνωρίζετε γιατί το έχουμε συζητήσει. Πολύ ορθώς προβλέπετε τις νέες άδειες γονεϊκές και πατρότητας. Υπάρχει μια ειδική κατηγορία εργαζομένων στα Χανιά, οι οποίοι είναι μέχρι σήμερα αδικημένοι από το θεσμικό πλαίσιο και, αν δεν κάνετε κάποια διόρθωση, στην οποία θα αναφερθώ, θα συνεχίσουν να είναι αδικημένοι. Αναφέρομαι στους εργαζόμενους της Αμερικάνικης Βάσης στη Σούδα. Πρόκειται για πολιτικούς υπαλλήλους της Πολεμικής Αεροπορίας που με συμβάσεις ιδιωτικού δικαίου αορίστου χρόνου, οι οποίοι απασχολούνται στην Αμερικανική Βάση.

Αυτός ο όρος του κανονισμού προσωπικού και της ελληνοαμερικανικής συμφωνίας «απασχολούνται» έχει δημιουργήσει το εξής πρόβλημα. Για το μεν Δημόσιο είναι ιδιωτικοί υπάλληλοι βέβαια, γιατί είναι ιδιωτικού δικαίου αορίστου χρόνου και δεν δικαιούνται όσα προβλέπει ο νόμος για τους δημοσίους υπαλλήλους και για τις γονικές άδειες, της άδειας μητρότητας, για τον δε ιδιωτικό τομέα, είναι άνθρωποι οι οποίοι είναι ιδιωτικού δικαίου, δεν απασχολούνται εντός Δημοσίου, άρα δεν τους καλύπτουν οι μέχρι τώρα διατάξεις. Άρα το αποτέλεσμα είναι οι μητέρες ως σήμερα και από δω και πέρα οι μητέρες και οι πατέρες, που εργάζονται εκεί, δεν παίρνουν αυτές τις προβλεπόμενες άδειες μητρότητας και σχετικές παροχές του ΟΑΕΔ, όπως προβλέπονται στο άρθρο 142 του ν.3655/2008.

Τι πρέπει να γίνει; Πρέπει στο πεδίο εφαρμογής του νόμου, στο άρθρο 35, να προβλεφθεί ρητώς ότι τα παρακάτω προβλεπόμενα, τα ωφελήματα των γονεϊκών αδειών, αδειών πατρότητας, μητρότητας και λοιπά, αφορούν και τους υπαλλήλους της Πολεμικής Αεροπορίας, οι οποίοι απασχολούνται στην αμερικανική ναυτική ευκολία της Σούδας. Εγώ θα καταθέσω και τροπολογία σχετική, κύριε Υπουργέ. Θα σας παρακαλέσω να την κάνετε, διαφορετικά να αλλάξετε τη διατύπωση στο πεδίο εφαρμογής στο άρθρο 35. Σας ευχαριστώ πολύ.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών)**: Τον λόγο έχει ο κύριος Καλογιάννης.

**ΣΤΑΥΡΟΣ ΚΑΛΟΓΙΑΝΝΗΣ**: Ευχαριστώ πολύ, κύριε Πρόεδρε. Κυρίες και κύριοι συνάδελφοι, συζητάμε το νομοσχέδιο για την προστασία της εργασίας στις συνθήκες που έχουν διαμορφωθεί κυρίως μετά την πανδημία του Covid-19. Με το σχέδιο νόμου, μεταξύ άλλων, κυρώνονται διεθνείς συμβάσεις και την ασφάλεια και υγεία και για την εξάλειψη της βίας στην εργασία. Ενσωματώνεται, επίσης, οδηγία για ισορροπία μεταξύ επαγγελματικής και ιδιωτικής ζωής. Το σχέδιο νόμου αντιμετωπίζει τα προβλήματα των εργαζομένων, αδικίες που υφίστανται οι νέοι και γυναίκες, καθώς και αναχρονιστικές ρυθμίσεις. Το Υπουργείο Εργασίας έρχεται να αντιμετωπίσει θέματα που προκύπτουν από τις καταιγιστικές αλλαγές που έχουν συντελεστεί στο χώρο της απασχόλησης στην ψηφιακή εποχή και κατά την πανδημία.

 Με το σχέδιο νόμου καταπολεμώνται τόσο η μαύρη εργασία όσο και οι αδήλωτες υπερωρίες. Θεσμοθετείται η ψηφιακή κάρτα εργασίας η οποία συνδέεται αμέσως με το πληροφοριακό σύστημα Εργάνη, ώστε να μπορεί να ελέγχεται ανά πάσα στιγμή εάν υπάρχουν υπερβάσεις στο ωράριο κάθε εργαζόμενου. Αυτό αποτελεί πραγματικά ένα πρωτοποριακό εργαλείο της αδήλωτης εργασίας. Παράλληλα, προστατεύονται όσοι εργάζονται σε νέες μορφές απασχόλησης όπως η τηλεργασία και οι ψηφιακές πλατφόρμες. Οι βασικότερες τομές του νομοσχεδίου είναι στο συνδικαλιστικό δίκαιο η εισαγωγή της αστικής ευθύνης για συνδικαλιστές οι οποίοι ενώ απεργούν, εμποδίζουν τους εργαζόμενους που δεν συμμετέχουν στην απεργία. Και ο ορισμός ενός ποσοστού 33 τοις εκατό εγγυημένης υπηρεσίας κατά τη διάρκεια απεργιών στην κοινή ωφέλεια. Αυτό ισχύει σε πολλές χώρες της Ε.Ε. Γαλλία, Βέλγιο κλπ.

Σε ότι αφορά στο ωράριο και στη διευθέτηση του χρόνου εργασίας, επί της ουσίας δεν υπάρχουν αλλαγές στα θέματα που αφορούν στο οκτάωρο, στο πενθήμερο και στις 40 ώρες την εβδομάδα, σε σχέση με αυτά που ισχύουν σήμερα παρά τις προσπάθειες πολλών να πείσουν για το αντίθετο. Προβλέπεται επίσης μια σειρά ρυθμίσεων στο πλαίσιο της διευθέτησης του χρόνου εργασίας, η κατοχύρωση και αύξηση των υπερωριών σε 150 ώρες το χρόνο όπως συμβαίνει στην Ε.Ε. Το νομοσχέδιο προβλέπει επίσης την σύσταση Ανεξάρτητης Αρχής στη θέση του Σώματος Επιθεωρητών Εργασίας, Ανεξάρτητη Αρχή η οποία θα έχει λειτουργική ανεξαρτησία και οικονομική αυτοτέλεια.

Έχω καταθέσει κύριε Πρόεδρε αναλυτικά τις απόψεις μου για τις Ανεξάρτητες Αρχές και ιδίως τις νέες, κατά την πολύ ενδιαφέρουσα συζήτηση που είχαμε κάνει στην Αναθεώρηση του Συντάγματος. Δεν θα μείνω σε αυτό. Σχετικά με την ισορροπία της επαγγελματικής και οικονομικής ζωής, το νομοσχέδιο περιλαμβάνει θετικές ρυθμίσεις όπως είναι δεκατέσσερις μέρες άδεια πατρότητας έναντι 10 σήμερα, προστασία νέου πατέρα κατά της απόλυσης για έξι μήνες από τη γέννηση του τέκνου κλπ. Η τηλεργασία η οποία έχει πλέον μπει για τα καλά στη ζωή μας και προφανώς ήρθε για να μείνει, εφαρμόζεται μετά από συμφωνία εργοδοτών και εργαζομένων. Οι τηλεργαζόμενοι, έχουν τα ίδια δικαιώματα και υποχρεώσεις με τους εργαζόμενους εντός των εγκαταστάσεων μιας επιχείρησης και αυτό είναι πολύ σημαντικό.

Άκουσα με προσοχή όλους τους Εισηγητές και πολλούς συναδέλφους της αντιπολίτευσης, πολλοί εξ’ αυτών επικαλέστηκαν το νόμο 1264/1982 ο οποίος όμως ορθώς ορθότητα εκσυγχρονίζεται με το υπό συζήτηση σχέδιο νόμου, λόγω των κοσμογονικών αλλαγών που έχουν εν τω μεταξύ επέλθει τις τελευταίες δεκαετίες όχι μόνο στον κόσμο της εργασίας προφανώς. Εν κατακλείδι, το νομοσχέδιο επιχειρεί ένα σημαντικό βήμα μπροστά με την προσαρμογή του στις βέλτιστες ευρωπαϊκές πρακτικές όπως οι υπερωρίες, η ενίσχυση των γονικών αδειών, η εργασία με τον εκσυγχρονισμό του εργατικού δικαίου, την αποκατάσταση αδικιών, την κατάργηση αναχρονιστικών ρυθμίσεων.

Πολύ ενδεικτικά αναφέρω την τροποποίηση ρύθμισης του 1920 κύριε Πρόεδρε, που αφορά τις διακρίσεις μεταξύ υπαλλήλων και εργατοτεχνιτών. Παράλληλα, εισάγονται ρυθμίσεις για διαφάνεια στο συνδικαλισμό και μέτρα τα οποία προστατεύουν τόσο το δικαίωμα στην απεργία όσο βεβαίως και το κοινωνικό σύνολο από αντίστοιχες καταχρήσεις.. Επιγραμματικά θα έλεγα ότι το σχέδιο νόμου εξυπηρετεί τις ανάγκες της εργασίας στην ψηφιακή οργάνωση της κοινωνίας μας

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Τον λόγο έχει ο κύριος Φραγγίδης.

**ΓΕΩΡΓΙΟΣ ΦΡΑΓΓΙΔΗΣ**: Επί σχεδόν 40 χρόνια, είναι αλήθεια ότι την κοινωνία και την οικονομία, η 4η βιομηχανική επανάσταση με τα επιτεύγματα της διαμόρφωσε τα δεδομένα στον τομέα της εργασίας, καθιστώντας τον εκσυγχρονισμό της νομοθεσίας το ζητούμενο. Στην περίπτωση του συγκεκριμένου νομοσχεδίου όμως, η ανάγκη επικαιροποίησης του εργασιακού πλαισίου πνίγεται στο συντηρητισμό, την πάγια συμπόρευση με τους ισχυρούς της αγοράς εργασίας και την πρόκριση του ατομικού έναντι του συλλογικού. Η κυβέρνηση φέρνει προς ψήφιση μια σειρά αντεργατικών διατάξεων εν μέσω πανδημίας, με απώτερο στόχο την άλωση των τελευταίων προπυργίων της προστασίας των εργαζομένων και την καθιέρωση της ασυδοσίας των εργοδοτών. Συνεχίζει από την εκλογή της το 2019. Καταργεί στην πράξη την 8ωρη εργασία που οδηγεί στη μείωση εισοδήματος. Ανοίγει το δρόμο απολύσεων. Αποδυναμώνει το συνδικαλισμό, καταργεί το δικαίωμα στην απεργία. Ισοπεδώνει τις συλλογικές συμβάσεις και μετατρέπει το ΣΕΠΕ σε δήθεν ανεξάρτητη αρχή.

Πρόκειται για ένα αναχρονιστικό κατασκεύασμα, που αδυνατεί να ανταποκριθεί στις σύγχρονες προκλήσεις, θεωρώντας ότι η ανάπτυξη εκπορεύεται από την αύξηση των ωρών εργασίας, την μείωση του εισοδήματος του εργαζόμενου και την επιστροφή σε συνθήκες εργασιακού μεσαίωνα και εργασιακής εξουθένωσης, βάζοντας τον εργαζόμενο να δουλεύει ατελείωτες ώρες, τη στιγμή που οι τεχνολογικές εξελίξεις αλλάζουν διαρκώς τον τρόπο και μειώνουν τον χρόνο εκτέλεσης της εργασίας. Υποβαθμίζει κάθε έννοια συλλογικότητας, προκρίνει την ατομική διαπραγμάτευση μεταξύ του ανίσχυρου και ισχυρού εργοδότη, προσπαθώντας να μας πείσει ότι πρόκειται για επί ίσοις όροις διαπραγμάτευση.

Η κυβέρνηση της Νέας Δημοκρατίας υποστηρίζει, ότι δηλαδή οι συλλογικές συμβάσεις πρέπει να αποκτήσουν και πάλι τη δύναμή τους, καθώς μπορούν να βοηθήσουν τον κόσμο της εργασίας να μεταβεί στη νέα πραγματικότητα του αυτοματισμού και της ψηφιακής οικονομίας. Η ενσωμάτωση διατάξεων, όπως η εναρμόνιση μεταξύ της επαγγελματικής και ιδιωτικής απασχόλησης του νομοσχεδίου. Απορρέουν βεβαίως, από την υποχρέωση της χώρας μας ως μέλος της Ευρωπαϊκής Ένωσης και συνάμα προσφέρουν ένα αστραφτερό περιτύλιγμα, για να καλύψει η κυβέρνηση την βαθιά αντεργατική της φιλοσοφία και την ακραία νεοφιλελεύθερη πολιτική της.

Επιπλέον, αποτελούν διατάξεις πολυτελείας τη στιγμή που αδυνατούμε να κρατήσουμε στη χώρα μας, τους ταλαντούχους και μορφωμένους νέους μας, να δημιουργήσουμε τις κατάλληλες συνθήκες για να εργαστούν και να κάνουν οικογένεια στην Ελλάδα, ανθρώπους που θα αναζητήσουν ένα καλύτερο μέλλον στο εξωτερικό. Εξάλλου, αυτή την εμπειρία ζούμε τα τελευταία χρόνια, εκεί όπου θα νοιώθουν δηλαδή ασφαλείς και όχι έρμαια της εργοδοτικής αυθαιρεσίας και εκμετάλλευσης.

Τέλος, η κυβέρνηση δυστυχώς παραβλέπει ότι αποδοτικός εργαζόμενος είναι ο ασφαλής εργαζόμενος με το παρόν σχέδιο. Σας ευχαριστώ.

  **ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών)**: Τον λόγο έχει η κυρία Ασημακοπούλου.

**ΣΟΦΙΑ – ΧΑΪΔΩ ΑΣΗΜΑΚΟΠΟΥΛΟΥ**: Σας ευχαριστώ, κύριε Πρόεδρε. Όπως αναφέραμε και κατά τις συνεδριάσεις που προηγήθηκαν, το παρόν σχέδιο νόμου είναι εναντίον όχι μόνο των εργαζομένων, αλλά και των εργοδοτών. Γιατί πέρα των όσων τονίσαμε ήδη φέρνοντας την ψηφιακή κάρτα εργασίας, εκείνο που καταφέρνετε είναι να τους φέρνετε ακόμα πιο κοντά στο γκρεμό χωρίς να αναλογίζεστε το κόστος το οποίο θα χρειαστεί να καλύψει μία για παράδειγμα μικρομεσαία επιχείρηση. Και αυτό γιατί; Γιατί βρίσκεστε σταθερά εκτός της ελληνικής εργασιακής πραγματικότητας. Είναι γνωστό ότι η αγορά εργασίας τον τελευταίο χρόνο έχει επηρεαστεί από την εφαρμογή ειδικών κανόνων λειτουργίας στις επιχειρήσεις και τα μέτρα για την πανδημία. Τον Ιανουάριο του 2021 η ανεργία ανήλθε σε 16% σύμφωνα με την Ελληνική Στατιστική Αρχή ενώ το Φεβρουάριο ήταν στο 15,9% έναντι 15,7% το Φεβρουάριο του 2020. Ταυτόχρονα, ο τζίρος στην εστίαση και τα καταλύματα ομοίως σε ελεύθερη πτώση 52% το πρώτο τρίμηνο του 2021 με τις επιχειρήσεις να πληρώνουν βαρύ τίμημα από το lockdown. Οι αριθμοί μιλούν από μόνοι τους. Φυσικά και σε αυτό το νομοσχέδιο η υπερβολική εξουσιοδότηση που παρέχεται στον εκάστοτε υπουργό εργασίας και κοινωνικών υποθέσεων είναι έκδηλη. Και σαν να μην έφταναν όλα τα υπόλοιπα, προχωράτε και στην σύσταση της Ανεξάρτητης Αρχής, Επιθεώρηση Εργασία, αγνοώντας επιδεικτικά το Σύνταγμα. Αγνοώντας παντελώς τον ελληνικό φορολογούμενο λαό. Σε αυτό είστε πρώτοι.

Για την έναρξη λειτουργίας της Επιθεώρησης Εργασίας μάλιστα επιδίδετε σχετική διαπιστωτική απόφαση του Υπουργού Εργασίας και Κοινωνικών Υποθέσεων μη τυχόν και υπάρξει διαφάνεια πουθενά και χαλάσει η συνταγή σας. Ιδίως ως προς τις αρμοδιότητες της Ανεξάρτητης αυτής Αρχής, ζητήσαμε και ζητούμε να μας διευκρινίσετε με ποιο τρόπο θα ελέγχει η Επιθεώρηση Εργασίας τη νομιμότητα της απασχόλησης των εργαζομένων υπηκόων τρίτων χωρών.

Σχετικά με τα ΑμεΑ, δεν θα έπρεπε να περιμένετε εμάς για να σας πούμε ότι η απλή παροχή συμβουλών προς τους εργαζόμενους και τους εργοδότες δεν είναι ενδεδειγμένη και σοβαρή λύση για τους ανθρώπους αυτούς που καθημερινά αγωνίζονται για το αυτονόητο, την ισότιμη πρόσβαση παντού.

Επίσης, όταν λέτε ότι η Επιθεώρηση Εργασίας θα συνεργάζεται και θα ανταλλάσσει στοιχεία και πληροφορίες με τις αρμόδιες υπηρεσίες του Υπουργείου Εργασίας και Κοινωνικών Υποθέσεων, οργανώσεις κοινωνικών εταίρων, επιστημονικούς φορείς στον τομέα της εργασίας, καθώς και συναφείς υπηρεσίες του εξωτερικού, τι ακριβώς εννοείτε; Μήπως και ΜΚΟ;

 Μήπως και ΜΚΟ;

Ταυτόχρονα, αναφέρεται ότι θα διενεργεί τακτικές και έκτακτες επιθεωρήσεις κατά τομείς δραστηριότητας και κατά παντός εργοδότη προκειμένου να ελεγχθεί η απασχόληση παράνομα διαμενόντων πολιτών τρίτων χωρών με βάση κυρίως ανάλυση κινδύνου.

Σε ποιες ακριβώς ενέργειες και διαδικασίες θα ύστερα από τη διαπίστωση τέτοιου είδους απασχόλησης;

Πέραν των ανωτέρω, η επιθεώρηση εργασίας θα συνεργάζεται με τις διοικητικές αρχές που ασκούν αρμοδιότητες σε συγκεκριμένους τομείς της εθνικής οικονομίας.

Ποιες θα είναι αυτές οι διοικητικές αρχές;

Γιατί δεν μας τις λέτε και το αφήνετε αόριστο;

Μήπως και εδώ ΜΚΟ;

Φαίνεται παράλληλα ότι το γεγονός ότι ο υπουργός εργασίας και κοινωνικών υποθέσεων θα μπορεί να υποβάλλει στρατηγικές προτάσεις και να παρέχει στρατηγικές οδηγίες στην επιθεώρηση εργασία σημαίνει εν ολίγοις ότι θα δούμε πάλι πληθώρα υπουργικών αποφάσεων για διάφορα ζητήματα που την αφορούν.

Εμείς, στην ελληνική Λύση τονίσαμε εξ’ αρχής ότι όταν μιλούμε για την εργασία και τα εργασιακά δικαιώματα θα πρέπει αυτόματα να μας έρχεται στο μυαλό η λέξη αξιοπρέπεια. Όμως, με αυτό το νομοσχέδιο εκείνο που σκέφτεται κανείς -διαβάζοντάς το- είναι ακριβώς το αντίθετο, ισοπέδωση. Η Κυβέρνηση έχει τεράστια ευθύνη γι’ αυτό. Κι όλα αυτά σε μία αγορά εργασίας διαλυμένη από την δεκαετία των μνημονίων και την πανδημία. Απλά προσπαθείτε να χρυσώσετε το χάπι με κάποιες ελάχιστες, κάπως ευνοϊκές διατάξεις. Αν, όμως, θεωρείτε ότι με το να συνθλίβετε εργαζόμενους, αλλά και εργοδότες, θα αντιμετωπίσετε τα προβλήματα των κρίσεων να σας ενημερώσουμε ότι μαθηματικά τους οδηγεί σε βέβαια διάλυση.

Κλείνοντας, θέλουμε να τονίσουμε την αναγκαιότητα παροχής ουσιαστικών κινήτρων επιστροφής των νέων μας που άφησαν την χώρα μας στα χρόνια των μνημονίων. Η Ελλάδα τους χρειάζεται. Εμείς, σαν Ελληνική Λύση, σας έχουμε προτείνει πολλές φορές μέχρι σήμερα τους τρόπους και τα κίνητρα που μπορούν να δοθούν για την επιστροφή τους.

Σας ευχαριστώ.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Τον λόγο έχει ο κύριος Ελευθέριος Αβραμάκης.

**ΕΛΕΥΘΕΡΙΟΣ ΑΒΡΑΜΑΚΗΣ:** Κύριε Πρόεδρε, κύριοι Βουλευτές, το εργασιακό νομοσχέδιο που φέρνει προς ψήφιση η Κυβέρνηση αποτελεί το τελειωτικό χτύπημα στον κόσμο της εργασίας και στους ανέργους, καθώς ενθαρρύνει την υπερεκμετάλλευση με μείωση αποδοχών των εργαζομένων και αποτρέπει τις προσλήψεις. Πλήττει, κατεξοχήν, τη νέα γενιά που την καταδικάζει σε ένα μέλλον φτηνής ανελαστικής εργασίας και εργασιακής επισφάλειας χωρίς δικαιώματα και θα οδηγήσει σε περαιτέρω ενίσχυση brain drain, καταργεί το οκτάωρο καθώς με τις ατομικές συμβάσεις που θεσπίζει επιβάλλει την δεκάωρη εργασία χωρίς πρόσθετες αποδοχές αλλά με πληρωμή σε ρεπό, διπλασιάζει τις φτηνές υπερωρίες, καταλύει τις συλλογικές συμβάσεις και οδηγεί σε ανεξέλεγκτες απολύσεις. Συνεχίζει τη διάλυση των ελεγκτικών μηχανισμών και την ενθάρρυνση της παραβατικότητας στην αγορά εργασίας. Πραγματοποιεί μια επίθεση χωρίς προηγούμενο στις συνδικαλιστικές ελευθερίες και στην ουσία καταργεί το δικαίωμα της απεργίας και στοχεύει στον εκφοβισμό των εργαζομένων που διεκδικούν τα δικαιώματά τους με τη διευκόλυνση απόλυσης των συνδικαλιστών και τη θέσπιση αστικής ευθύνης των σωματείων και των συνδικαλιστών.

Στην πραγματικότητα -όπως και με τους νόμους για τις συναθροίσεις- πορείες και αυτές για τα πανεπιστήμια- καταλύει το δημοκρατικό και κοινωνικό κεκτημένο της μεταπολίτευσης. Η αναγκαία ως υποχρέωση της χώρας και σε μεγάλο βαθμό αποσπασματική ενσωμάτωση Ευρωπαϊκών Οδηγιών και Διεθνών Συμβάσεων για την αντιμετώπιση της βίας και της κακοποίησης, καθώς και της σεξουαλικής παρενόχλησης στην εργασία, τις γονικές άδειες, καθώς και την ασφάλεια και την υγεία στην εργασία, αυτές -που φέρνει προς ψήφιση η κυβέρνηση μέσα από ένα αμπαλάρισμα του νομοσχεδίου για να το παρουσιάσει φιλεργατικό- δεν μπορούν να συγκαλύψουν το αντικοινωνικό, αντιδημοκρατικό και αυταρχικό χαρακτήρα αυτού του νομοσχεδίου που οδηγεί στην επικράτηση της εργασιακής ζούγκλας.

Μάλιστα, ο αρμόδιος Υπουργός, ο οποίος είναι ανεπάγγελτος, αλλά επαγγελματίας της πολιτικής και παιδί του κομματικού σωλήνα, με έωλα και αβάσιμα επιχειρήματα προσπαθεί να καλύψει με τον μανδύα του φιλεργατικού αυτό το νομοσχέδιο, το οποίο είναι σε νεοφιλελεύθερη κατεύθυνση, το οποίο εδράζεται στο εγκόλπιο του Πισσαρίδη και φυσικά είναι ταξικά μεροληπτικό υπέρ των ισχυρών αφού είναι κατά παραγγελία του ΣΕΒ και αυτό φάνηκε όταν ως Εισηγητής της Νέας Δημοκρατίας κάλεσε ως πρώτους φορείς στα πλαίσια του διαλόγου με τη Βουλή, τον ΣΕΒ και την Ομοσπονδία Βιομηχάνων Βορείου Ελλάδος. Το συγκεκριμένο νομοσχέδιο όμως εκτός από βαθιά αντεργατικό είναι και βαθιά αντιαναπτυξιακό δεν χρειάζεται ιδιαίτερη γνώση της οικονομικής επιστήμης κάποιος για να αντιληφθεί ότι μειώνοντας τους μισθούς των εργαζομένων και άρα το διαθέσιμο εισόδημα του ενεργού πληθυσμού, μειώνεται η κατανάλωση. Ταυτόχρονα, η εξαΰλωση του ελεύθερου χρόνου των εργαζομένων, η εξάντλησή τους θα μειώσει ακόμη περισσότερο την κατανάλωση ενώ θα αυξήσει και το δημόσιο κόστος, αφού ο πολλαπλασιασμός των εργατικών ατυχημάτων λόγω της υπερβολικής έντασης εργασίας σε συνδυασμό με τις ανάγκες που θα προκύψουν όταν οι εξαντλημένοι εργαζόμενοι θα απολύονται γιατί δεν θα είναι παραγωγικοί ή θα παραιτούνται διότι δεν θα αντέχουν, συνεπάγεται και πολλαπλασιασμό των κοινωνικών μεταβιβάσεων, οι οποίοι θα χρειάζονται.

Το συγκεκριμένο νομοσχέδιο στερεί από ελληνική οικονομία τις αναγκαίες θέσεις εργασίας, η αντιμετώπιση έστω των εποχιακών αναγκών των επιχειρήσεων, αφού οι ανάγκες θα καλύπτονται μέσα από την απαίτηση για αύξηση της έντασης εργασίας από τους ήδη εργαζόμενους της κάθε επιχείρησης. Οι μόνες θέσεις εργασίας που θα δημιουργηθούν είναι αυτές της φροντίδας και φύλαξης των ανήλικων παιδιών. Θέσεις που στη συντριπτική τους πλειοψηφία δεν καταγράφονται επίσημα και απαντώ στον κ. Βολουδάκη όταν είπε «Μα, τι πειράζει στα πλαίσια της διευθέτησης του χρόνου, αν μια οικογένεια θέλει περισσότερο χρόνο να ζήσει με τα παιδιά της;».

Εγώ σας λέω, όταν σήμερα τα ολοήμερα σχολεία σχολάνε στις 4 η ώρα το μεσημέρι, το απόγευμα, πώς ένας γονιός ή οι δύο εργαζόμενοι γονείς, οι οποίοι δουλεύουν και θα χρειασθεί να μπουν στη διαδικασία του δεκάωρου θα παίρνουν τα παιδιά τους από το ολοήμερο; Ποιος θα τα φυλάει στο σπίτι; Ποιος θα έχει τη δύναμη μετά να διαβάζει μαζί τους και να είναι δίπλα τους;

Η αυθαίρετη περαιτέρω οριστικοποίηση των σχέσεων εργασίας και του ωραρίου, που θα επιτρέπει ακόμα και σπαστά ωράρια, καθιστά ακόμα δυσχερέστερη τη ζωή των εργαζομένων, ενώ η προφανής μείωση αποδοχών θα φέρει ακόμη πιο δύσκολο το επαγγελματικό ξεκίνημα για τους νέους και ακόμη πιο δύσκολη τη διατήρηση του ήδη υποβαθμισμένου επιπέδου διαβίωσης για τους ήδη εργαζόμενους. Το εργασιακό αυτό νομοσχέδιο ενισχύει σημαντικά τις τάσεις φυγής των νέων στο εξωτερικό, δεύτερη φορά μετά από τα χρόνια του μνημονίου, ιδίως των νέων με τα περισσότερα εργασιακά προσόντα και δεξιότητες και θα επηρεάσει ακόμη πιο αρνητικά τις δυνατότητες ανάπτυξης της χώρας μας, η οποία φαίνεται εκ των πραγμάτων ότι θα επιφέρει και την επέκταση του brain drain. Νομοθετείται η αναγκαστική άδεια άνευ αποδοχών, το οποίο συνεπάγεται ότι ο εργοδότης θα μπορεί να δεσμεύει εργαζόμενους ακόμη για ένα ολόκληρο χρόνο άνευ αποδοχών, χωρίς να προκύπτει από κάπου ότι αυτό θα ισχύσει στην περίπτωση που το ζητήσει ο εργαζόμενος, όπως ισχύει σήμερα εθιμικά, αφού θα εδράζεται στα πλαίσια της ατομικής σύμβασης και συνεννόησης εργοδότη εργαζομένου.

Θα δημιουργηθούν νέες κατηγορίες εργαζομένων που ούτε θα εργάζονται ούτε θα είναι άνεργοι στα πρότυπα της πανδημικής αναστολής εργασίας και χωρίς έστω αυτή την πενιχρή, οικονομική ενίσχυση του επιδόματος αναστολής εργασίας. Πρακτικά θα προκύψει μια νέα μορφή μαύρης εργασίας, όπου νέοι κυρίως εργαζόμενοι θα τίθενται σε άδεια άνευ αποδοχών και θα εργάζονται αδήλωτοι ή ανασφάλιστοι για μεγάλα ορισμένα διαστήματα και σε περίπτωση ελέγχου θα δηλώνεται η επαναφορά τους στην εργασία εκ των υστέρων με αναδρομική ισχύ για την αποφυγή βέβαια των προστίμων από πλευράς των εργοδοτών. Έτσι, διευρύνεται ο κατάλογος των επιχειρήσεων που θα μπορούν να λειτουργούν νόμιμα τις Κυριακές, γεγονός που περιορίζει σημαντικά το δικαίωμα της κυριακάτικης αργίας ενώ σε συνδυασμό με την πρόβλεψη της πραγματοποίησης υπερωριών, οι οποίες θα πληρώνονται με ρεπό σε άλλες μέρες, όπως μας είπε ο κ. Χατζηδάκης, θα δημιουργήσει νέο πεδίο εργοδοτικών απαιτήσεων, που στην πορεία να φέρουν ακόμα μεγαλύτερες ανατροπές στην κοινωνική και οικογενειακή ζωή των εργαζομένων και των νοικοκυριών.

Κλείνοντας, πρόκειται για ένα νομοσχέδιο που είναι ακραία οπισθοδρομικό, αντιαναπτυξιακό και αντιδημογραφικό. Πρόκειται για ένα νομοσχέδιο που σε συνδυασμό με όσες νομοθετικές πρωτοβουλίες εργασιακής απορρύθμισης έχουν ήδη εφαρμοσθεί με πρόσχημα την πανδημία ή άνευ προσχήματος όλο αυτό τον καιρό και σε συνδυασμό με όσες παρεμβάσεις έχουν ήδη προαναγγελθεί από την κυβέρνηση ότι θα έλθουν, βλέπε μίνι ασφαλιστικό και όσον αφορά στη μεταβίβαση της σύνταξης σε ιδιωτικές ασφαλιστικές εταιρείες, διαμορφώνουν ένα πλαίσιο ασφυκτικό για τους εργαζόμενους, για τη νέα γενιά και τον ελληνικό λαό, που οδηγούν στον εργασιακό μεσαίωνα.

 Σας ευχαριστώ.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής)**: Τον λόγο έχει ο κ. Βαρδάκης.

**ΣΩΚΡΑΤΗΣ ΒΑΡΔΑΚΗΣ**: Ευχαριστώ, κύριε Πρόεδρε, και επιτρέψτε μου εκ των προτέρων να μην είναι ευγενικός, όπως συνηθίζω.

Απευθύνομαι στον Εισηγητή της Συμπολίτευσης για αυτά που είπε χθες σχετικά με τις απεργιακές κινητοποιήσεις.

Κύριε Εισηγητά της Συμπολίτευσης, θα έπρεπε να ντρέπεστε. Δεν δικαιούστε από το βήμα της Βουλής να απαξιώνετε τον αγώνα του ελληνικού λαού μικρός ή μεγάλος, αυτός είναι, ενός λαού που δοκιμάζεται πραγματικά από τις ανισορροπίες πολιτικές σας.

Δεν πήρατε το μήνυμα χθες, θα το πάρετε, όμως, τις επόμενες ημέρες, να είστε σίγουρος. Μόνοι σας θα μείνετε με μοναδικό εχέγγυο το μένος σας κατά του κόσμου της εργασίας.

Οι συνδικαλιστές της ΔΑΚΕ που απεργούσαν χθες και έβγαλαν πύρινους λόγους παρασύρθηκαν και αυτοί από τον ΣΥΡΙΖΑ;

Δώστε μας μετά μια απάντηση.

Κυρίες και κύριοι της κυβέρνησης, τι αποκομίσαμε όλες αυτές τις μέρες από τη συζήτηση του νομοσχεδίου;

Ότι δεν βάζετε μυαλό και ότι οι έμμονες μας θα διαλύσουν με μαθηματική ακρίβεια στον κόσμο της εργασίας.

Ακούσαμε τους φορείς που σας ζήτησαν διευκρινίσεις για το πώς θα αποφευχθούν φαινόμενα κατάχρησης εξουσίας και απάντηση δεν πήραν.

Άρα, δεν επιδιώκετε κανένα διάλογο με τους άμεσα ενδιαφερόμενους.

Ακούσαμε, βέβαια, και φορείς της εργοδοσίας που ζητούν παραπάνω από αυτά που τους δίνετε και αλήθεια διερωτάται κανείς τι χειρότερο να περιμένουμε από εσάς;

Υπάρχουν και άλλα γραμμάτια που θα πρέπει να ξεπληρώσετε, κυρίες και κύριοι της κυβέρνησης;

Αφήνετε τον εργαζόμενο έρμαιο στις ορέξεις της κάθε κακοπροαίρετης – θα έλεγα εγώ - εργοδοσίας.

Δεν ακούσαμε ούτε ένα επιχείρημα αυτές τις μέρες, αλλά είναι απολύτως λογικό. Να επιχειρηματολογείτε για ποια ακριβώς;

Για το ότι η εργασία την Κυριακή θα αποτελεί, πλέον, τον κανόνα και όχι την εξαίρεση;

Για το ότι καταλύετε την ελευθερία του συνδικαλιστικού δικαιώματος και αντί αυτού ποινικοποιείτε την απεργιακή κινητοποίηση;

Σε λίγο θα απαιτήσετε και από τους εργαζόμενους να σας πουν ευχαριστώ.

Όσο πιο ξεκάθαρα μπορεί να κάνει η κυβέρνηση της Ν.Δ. όλα αυτά;

Ο εργαζόμενος θα δουλεύει 10ωρα και βάλε, γιατί ως γνωστόν είναι μπανάλ, πλέον, για εσάς η 8ωρη εργασία.

 Χωρίς δικαιώματα, παρά μόνο με υποχρεώσεις θα προσλαμβάνετε και θα απολύετε με αποζημίωση, αν και εφόσον, οιον βούλεστε ο κάθε εργοδότης.

Έχετε δώσει άλλη διάσταση σε αυτή την έννοια, μια έννοια ενός χυδαίου πραγματικά ρητορικού λόγου.

Κύριε Χατζηδάκη, είχα προαναγγείλει στην τοποθέτησή μου προχθές την Τρίτη την οργή του ελληνικού λαού και επιβεβαιώθηκα, αν κρίνει κανείς από τις μεγαλειώδεις συγκεντρώσεις των εργαζομένων, ανέργων και το παρήγορο, βέβαια, όλων, των νέων ανθρώπων που διαδήλωσαν ενάντια του νομοσχεδίου σας.

Δεν ξέρω, εάν τα συμφέροντα που εξυπηρετείτε ή τα γραμμάτια που εξοφλείτε είναι πιο ισχυρά από τη βούληση και το ηχηρό μήνυμα που σας έστειλε χθες το σύνολο της ελληνικής κοινωνίας.

Έχετε μπροστά σας ένα Σαββατοκύριακο και μια Δευτέρα να επαναπροσδιορίσετε τη στάση σας και να αποσύρετε το νομοσχέδιο.

Αυτή είναι η βούληση του ελληνικού λαού, όχι η βούληση της αντιπολίτευσης, αλλά βέβαια ενός ελληνικού λαού που δεν έχετε γράψει, ήδη, στα παλαιότερα των υποδημάτων σας.

Να μου πείτε, ότι εδώ καταλύετε την ίδια τη Δημοκρατία, το Σύνταγμα και να σεβαστείτε τον ελληνικό λαό που δοκιμάστηκε και δοκιμάζεται από τις ανάλγητες πολιτικές σας;

Επειδή ο κ. Καραγιάννης μίλησε προ ολίγου για το Σύνταγμα θα σας συμβούλευα, κύριε Χατζηδάκη, να μελετήσετε προσεκτικά τα άρθρα 22 παράγραφος 1 του Συντάγματος πω ξεκάθαρα αναφέρει την άμεση ευθύνη του κράτους για την προστασία του δικαιώματος στην εργασία, άρθρο με το οποίο καταργείτε ουσιαστικά μετατρέποντας το Σώμα Επιθεώρησης σε Ανεξάρτητη Αρχή.

Οι νομικοί του επιτελικού σας κράτους δεν σας ενημέρωσαν ότι αυτές οι παρεμβάσεις βάλουν κατά του Συντάγματος της χώρας;

Κύριε Υπουργέ, άλλη μια και τελευταία συμβουλή κλείνοντας. Μην κουράζεστε άδικα, το νομοσχέδιο-έκτρωμα που συζητούμε, όχι μόνο δεν πρόκειται να εφαρμοστεί για το λίγο διάστημα που θα είστε ακόμα Κυβέρνηση, αλλά θα είναι το πρώτο νομοσχέδιο που θα καταργήσει η επόμενη κυβέρνηση, που θα είναι η κυβέρνηση του Αλέξη Τσίπρα. Έχουμε δείξει δείγματα γραφής, όταν κατά το 2017, το 2018 και το 2019 καταργήσαμε όλα εκείνα που ψηφίστηκαν το 2010-2015 και επαναφέραμε την αξιοπρέπεια του Έλληνα εργαζόμενου, αυτή που του είχατε αφαιρέσει και να προσπαθείτε να αφαιρέσετε ακόμα και σήμερα.

Σας ευχαριστώ , κύριε Πρόεδρε.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Τον λόγο έχει ο κ. Μπαράν.

**ΜΠΟΥΧΡΑΝ ΜΠΑΡΑΝ:** Σας ευχαριστώ πολύ.

Κυρίες και κύριοι συνάδελφοι, για άλλη μια φορά είμαστε εδώ και συζητούμε το εν λόγω νομοσχέδιο, η «καυτή πατάτα» μετατίθεται στα χέρια του μέσου εργαζόμενου, ο οποίος έρχεται από την οικονομική δυσχέρεια που επέφερε και η ελληνική κρίση και η πανδημία και θα πρέπει να αναλάβει τον ρόλο του διαπραγματευτή για να κατοχυρώσει εκ νέου τα δικαιώματά του.

Ο δήθεν εκσυγχρονισμός της αγοράς εργασίας καμουφλάρει τα αντεργατικά μέτρα, χωρίς να εξασφαλίσει τις κατάλληλες συνθήκες για αξιοπρεπή εργασία αλλά και για υγιή επιχειρηματικότητα. Δεν προβλέπεται καμία μέριμνα για του νέους, κανένα ολοκληρωμένο σχέδιο που να εξασφαλίζει τις συνθήκες του μέλλοντος. Αντίθετα, η Κυβέρνηση σαρώνει τα πάντα στο βωμό της υποτιθέμενης ανταγωνιστικότητας της οικονομίας, με την κατάργηση του 8ώρου, του δικαιώματος στην απεργία, της προστασίας από την απόλυση και του δικαιώματος των συλλογικών διαπραγματεύσεων. Αποκαλύπτεται έτσι και η εμμονή της Κυβέρνησης, ότι οι συλλογικές διαπραγματεύσεις εμποδίζουν την ανάπτυξη. Αν όντως η ανάπτυξη, αγαπητοί συνάδελφοι, γύρει στις πλάτες του λαού με πλήρη ασυδοσία των ισχυρών και εκμετάλλευση των αδύναμων, να μας λείπει. Μία Κυβέρνηση που αρνείται πεισματικά να αυξήσει τον κατώτατο μισθό, δίνει την ευχέρεια στον εργοδότη να βάζει τον εργαζόμενο να δουλεύει παραπάνω για να πάρει ρεπό, αλλά όχι για να αυξήσει το πενιχρό εισόδημά του με πληρωμή υπερωριών.

Ξεκάθαρη είναι η πρόταση του Κινήματος Αλλαγής για αύξηση του κατώτατου μισθού. Η ατομική σύμβαση θα συμβάλει φυσικά σε μία ακόμα πιο ευέλικτη χρήση των νέων φθηνότερων υπερωριών και θα εξυπηρετήσει κυρίως τις πολυεθνικές εταιρίες της χώρας, διατηρώντας το μεγαλύτερο ποσοστό του Προσωπικού τους σε τηλεργασία και φυσικά χωρίς συνδικαλιστική εκπροσώπηση.

Δυστυχώς, έχουμε μεγάλο ακόμη δρόμο μπροστά μας και πολλές θα είναι οι δυσκολίες που θα προκύψουν στην οικονομία αλλά και την κοινωνία, μόλις αρχίσουν να αποσύρονται τα μέτρα στήριξης της Κυβέρνησης για τον κορωνοϊό. Πολλές μικρές και μεσαίες επιχειρήσεις που τώρα επιβιώνουν βασιζόμενες στα έκτακτα μέτρα στήριξης, έχετε αναρωτηθεί, κυρίες και κύριοι της Κυβέρνησης, πως θα ανταπεξέλθουν την επόμενη μέρα; Ποιες θα είναι οι συνέπειες για τις επιχειρήσεις αυτές και για τους εργαζόμενους με τη λήξη των μέτρων στήριξης;

Ξεκάθαρα λοιπόν, η επακόλουθη κρίση λόγω κορωνοϊού, θα έχει την υπογραφή της σημερινής Κυβέρνησης. Είναι αυτονόητο για την Δημοκρατική Παράταξη, για το ΠΑΣΟΚ, ότι ο συνδικαλισμός ήταν, είναι και θα είναι ο πυλώνας των εργασιακών δικαιωμάτων και κατ` επέκταση, της Δημοκρατίας.

Η Παράταξή μας ήταν, είναι και θα είναι εκείνη που μάχεται για τους εργαζόμενους, που θα δημιουργεί τις συνθήκες για την δίκαιη κατανομή, ίσα δικαιώματα και η βελτίωση της ποιότητας της ζωής των εργαζομένων.

Σας ευχαριστώ πολύ.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Και εμείς ευχαριστούμε, τον λόγο έχει ο κ. Θραψανιώτης.

**ΕΜΜΑΝΟΥΗΛ ΘΡΑΨΑΝΙΩΤΗΣ:** Ευχαριστώ πολύ, κύριε Πρόεδρε.

Αναρωτιέμαι αλήθεια, με πόση δυσκολία και πόση αμηχανία, αλλά και πόσα ψέματα θα ειπωθούν ακόμα από τα στελέχη της Πλειοψηφίας, στην υπεράσπιση ενός νομοσχεδίου μέχρι την ψήφισή του, για να υποστηρίξουν ένα νομοσχέδιο το οποίο βάζει ταφόπλακα στην εργασία, το 8ωρο, τα δικαιώματα των εργαζομένων, όχι μόνο στον ιδιωτικό και δημόσιο τομέα, αλλά και των άνεργων και κυρίως των νέων.

Ο Εισηγητής της Πλειοψηφίας θίχτηκε με την τοποθέτηση της κυρίας Φωτίου, χωρίς καν να αναφερθεί στον ίδιο. Τι να πουν, όμως, οι δικηγόροι που παρασύρθηκαν, κατά τα λεγόμενα του; Φαντάζομαι να αντιλαμβάνεται ότι τέτοια προσέγγιση προσβάλλει τους δικηγόρους καταλογίζοντάς τους άγνοια.

Προχώρησε ακόμα σε δεύτερο ατόπημα, αποκαλώντας συνολικά τους Βουλευτές της αντιπολίτευσης «μειωμένης αντίληψης» όταν γνωμοδοτεί ότι οι Βουλευτές δε μπορούν να καταλάβουν τι διαβάζουν. Αναρωτιέμαι αν έχει μιλήσει ποτέ με άνεργους, με εργαζόμενους, με απολυόμενους, για να μάθει από πρώτο χέρι τι σημαίνει διευθέτηση χρόνου εργασίας με ατομική σύμβαση και με το ΣΕΠΕ σε υπολειτουργία. Εννέα στις δέκα περιπτώσεις που προσφεύγουν σε συμβιβασμό δεν πηγαίνουν να διευθετήσουν το χρόνο εργασίας. Πηγαίνουν, γιατί θέλουν να λύσουν υπαρκτά προβλήματα ανάμεσα στους εργαζόμενους και τους εργοδότες και βέβαια, τα προβλήματα δεν είναι από τη μεριά των εργαζομένων. Είναι από τη μεριά των εργοδοτών.

Γνωρίζουμε όλοι ότι ο συνήθης διάλογος για κάποιον που ζητά εργασία είναι ότι τόσο δίνει ο εργοδότης και όταν ο εργαζόμενος αναρωτηθεί «μα γιατί τόσα;» η απάντηση είναι, «αν σου αρέσει». Γνωρίζουμε, βέβαια, ότι και οι συμφωνίες που έχουν γίνει μεταξύ εργοδοτών και εργαζομένων δεν τηρούνται, γιατί όταν κατατίθενται τα χρήματα στους τραπεζικούς τους τραπεζικούς λογαριασμούς κάποιοι παραμονεύουν για να πάρουν πίσω αυτά που έχουν πληρώσει.

Αυτό δεν βλάπτει μόνο τους εργαζόμενους και τις υγιείς επιχειρήσεις, γιατί ενισχύει τον αθέμιτο ανταγωνισμό του. Στην ακρόαση των φορέων παρουσιάστηκε η πραγματική εικόνα της χώρας. Η αγωνία για την εργασία, η ανασφάλεια για το αύριο, με την ψυχολογία στα τάρταρα. Μην πει κανείς ότι όλοι αυτοί είναι υποκινούμενοι από την αντιπολίτευση. Από τους 32 φορείς, μόνο ο Σύνδεσμος Ελλήνων Βιομηχάνων και η Πανελλήνια Ομοσπονδία Ξενοδόχων στήριξαν το νομοσχέδιο, εκφράζοντας θετική άποψη. Μάλιστα, ο Σύνδεσμος ΟΣΕ προχώρησε ένα βήμα παραπέρα και ζήτησε περισσότερα αυστηρά μέτρα με βάση το νομοσχέδιο.

Την ίδια εικόνα καταγράφει και πρόσφατη έρευνα του Πανεπιστημίου Κρήτης, μεταξύ άλλων, την αρνητική πρώτη θέση στην αύξηση της ανεργίας που καταλαμβάνει η Κρήτη σε σχέση με όλες τις περιφέρειες των ευρωπαϊκών χωρών, με αύξηση της ανεργίας κατά 5,6 σε σχέση με το 2019. Επίσης, καταγράφει το γεγονός ότι η οικονομική ενίσχυση πήρε μόνο το 17,8 που απασχολούνται με τον έναν ή τον άλλο τρόπο στον τουρισμό, λόγω πανδημίας.

Στο νομοσχέδιο ο κ. Υπουργός επιστράτευσε ένα σωρό επιχειρήματα για να καταλήξει με το ερώτημα, απευθυνόμενος κυρίως στο ΣΥΡΙΖΑ: «Είμαι περίεργος τι θα κάνετε. Θα καταψηφίσετε τις διατάξεις για τη γονική άδεια, την άδεια πατρότητας;». Μέτρησα περισσότερα από 10 τέτοια ερωτήματα για τα άρθρα, 53 τον αριθμό, τα ανέφερε ο κ. Υπουργός. Πέρα από τις ρητορικές ερωτήσεις, τις υπέβαλε εκ του ασφαλούς γιατί ξέρει ότι αυτά τα προβάλλουν τα συστημικά μέσα ενημέρωσης που έχουν εξαγοραστεί για να αποκρύπτουν την αλήθεια και να παρουσιάζουν το μαύρο - άσπρο.

Τι και αν η Εισηγήτρια του ΣΥΡΙΖΑ ζήτησε να έρθουν χωριστά οι κυρώσεις για την εναρμόνιση με την Ευρωπαϊκή Οδηγία και τις διεθνείς Συμβάσεις. Διότι, όντως εκεί υπάρχουν θετικές διατάξεις, όπως είναι η πατρότητα. Τι και αν ο Πρόεδρος της Γενικής Συνομοσπονδίας Επαγγελματοβιοτεχνών ζήτησε να έρθουν ξεχωριστά, γιατί αυτό το πολυνομοσχέδιο αποτελούν επτά αυτοτελή νομοσχέδια και ζήτησε να έχουν ξεχωριστά στη Βουλή. Τι και αν ο Πρόεδρος του Εργατικού Κέντρου Αθηνών επεσήμανε ότι το νομοσχέδιο παραπέμπει στον 17ο αιώνα; Η επιμονή της Νέας Δημοκρατίας για ένα νομοσχέδιο αποσκοπεί στη μετατροπή της χώρας σε μια ελεύθερη οικονομική ζώνη με φτηνό εργατικό δυναμικό προς όφελος των επιχειρηματικών ομίλων.

 Γι΄ αυτό το σχέδιο αυτό έχει καταδικασθεί ήδη από τους εργαζόμενους και θα ακυρωθεί στην πράξη. Σας ευχαριστώ πολύ.

 **ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Τον λόγο έχει ο κ. Δρίτσας.

 **ΘΕΟΔΩΡΟΣ ΔΡΙΤΣΑΣ :** Ευχαριστώ πάρα πολύ, κύριε Πρόεδρε.

Επειδή δεν είμαι μέλος της Διαρκούς Επιτροπής Κοινωνικών Υποθέσεων έχω περιορισμένο χρόνο ομιλίας και επομένως δεν θα επεκταθώ στο σύνολο των ζητημάτων του νομοσχεδίου. Η Εισηγήτρια μας, η κυρία Ξενογιαννακοπούλου, αλλά και πολλές βουλεύτριες και βουλευτές μέχρι στιγμής έχουν καταδείξει το πραγματικό περιεχόμενο του νομοσχεδίου και έχουμε ζητήσει μετά λόγου γνώσεως την απόσυρσή του.

Θέλω να κάνω ένα σχόλιο και δύο ερωτήματα - αιτήματα προς τον κύριο Υπουργό. Το ένα είναι, κατά την διαδικασία της ακρόασης των φορέων ορθώς εκλήθη και κατέθεσε τις απόψεις του ο Πρόεδρος της Ομοσπονδίας Στρατιωτικών Ενώσεων ο κ. Ρώτας από την Π.ΟΜ.ΕΝ.Σ.. Ο χώρος αυτός έχει δύο Ομοσπονδίες. Δεν φταίτε εσείς, κύριε Υπουργέ, εν πάση περιπτώσει, υπήρχε μία παράλειψη αυτό θεραπεύεται δεν είναι το σημαντικότερο. Άκουσα, όμως, ότι ετέθη θέμα -από εσάς; ως κυβερνητική τροπολογία; ως βουλευτική τροπολογία; - ότι σχεδιάζετε να κατατεθεί για την ρύθμιση με νόμο της παραμονής μίας Ομοσπονδίας στον χώρο αυτό. Εγώ οφείλω να σας ενημερώσω ότι, γιατί με το θέμα δεν έχετε εσείς κατά καιρούς ασχοληθεί, σχεδόν όλα τα κόμματα της Βουλής έχουμε ταχθεί υπέρ της μιας Ομοσπονδίας, επιθυμούμε να υπάρχει μία Ομοσπονδία. Δυστυχώς υπάρχουν δύο αυτό όμως δεν μπορεί να το λύσει ούτε το Κράτος ούτε η Κυβέρνηση ούτε το Κοινοβούλιο.

Από αυτή την άποψη θέτω, μιας και ετέθη στη διαδικασία, ότι καλό είναι να συνεχίσουμε τις προσπάθειες, όσο μπορούμε, από όλες τις πλευρές ώστε τελικά να ενοποιηθούν τα στελέχη των ενόπλων δυνάμεων σε ενιαία δομή κατά την δική τους διαδικασία και χωρίς άλλες παρεμβάσεις.

Κύριε Υπουργέ, θέτω δύο ερωτήματα τα οποία θεωρώ εξαιρετικά κρίσιμα και από τις απαντήσεις καθορίζεται και το τι εφαρμογή μπορεί να έχει. Εγώ πιστεύω ότι δεν θα έχει εφαρμογή το νομοσχέδιό σας ως νόμος, διότι θα συναντήσει γενικευμένη αντίδραση στην πράξη. Παρόλα αυτά σε σχέση με την ανεργία άλλη εφαρμογή θα έχει ένας νόμος σαν το δικό σας αντεργατικός εάν η ανεργία είναι χαμηλή και άλλη αν είναι υψηλή και το ξέρετε πάρα πολύ καλά και αυτή είναι μια παράμετρος που δεν μπορείτε να μην την λαμβάνετε υπόψη όταν νομοθετείτε.

 Θέλω, λοιπόν, μια σαφή απάντηση -έχετε τον τρόπο να τα υπολογίσετε - με την δική σας πολιτική, εάν κυβερνήσετε δεν ξέρω και εγώ πόσα χρόνια, το απεύχομαι και είμαι βέβαιος ότι δεν θα συμβεί, αλλά για λόγους εργασίας και συνεννόησης κάνω την υπόθεση ότι θα κυβερνάτε επί πολλά χρόνια, από δω και πέρα, όχι με ό,τι έγινε στην πανδημία, σε πόσα χρόνια υπολογίζετε, με τη δική σας πολιτική και με το νομοσχέδιο αυτό, να μειώσετε την ανεργία όχι σε θεαματικά επίπεδα που θα πρέπει να μειωθεί, στο μέσο ευρωπαϊκό όρο που είναι ήδη πολύ υψηλός; Μπορείτε να το καταθέσετε ενώπιον της Επιτροπής αυτό το στοιχείο, ενώπιον της Βουλής των Ελλήνων και ενώπιον της κοινωνίας, αλλά με δεσμευτικό τρόπο; Εμείς μειώσαμε την ανεργία σε συνθήκες μνημονιακού καταναγκασμού 10 μονάδες σε τρία χρόνια και το ξέρετε. Λοιπόν να σας ακούσουμε.

 Το δεύτερο είναι το κόστος εργασίας. Πόσο μειώθηκε ή αυξήθηκε ή έμεινε ίδιο το κόστος εργασίας από το 2010 ως το 2014;. Πόσο από το 2015 έως το 2018; Πόσο από το 2019 έως το 2021 και πόσο υπολογίζετε -μπορείτε να το υπολογίσετε και με τις υπηρεσίες του Υπουργείου και με τις υπηρεσίες φορέων και ιδρυμάτων παντός είδους που πλαισιώνουν το κυβερνητικό έργο και με πολλούς τρόπους – ότι θα μειωθεί ή αν θέλετε πόσο θα αυξηθεί ή πόσο θα μείνει στάσιμο το κόστος εργασίας στα επόμενα δύο χρόνια με την εφαρμογή του νομοσχεδίου σας;

Διότι εσείς απεκδύεστε της ευθύνης ότι το νομοσχέδιό σας στοχεύει στη μείωση του κόστους εργασίας και η εργασία, ως αξία, που είναι παραγωγική και αναπτυξιακή αξία, έχει μειωθεί δραστικότατα, μία δεκαετία τώρα, με πολύ μεγάλες αρνητικές συνέπειες για τον πληθυσμό, για την κοινωνία, για τους εργαζόμενους, ακόμα και για τους μικρούς και μεσαίους επιχειρηματίες, λόγω της υφεσιακής κατάστασης στην κατανάλωση και πολλών άλλων αιτιών.

Η κοινωνία αποσυντίθεται, ανάπτυξη, όμως, δεν βλέπουμε, πλούτο σε λίγα χέρια, ναι, και εν πάση περιπτώσει, είναι αδιανόητο να μην εισηγείστε στην Αιτιολογική σας Έκθεση και για την ανεργία και για το κόστος εργασίας, συγκριτικά στοιχεία, να τα παραθέτετε και να δίνετε απάντηση, πόσο με την εφαρμογή του νόμου, σε δύο χρόνια, αν είστε Κυβέρνηση, θα μειωθεί το κόστος εργασίας. Αυτές τις απαντήσεις δεν τις οφείλετε σε εμένα, τις οφείλετε στην Επιτροπή, στο Ελληνικό Κοινοβούλιο, στην ελληνική κοινωνία και είναι δύο, κατά τη γνώμη μου, κρίσιμα, κορυφαία ζητήματα, που καθορίζουν την αξιοπιστία των επιχειρημάτων σας.

Εμείς έχουμε άποψη, αλλά για να δούμε και να μετρήσουμε - εάν είστε ειλικρινείς και απαντήσετε με ευθύτητα, που το οφείλετε, και με εντιμότητα - την αξιοπιστία των δικών σας επιχειρημάτων.

Ευχαριστώ.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Τον λόγο έχει η Υφυπουργός Εργασίας και Κοινωνικών Υποθέσεων, κυρία Μαρία Συρεγγέλα.

**ΜΑΡΙΑ ΣΥΡΕΓΓΕΛΑ (Υφυπουργός Εργασίας και Κοινωνικών Υποθέσεων):**Ακούσαμε προσβολές, ακούσαμε μεγάλα λόγια, «τερατουργήματα», «πάρτε το πίσω», «αποσύρετέ το».

Οι προσβολές είναι τα επιχειρήματα αυτών που έχουν άδικο και μέσα σε αυτό, προστέθηκαν και ιστορικές αναδρομές, τι έγινε πριν 8 χρόνια, πριν 10 χρόνια, πριν από 15 χρόνια. Σαφώς, κανέναν εργαζόμενο και καμία εργαζόμενη, καμία γυναίκα και κανέναν άντρα, που αν θελήσει να κάνει οικογένεια, το μόνο που τον ενδιαφέρει, δεν είναι τι έγινε πριν 10 χρόνια ή πριν 20 χρόνια. Τον ενδιαφέρει και την ενδιαφέρει, να μπορεί να κάνει παιδιά, αν θελήσει να κάνει οικογένεια και να ξέρει ότι δεν θα έχει από πάνω πρόβλημα, από την εργασία της, πρόβλημα ότι μπορεί να απολυθεί. Την ενδιαφέρει, τη νέα γυναίκα, που θα πάει να πιάσει εργασία, να μην της δέχεται η ερώτηση, όταν θα πάει να δώσει συνέντευξη, για δουλειά, αν σκοπεύει να κάνει οικογένεια και αυτό να θεωρείται μειονέκτημα για να την προσλάβουν, γιατί «αν γεννήσεις», της λένε, «θα λείψεις». Πλέον, αυτό δεν θα υπάρχει με αυτό το νομοσχέδιο, με αυτό το «τερατούργημα», που εσείς λέτε, διότι, πλέον και οι άντρες, όταν θα γεννούν οι γυναίκες ή οι σύντροφοί τους, θα έχουν τη δυνατότητα να μην μπορούν να απολυθούν από την εργασία τους.

Πραγματικά, αναρωτιέμαι, έχουμε διαβάσει όλες και όλοι το ίδιο νομοσχέδιο, έχουμε όλες και όλοι διαβάσει την Ευρωπαϊκή Οδηγία; Διαβάζουμε την ίδια Ευρωπαϊκή Οδηγία; Ακούσαμε ότι, «Σε καμία περίπτωση, η Ευρωπαϊκή Οδηγία, δεν λέει για ατομικές συμβάσεις». Μα τόσο στο προοίμιο της Οδηγίας όσο και στα αντίστοιχα άρθρα της, αναφέρεται ρητά ότι «Προκειμένου οι γονείς να ενθαρρύνονται για να παραμένουν στο εργατικό δυναμικό και μετά την απόκτηση των τέκνων τους και να μπορούν εν τοις πράγμασι να έχουν τη δυνατότητα να προσαρμόζουν την εργασία τους στις προσωπικές και οικογενειακές ανάγκες τους, θα πρέπει να τους δίδεται το δικαίωμα να ζητούν τις άδειες και τις διευκολύνσεις για ευέλικτες ρυθμίσεις εργασίας, με αίτησή τους από τον εργοδότη, με σκοπό να εναρμονίσουν την εργασία τους με τις κατ’ ιδίαν ανάγκες του καθενός και της καθεμιάς». Δεν θα αποφασίσει κανένας είτε σε αυτή την αίθουσα είτε εκτός αιθούσης, για το πώς θα προσαρμόζει η κάθε οικογένεια, ο κάθε γονέας, ο κάθε άντρας εργαζόμενος, η κάθε γυναίκα εργαζόμενη, τις πραγματικές του ανάγκες.

Στο άρθρο 28 του νομοσχεδίου, με το οποίο ενσωματώνεται το άρθρο 5 της Οδηγίας, προβλέπεται για πρώτη φορά ότι οι δύο από τους τέσσερις μήνες θα επιδοτούνται από τον ΟΑΕΔ για να δώσει και κίνητρα, ιδίως στους άντρες, να αναλάβουν μερίδιο από τις οικογενειακές ευθύνες.

Επίσης, ταυτόχρονα, εισάγονται ιδιαίτερες ευνοϊκότερες ρυθμίσεις, για οικογένειες που έχουν ιδιαίτερες ανάγκες, όπως περιπτώσεις μεγάλων οικογενειών και ειδικών κατηγοριών μονογονέων. Δίδεται δυνατότητα και προτεραιότητα στις αιτήσεις γονέων παιδιών λόγω νοσηλείας ή ασθένειας του παιδιού ή λόγω αναπηρίας ή σοβαρής ασθένειας συζύγου, συντρόφου, συμβίωσης γονέων έπειτα από πρόωρο τοκετό. Ο εργαζόμενος και η εργαζόμενη, μπορεί να αιτηθεί να λάβει την άδεια και με ευέλικτο τρόπο, χωρίς να χάνουν τα δικαιώματά τους σε επιδότηση από τον ΟΑΕΔ. Ομοίως, και το δικαίωμα του εργαζόμενου και της εργαζόμενης, για ευέλικτες μορφές εργασίας, που θεσπίζεται με το άρθρο 9 της Οδηγίας, το οποίο ενσωματώνεται στο άρθρο 31 του νομοσχεδίου. Πάλι με ατομική συμφωνία εργοδότη και εργαζόμενου, ο εργαζόμενος μπορεί να ζητήσει ευέλικτες ρυθμίσεις, όπως είναι τηλεργασία, ευέλικτο ωράριο εργασίας ή μερική απασχόληση για περιορισμένο χρονικό διάστημα και να επανέρχεται στην ίδια θέση και μορφή εργασίας με τη λήξη της περιόδου αυτής. Κρατάτε αρχείο, πραγματικά, τι έχετε υπογράψει και τι έχετε ψηφίσει; Πραγματικά, αναρωτιέμαι.

 Ακόμα, επειδή αναφέραμε για τους συνδικαλιστές και για το πώς θα αποδεικνύουν το θέμα της ψυχολογικής βίας. Θα το αποδεικνύουν όπως όλες και όλοι, εργοδότες και εργοδότριες, εργαζόμενες και εργαζόμενοι. Και η σύμβαση του Συμβουλίου της Ευρώπης, για την πρόληψη της βίας και την καταπολέμηση της βίας κατά των γυναικών, αναφέρει και την ψυχολογική βία ως μία μορφή βίας που είναι καταδικαστέα και η Κύρωση τώρα της σύμβασης 190 για τη βία και παρενόχληση στους χώρους εργασίας. Σε καμία περίπτωση, οι συνδικαλιστές ή οι συνδικαλίστριες, δεν είναι πάνω από τον οποιονδήποτε.

Κλείνοντας, θα ήθελα να πω το εξής. Θέλω να το επαναλάβω για μια ακόμη φορά. Ακόμα, και μια μαθήτρια λυκείου και ένας μαθητής λυκείου, γνωρίζει ότι δεν δύναται κράτος της Ε.Ε. να καταργήσει το οκτάωρο. Η δική μας παράταξη είναι η παράταξη που έβαλε τη χώρα στην Ε.Ε.. Ποτέ δεν θα έκανε κάτι το οποίο θα δημιουργούσε πρόβλημα στη χώρα. Αυτό, επειδή μας αρέσουν οι ιστορικές αναδρομές, το έχουμε αποδείξει στο παρελθόν άπειρες φορές με άσχημες διαπραγματεύσεις που οδηγούσαν τη χώρα εκτός Ε.Ε.. Βάλαμε πλάτη, όχι μόνο για τα συμφέροντα της παράταξής μας, αλλά για τα συμφέροντα της χώρας μας. Ευχαριστώ πολύ.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Τον λόγο έχει ο κύριος Υπουργός.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εργασίας και Κοινωνικών Υποθέσεων):** Κύριε Πρόεδρε και κύριοι συνάδελφοι, να σας ενημερώσω καταρχάς, ότι εκτός από την τροπολογία για το αναλογιστικό ισοδύναμο, για τους Έλληνες υπαλλήλους της Ε.Ε. για την οποία μίλησε προηγουμένως ο κ. Τσακλόγλου, θα κατατεθεί και άλλη μία τροπολογία για εργασιακά ζητήματα. Όχι σχετιζόμενη με τον πυρήνα του νομοσχεδίου, αλλά με κάποιες τρέχουσες εκκρεμότητες στην αγορά εργασίας και θα ήθελα να σας ενημερώσω ποιες θα είναι οι συγκεκριμένες προβλέψεις της τροπολογίας.

 Πρώτα απ’ όλα, θα υπάρχουν τα μέτρα στήριξης για τους εργαζόμενους στον τουρισμό. Είναι τα μέτρα που έχουν ανακοινωθεί και δεν είναι κάτι που θα σας εκπλήξει. Εντάσσουμε τους εποχικά εργαζόμενους που είχαν δικαίωμα επαναπρόσληψης και δεν επαναπροωθήθηκαν σε ξενοδοχειακά καταλύματα και τουριστικά λεωφορεία ως οδηγοί, κατά τους μήνες Μάιο και Ιούνιο στην αποζημίωση ειδικού σκοπού, με πλήρη ασφαλιστική κάλυψη για το ποσό αυτό. Για αυτούς που θα επαναπροσληφθούν για τους μήνες από Ιούλιο έως Σεπτέμβριο δίνουμε τη δυνατότητα να εντάσσονται στο μηχανισμό Συνεργασία, με κάλυψη επιπλέον και των εργοδοτικών εισφορών για το διάστημα που εργάζονται. Οι λοιποί εποχικά εργαζόμενοι στον τουρισμό και επισιτισμό μη υποχρεωτικής επαναπρόσληψης, θα μπορούν να ενταχθούν από 1η Ιουνίου και έως 6 μήνες από την πρόσληψή τους στο πρόγραμμα των 100 χιλιάδων επιδοτούμενων θέσεων εργασίας, ακόμα και με συμβάσεις μικρότερης διάρκειας του εξαμήνου και με επιπλέον 200 ευρώ επιδότηση πλέον της κάλυψης των ασφαλιστικών εισφορών.

Και τέλος, παρατείνουμε το πρόγραμμα «Συνεργασία» μέχρι την 30.9.2021 με αντίστοιχη κάλυψη των εισφορών από τον κρατικό προϋπολογισμό, για εργαζόμενους με πλήρη απασχόληση κατά την 31.3.2021. Τα είπα για λόγους τάξεως, κ. Κατσώτη, βλέπω ότι σημειώνεται, είναι αυτά που έχουμε και στο δελτίο τύπου, το οποίο είχε βγει πριν από μερικές μέρες, είτε συμφωνεί κανείς είτε διαφωνεί.

Επιπλέον, ποτέ δεν με έχει κατηγορήσει κανένας, ότι άλλα παρουσιάζω και άλλα στη συνέχεια προχωρούμε, ανεξάρτητα από τις πολιτικές και τις ιδεολογικές μας διαφορές. Επιπλέον, προβλέπουμε τη δυνατότητα να μεταφερθεί και μετά την 30η Ιουνίου, το υπόλοιπο της αδείας του 2020 για όσους τελούσαν σε αναστολή και συγκεκριμένα, μέχρι τα τέλη του 2022, ώστε να ασκηθεί το δικαίωμα σύμφωνα με τον προγραμματισμό που ταιριάζει σε κάθε περίπτωση, σε εργαζόμενους και επιχειρήσεις. Παρατείνουμε την θητεία των οργάνων διοίκησης, των συνδικαλιστικών οργανώσεων, συνταξιοδοτικών οργανώσεων, εργοδοτικών οργανώσεων, μέχρι την 31.10.2021 από 30.6.2021, εφόσον δεν έχουν, εν τω μεταξύ, μεσολαβήσει αρχαιρεσίες.

Επίσης, ως προς τα προγράμματα του ΟΑΕΔ, ξεμπλοκάρουμε την αποπληρωμή προγραμμάτων επανακατάρτισης του ΟΑΕΔ έως και το 2020, η οποία στηριζόταν σε στοιχεία χορηγούμενα από τον ΕΦΚΑ, ως προς τις εισφορές της επιχείρησης, χρησιμοποιώντας αντί γι’ αυτά τα στοιχεία που αποτυπώνονται στις αναλυτικές περιοδικές δηλώσεις της ΑΠΔ, όπως είναι γνώστες, των επιχειρήσεων. Αίρουμε αντικίνητρα για την κατάρτιση με βραχυχρόνια προγράμματα των πρόσφατα εγγεγραμμένων ανέργων, καθώς προβλέπουμε ότι δεν απαιτείται να συντρέχει η προϋπόθεση να είναι εγγεγραμμένοι στα μητρώα ανέργων, τουλάχιστον για τέσσερις μήνες, κατά το τελευταίο δωδεκάμηνο. Είναι υπέρ των ανέργων το μέτρο.

Ως προς την πρόνοια και την επιδοματική πολιτική, έχουμε δύο ρυθμίσεις. Μεταθέτουμε χρονικά στο επόμενο σχολικό έτος 2021-2022, την προϋπόθεση συνεπούς φοίτησης του τέκνου για τη χορήγηση επιδομάτων παιδιού, στέγασης, ελάχιστου εγγυημένου εισοδήματος, καθώς αυτή η χρονιά είχε τις δυσκολίες που όλοι ξέρουμε, λόγω της πανδημίας. Στο επίδομα αναδοχής, προβλέπουμε την αναστολή χορήγησης των αναπηρικών προνοιακών επιδομάτων προς τους βιολογικούς γονείς, καθ’ όλη τη διάρκεια της χορήγησης του επιδόματος αναδοχής και την αντίστοιχη προσαύξηση του επιδόματος αναδοχής προς τον ανάδοχο.

Τέλος, με την τροπολογία αντιμετωπίζουμε μια σειρά από διοικητικά θέματα του Υπουργείου, όπως η αναβάθμιση του συστήματος ΕΡΓΑΝΗ, με εξωστρεφείς λειτουργικότητες και εφαρμογές. Η δυνατότητα και των υπαλλήλων ΙΔΑΧ της επιθεώρησης εργασίας, να ασκούν καθήκοντα επιθεωρητή, καθώς και η διοικητική ενίσχυση του διοικητή του ΕΦΚΑ, ώστε να τρέξει γρήγορα το εγχείρημα της αναδιοργάνωσης του φορέα και της βελτίωσης της εξυπηρέτησης του πολίτη.

Αυτές θα είναι οι διατάξεις, οι οποίες θα είναι στην τροπολογία, η οποία ελπίζω ότι θα κατατεθεί εμπρόθεσμα, αλλά ενημερώνουμε από λόγους πολιτικής ευαισθησίας το Σώμα, για να γνωρίζετε ποιες είναι οι διατάξεις. Αυτές θα είναι.

Στην συζήτηση μας, τώρα, για τον πυρήνα του νομοσχεδίου. Βλέπω εδώ, έχουν πια μείνει οι Εισηγητές των κομμάτων, ο κύριος Πρόεδρος, οι συνάδελφοι που μας παρακολουθούν στην τηλεόραση. Ομολογώ ότι έχω μιλήσει και σε μεγαλύτερα ακροατήρια, αλλά όπως λέμε σε αυτές τις περιπτώσεις, δεν έχει σημασία η ποσότητα όσο έχει η ποιότητα. Επομένως, με παρηγορεί αυτή η σκέψη, για να δώσω τις απαντήσεις μου και να κάνω μερικές πολιτικές παρατηρήσεις. Η πρώτη παρατήρηση, έχει να κάνει με όσα ελέχθησαν για τη χθεσινή απεργία. Το δικαίωμα της απεργίας, προφανώς, είναι σεβαστό, ακόμα και αν στρέφεται εναντίον σου. Είναι συνταγματικά κατοχυρωμένο δικαίωμα και εννοείται, δεν θα μπορούσε κανείς να απαξιώσει οποιαδήποτε απεργία, πολύ περισσότερο, απεργία που έχει προκηρυχθεί από την Τριτοβάθμια Συνδικαλιστική Οργάνωση, τη ΓΣΕΕ.

Ωστόσο, τα στοιχεία για τη συμμετοχή στην απεργία είναι χαρακτηριστικά. Στις τράπεζες, με βάση τη δική μας πληροφόρηση τουλάχιστον, η συμμετοχή ήταν από το 2% έως 4%. Στα Super Market μια αντίστοιχη συμμετοχή. Οι αερομεταφορές λειτούργησαν κανονικά με εξαίρεση μερικές πτήσεις σε μικρά νησιά το πρωί. Στη ΔΕΗ η συμμετοχή ήταν στο 3,5%. Στο ΔΕΔΔΗΕ, εάν δεν κάνω λάθος, 4,5% - 5%. Στην ΕΥΑΘ στη Θεσσαλονίκη 8,5% και τα μεγαλύτερα ποσοστά ήταν στις τηλεπικοινωνίες, στον ΟΤΕ βασικά γύρω στο 15% μεσοσταθμικά και στα ΕΛΤΑ 15,5% μεσοσταθμικά. Μπορεί, λοιπόν, αυτοί που προκήρυξαν την απεργία να είναι ευχαριστημένοι. Είναι δικαίωμά τους! Εγώ απλώς έχω το δικαίωμα να πληροφορήσω τον ελληνικό λαό και με στοιχεία γι’ αυτό που, έτσι κι αλλιώς, είδαν όλοι στις πόλεις, είδαν τις επιχειρήσεις που λειτουργούσαν, τους εργαζόμενους οι οποίοι εργάζονταν κ.λπ.

Έχω την εντύπωση ότι από την απεργία ενοχλήθηκαν, δε λέω μόνοι αυτοί, αλλά πάντως σίγουρα ενοχλήθηκαν περισσότερο συνδικαλιστές οι οποίοι βλέπουν με το νομοσχέδιο αυτό να εισάγονται σύγχρονοι ευρωπαϊκοί κανόνες και να περιορίζονται προνόμια και υπερβολές, υπερβολές, αποδείχτηκε στην πάροδο του χρόνου, που είχαν θεσπιστεί και με το ν. 1264. Αυτή είναι η δική μου διαπίστωση και είμαι βέβαιος ότι, παρά τα όσα ελέχθησαν, είναι μέσα σας και η δική σας διαπίστωση. Αλλά, εν πάση περιπτώσει, εδώ είμαστε, συνεχίζεται η επιχειρηματολογία η δική σας, ο ακτιβισμός ο δικός σας, η επιχειρηματολογία η δική μας και, στο τέλος, θα προχωρήσουμε. Άλλωστε εάν έχετε δίκιο η Ν.Δ. θα καταστραφεί εκλογικά, θα την εγκαταλείψει όλη η εκλογική της βάση και θα εκλεγείτε σχεδόν παμψηφεί διότι εμείς θα μείνουμε μόνο με αυτούς που καταλογίζετε ότι υποστηρίζουμε και οι οποίοι είναι, κατά τη δική σας συλλογιστική και κατά τους αριθμούς, πρέπει να πω, μερικές εκατοντάδες συμπολίτες μας. Νομίζω, όμως, ότι οι αριθμοί είναι εδώ για να σας υπενθυμίζουν την πραγματικότητα και να σας εκδικούνται, βασικά.

Απαντάω σε μερικά από τα επιχειρήματα και τα ερωτήματα τα οποία ετέθησαν.

Για τις υπερωρίες ελέχθησαν τα γνωστά και πάλι θέλω να υπενθυμίσω ότι αυτό που λέγεται από την πλευρά του ΣΥ.ΡΙΖ.Α. ότι εάν κάποιος εργαζόταν με 125 ή με 130 ώρες μέχρι τώρα και έπαιρνε το 80%, είναι ένα ατυχές παράδειγμα, το λέω για τρίτη φορά, διότι αυτό αφορά σε παράνομες υπερωρίες μέχρι τώρα και δεν μπορεί το κόμμα της Αξιωματικής Αντιπολίτευσης να έρχεται και να επιβραβεύει και από το βήμα της Βουλής την παρανομία, τις παράνομες υπερωρίες και τις οποίες για να τις πληρωθεί κάποιος θα έπρεπε να τις κερδίσει στο δικαστήριο ή να πάει το Σ.ΕΠ.Ε. και να κάνει έλεγχο και να τις διαπιστώσει. Νομίζω ότι είναι, δεν ξέρω πώς να το πω, λίγο κακόγουστο από ένα σημείο και μετά και πάντως όχι θετικό και για την εικόνα του κόμματος της Αξιωματικής Αντιπολίτευσης να επαναλαμβάνετε συνέχεια αυτό το επιχείρημα.

Εμείς αυξάνουμε τις υπερωρίες - κατάλαβα ότι κατηγορούμαστε γι’ αυτό - πάμε στον ευρωπαϊκό μέσο όρο και τις παράνομες υπερωρίες, την αποζημίωση του εργαζομένου από 80% παραπάνω την ανεβάζουμε στο 120% παραπάνω. Αυτό είναι όλο το θέμα με τις υπερωρίες. Πάμε στο θέμα «καραμέλα» για την αντιπολίτευση, που είναι η διευθέτηση. Έχω πει πάρα πολλά. Δεν χρειάζεται να τα ξαναπώ όλα, διότι από ένα σημείο και μετά γινόμαστε όλοι κουραστικοί, επαναλαμβάνοντας συνεχώς τα ίδια επιχειρήματα. Αλλά, θα κάνω τρεις- τέσσερις μόνο παρατηρήσεις:

Η πρώτη. Ελέχθη ότι δεν γίνεται μία ατομική σύμβαση, με βάση την ευρωπαϊκή Οδηγία, η συμφιλίωση της προσωπικής με την επαγγελματική ζωή. Λέει η Σύμβαση ότι το ζητούν οι εργαζόμενοι, που έχουν συγκεκριμένα χαρακτηριστικά ή οι φροντιστές, για να δουν πώς θα ρυθμίσουν τα θέματα που αφορούν στις οικογένειές τους. Ερώτηση κοινής λογικής, δεν χρειάζεται να είναι κανείς νομικός: Όλοι οι εργαζόμενοι έχουν τα ίδια παιδιά, της ίδιας ηλικίας, οικογένειες των ίδιων χαρακτηριστικών, που θα πάνε με μια συλλογική σύμβαση, με μια «προκρούστεια λογική» δηλαδή, στη συγκεκριμένη περίπτωση, εδώ; Δεν λέω ότι οι συλλογικές συμβάσεις δεν έχουν λογική, αλλά για εδώ. Θα πάνε, λοιπόν, με μια «προκρούστεια λογική» και θα ρυθμίσουν τα θέματα των οικογενειών τους, με έναν ομοιόμορφο τρόπο, ανεξαρτήτως των χαρακτηριστικών κάθε περίπτωσης; Είναι σοβαρό να το υποστηρίζετε;

Με συγχωρείτε, δεν το θέτω ούτε ιδεολογικά, ούτε πολιτικά. Αλλά, δεν υπάρχει λόγος να δίνεται μία μάχη που είναι χαμένη «από τα αποδυτήρια», όπως λένε στον αθλητισμό. Είναι ολοφάνερο ότι πρόκειται για ατομικές συμβάσεις. Και, βεβαίως, με αναγκάζετε, ακόμα μια φορά, να υπενθυμίσω ότι σε αυτό έβαλε την υπογραφή του ο ΣΥΡΙΖΑ, λίγες μέρες πριν πέσει από κυβέρνηση, μαζί με όλες τις άλλες κυβερνήσεις της Ευρωπαϊκής Ένωσης.

Επίσης, να πω, ακόμα μια φορά, ότι η ρύθμιση, που φέρνουμε με αίτημα του εργαζομένου να γίνεται ατομική σύμβαση, ισχύει στην πλειονότητα των κρατών μελών της Ευρωπαϊκής Ένωσης. Για να μην πω ότι, σε ορισμένα από αυτά, προβλέπεται -εμείς δεν συμφωνούμε καθόλου- αλλά, λέω ότι προβλέπεται να γίνεται σε κάποια κράτη και μονομερώς από τον εργοδότη. Απλώς για να σας δείξω ποια είναι η κατάσταση, την οποίαν, ενδεχομένως, αγνοείτε. Εμείς επιμένουμε στη δική μας ρύθμιση. Και, πάντως, αυτά που είπα για την Ισπανία και την Πορτογαλία και το τι ισχύει εκεί, τα βρήκα από επίσημη ιστοσελίδα της Ευρωπαϊκής Ένωσης, το EUROFOUND και σε αυτά αναφέρθηκα.

Τώρα, ένα ερώτημα που θέλω να σας θέσω είναι το εξής: Αφού είπατε στην αρχή ότι δεν σας άρεσε η διευθέτηση, γιατί καταργεί το 8ωρο και μετά το εγκαταλείψατε και είπατε ότι «εντάξει, αλλά να γίνεται με συλλογικές συμβάσεις, όπως γινόντουσαν τόσα χρόνια» και όπως μας ζήτησε και ο ΣΥΡΙΖΑ να κάνουμε, να κηρύξουμε υποχρεωτική την κλαδική σύμβαση της Πανελλήνιας Ομοσπονδίας Ξενοδόχων με τους εργαζόμενους στον τουρισμό, μας λέτε τώρα: «Εντάξει, αλλά όχι με ατομική σύμβαση, γιατί είναι αδύναμος ο εργαζόμενος και θα καταρρακωθεί και θα του επιβάλλει ο εργοδότης αυτό που θέλει.»

Ερώτημα. Στις υπερωρίες, τις οποίες φαντάζομαι ότι υποστηρίζετε. Δεν έχω ακούσει να λέτε ότι πρέπει να καταργηθεί ο θεσμός των υπερωριών. Πώς γίνεται; Δεν γίνεται με ατομική σύμβαση; Εκεί ο εργοδότης δεν είναι ισχυρότερος; Εκεί ο εργαζόμενος δεν είναι ασθενέστερος;

Δεχόσαστε, δηλαδή, να γίνεται, στις υπερωρίες, μια σύμβαση ατομική και μάλιστα χωρίς πρωτοβουλία του εργαζόμενου, όπως το έχουμε βάλει στη διευθέτηση, αλλά στη διευθέτηση «όχι, προς Θεού». Με συγχωρείτε, είστε συνεπείς; Έχετε ελέγξει, πριν μιλήσετε, τόσες μέρες και κατηγορήσετε και κεραυνοβολήσετε την Κυβέρνηση, έχετε ελέγξει τα λεγόμενά σας; Είστε υπέρ των ατομικών συμβάσεων στις υπερωρίες, που ο εργαζόμενος θα πρέπει να δουλεύει πέραν του ωραρίου και να κουράζεται -όπως είπε και η κυρία Ξενογιαννακοπούλου; Και γι’ αυτόν το λόγο, δεν είστε υπέρ της περαιτέρω αυξήσεως των υπερωριών. Είστε, όμως, εκεί υπέρ της ατομικής σύμβασης, αλλά δεν είστε στη διευθέτηση, που ισχύουν όλα αυτά, τα οποία σας είπα προηγουμένως.

Με συγχωρείτε εδώ, δηλαδή. Αλλά, τόσο άστοχη αντιπολίτευση, τόσο αδιάβαστη αντιπολίτευση, σπανίως έχω δει, στη Βουλή των Ελλήνων, από το 2007 που εκλέγομαι.

Με συγχωρείτε, εδώ δηλαδή τόσο άστοχη αντιπολίτευση τόσο αδιάβαστη αντιπολίτευση, σπανίως έχω δει στη Βουλή των Ελλήνων από το 2007 που εκλέγομαι. Αδιάβαστη αντιπολίτευση κάνει τη μία γκάφα μετά την άλλη. Προχωρώ περαιτέρω. Τόσο για την διευθέτηση όσο για και για τις υπερωρίες, εμείς φέρνουμε ένα μέτρο που δεν το φέρατε εσείς και το μέτρο αυτό είναι η ψηφιακή κάρτα εργασίας σε συνδυασμό με το Εργάνη 2 . Η ψηφιακή κάρτα εργασίας είναι εγγύηση τόσο για το οκτάωρο όσο και για την τήρηση των υπερωριών και την πληρωμή των υπερωριών, όσο και των υποχρεώσεων που προκύπτουν από τη διευθέτηση. Είναι ένα μέτρο φιλεργατικό, είναι ένα μέτρο το οποίο επίσης είναι μέτρο που εξασφαλίζει το δίκαιο ανταγωνισμό μεταξύ των επιχειρήσεων.

Και εν πάση περιπτώσει, όπως τόνισα και άλλες φορές είναι ένα αίτημα της ΓΣΕΕ το οποίο εμείς αποδεχόμαστε και το οποίο θέλω να μας εξηγήσετε κάποια στιγμή, για ποιο λόγο δεν το είχατε προωθήσει εσείς του ΣΥΡΙΖΑ όταν ήσασταν τεσσεράμισι χρόνια κυβέρνηση. Από κει και πέρα, άκουσα κάποιες παρατηρήσεις για την αντιστροφή του βάρους της απόδειξης ότι εν πάση περιπτώσει δεν είναι ακριβώς αντιστροφή του βάρους της απόδειξης δηλαδή μια ρύθμιση για τις απολύσεις υπέρ του εργαζομένου αλλά είναι ανταπόδειξη. Καταλαβαίνω όμως ότι προσχωρείτε στην άποψη έστω και μερικώς, ότι η ρύθμιση αυτή που φέρνουμε είναι τελικώς βελτίωση σε σχέση με αυτά τα οποία επεδίωκε η πλευρά των εργαζομένων.

Άκουσα, επίσης, τις γνωστές παρατηρήσεις για το ΣΕΠΕ. Είναι επανάληψη των ίδιων και των γνωστών. Η κλασική αντίφαση δεν θα σχολιάσω ιδιαιτέρως. Λέτε ότι εγώ ο οποίος εξάπτω τα πάθη εδώ πέρα και στην αίθουσα μόλις προηγουμένως τα εξήπτα, είμαι πιο αξιόπιστος κατά τη δική σας άποψη, να ελέγχω τι γίνεται με τις επιθεωρήσεις εργασίας απ’ ότι ένας ανεξάρτητος διοικητής. Είναι κάτι το οποίο με εκπλήσσει συνεχίζετε να το λέτε μπράβο σας. Σας χειροκροτώ σε αυτήν την αντιπολιτευτική σας προσέγγιση διότι εμάς μας δίνει πόντους.

Από κει και πέρα, στις Κυριακές επανέλαβα και σημείωσα και την προηγούμενη φορά ότι φέρνουμε ρυθμίσεις που ισχύουν σε άλλες ευρωπαϊκές χώρες, ότι ειδικά στις ανταγωνίστριες χώρες προς την Ελλάδα δεν υπάρχουν αυτοί οι περιορισμοί που υπάρχουν εδώ. Για το θέμα του πού πώς θα εξελιχθεί η ανεργία, υπάρχουν οι απαντήσεις είναι δημοσιευμένες ήδη από το Υπουργείο Οικονομικών επ’ ονόματι όλης της κυβέρνησης στις προβλέψεις που κάνουμε στα μεσοπρόθεσμα προγράμματα και προφανώς, στους υπολογισμούς που κάνει το Υπουργείο Οικονομικών, έχει συνεννοηθεί και με εμάς και με όλα τα συναρμόδια Υπουργεία, λαμβάνοντας υπόψιν την επίδραση των μέτρων που συνδυαστικά θα λειτουργήσουν θα σας το φέρω το πρόγραμμα στην Ολομέλεια να το καταθέσουμε και να το δείτε.

Επίσης για όλα αυτά τα οποία καυχηθήκατε σε σχέση με το τι έκανε ο ΣΥΡΙΖΑ, μιλήσαμε και εγώ είχα μιλήσει και ο κύριος Βρούτσης προηγουμένως και τα λοιπά. Δεν αρνούμαστε την εξέλιξη αλλά και εσείς δεν πρέπει να αρνηθείτε σε σχέση με την ανεργία αυτό που σημείωσε και ο κύριος Τσακλόγλου προηγουμένως, την επίδραση των μέτρων που είχαν ληφθεί νωρίτερα έτσι ώστε η αγορά εργασίας να λειτουργήσει με τον τρόπο που τελικά λειτούργησε.

Τώρα εκείνο το οποίο θέλω να πω κλείνοντας είναι ότι καθόμουν προηγουμένως και μετρούσα τα άρθρα του νομοσχεδίου εκεί τα οποία θα ήλπιζα ότι θα μπορούσατε να ψηφίσετε. Δεν ήταν 53, 54 είναι μόνο τα άρθρα των δύο πρώτων κεφαλαίων.

Δεν συνυπολόγισα τα άρθρα για την υγεία και την ασφάλεια. Δεν συνυπολόγισα τα άρθρα για τους εργατοτεχνίτες, για την τηλεργασία και τα λοιπά. Βλέπω, λοιπόν, ότι καθώς εξεγείρεστε και δεν μπορείτε να συγκρατηθείτε, είστε έτοιμοι φαίνεται να καταψηφίσετε τα μέτρα για τις δεκατέσσερις μέρες άδεια πατρότητας. Είστε έτοιμοι να καταψηφίσετε τα μέτρα για τις πληρωμένες από τον ΟΑΕΔ, γονικές άδειες και για τους δύο γονείς. Είστε έτοιμοι φαίνεται, αυτό δείχνει η αγανάκτηση σας, να καταψηφίσετε ολόκληρο το κεφάλαιο για τη βία και τη σεξουαλική παρενόχληση στην αγορά εργασίας. Είστε έτοιμοι να καταψηφίσετε τα θετικά μέτρα για τους εργατοτεχνίτες. Είστε έτοιμοι να καταψηφίσετε τις ρυθμίσεις για τα παιδιά των ντελίβερι και των κούριερ. Είστε έτοιμοι να καταψηφίσετε τα μέτρα που παίρνουμε τρίτοι, μετά την Γαλλία και την Ιταλία στην Ευρώπη, για το δικαίωμα αποσύνδεσης στην τηλεργασία. Είστε έτοιμοι να καταψηφίσετε τα μέτρα για το ΕΡΓΑΝΗ 2. Είστε έτοιμοι να καταψηφίσετε τα μέτρα για την ψηφιακή κάρτα. Είστε έτοιμοι να καταψηφίσετε τη διεθνή σύμβαση, για την υγεία και την ασφάλεια στην εργασία. Είστε έτοιμοι να καταψηφίσετε τη διεύρυνση της προστασίας των εργαζομένων, σε 6 συγκεκριμένες περιπτώσεις απολύσεων, που καθίσταται απόλυτη. Είστε έτοιμοι να καταψηφίσετε, από το κομματικό σας πάθος, μια σειρά από διατάξεις που είναι ολοφάνερα χρήσιμες για τους εργαζόμενους.

Το ερώτημα, λοιπόν, το οποίο τίθεται είναι το εξής. Είστε πραγματικά κόμματα, τα οποία νοιάζεστε για τον εργαζόμενο ή τελικά, νοιαζόσαστε για ένα εργατοπατερικό συνδικαλισμό και πιο πολύ και από τον εργατοπατερικό συνδικαλισμό, εκείνο το οποίο σας νοιάζει, είναι να βγάλετε το πάθος σας το κομματικό, γιατί είστε σε δύσκολη θέση λόγω των πανθομολογούμενα αρνητικών δημοσκοπήσεων. Λοιπόν, αυτά τα οποία ισχυρίζεστε ότι είναι μεσαίωνας, είναι αυτά τα οποία μόλις σας διάβασα, τα οποία είναι βήματα μπροστά, είναι βήματα τα οποία εναρμονίζονται με αυτά που συμβαίνουν σε όλη την Ευρώπη. Το νομοσχέδιο αυτό είναι νομοσχέδιο σύγχρονης εποχής και πάρα πολύ απλά, εσείς που μιλάτε για μεσαίωνα, ξεχνάτε πως έχετε βάλει ρότα για το μεσαίωνα.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών)**: Κυρίες και κύριοι συνάδελφοι ολοκληρώθηκε και η β΄ ανάγνωση του νομοσχεδίου. Εισερχόμαστε στην ψήφιση των άρθρων.

Όπως προκύπτει από τις τοποθετήσεις των Εισηγητών και των Ειδικών Αγορητών, τα άρθρα 1 – 127 γίνονται δεκτά ως έχουν, κατά πλειοψηφία.

Τέλος, γίνεται δεκτό, κατά πλειοψηφία, και το ακροτελεύτιο άρθρο και ερωτάται η Επιτροπή, αν γίνεται δεκτό το σχέδιο νόμου και στο σύνολό του.

Δεκτό, κατά πλειοψηφία.

Συνεπώς το σχέδιο νόμου του Υπουργείου Εργασίας και Κοινωνικών Υποθέσεων «Για την Προστασία της Εργασίας – Σύσταση Ανεξάρτητης Αρχής «Επιθεώρηση Εργασίας» – Κύρωση της Σύμβασης 190 της Διεθνούς Οργάνωσης Εργασίας για την εξάλειψη της βίας και παρενόχλησης στον κόσμο της εργασίας – Κύρωση της Σύμβασης 187 της Διεθνούς Οργάνωσης Εργασίας για το Πλαίσιο Προώθησης της Ασφάλειας και της Υγείας στην Εργασία – Ενσωμάτωση της Οδηγίας (ΕΕ) 2019/1158 του Ευρωπαϊκού Κοινοβουλίου και του Συμβουλίου της 20ής Ιουνίου 2019 για την ισορροπία μεταξύ της επαγγελματικής και της ιδιωτικής ζωής», γίνεται δεκτό, επί της αρχής, επί των άρθρων και στο σύνολό του, κατά πλειοψηφία.

 Στο σημείο αυτό γίνεται η γ΄ ανάγνωση του καταλόγου των μελών των Επιτροπών.

Από την Διαρκή Επιτροπή Κοινωνικών Υποθέσεων παρόντες βρέθηκαν οι Βουλευτές κ.κ. Ακτύπης Διονύσιος, Βρυζίδου Παρασκευή, Γιόγιακας Βασίλειος, Ευθυμίου Άννα, Κεφαλά Μαρία – Αλεξάνδρα, Κρητικός Νεοκλής, Λεονταρίδης Θεόφιλος, Λιάκος Ευάγγελος, Λιούπης Αθανάσιος, Μαντάς Περικλής, Μαραβέγιας Κωνσταντίνος, Μαρκόπουλος Δημήτριος, Λοβέρδος Ιωάννης, Μπίζιου Στεργιανή (Στέλλα), Μπλούχος Κωνσταντίνος, Οικονόμου Βασίλειος, Πνευματικός Σπυρίδων, Σαλμάς Μάριος, Τζηκαλάγιας Ζήσης, Τσιλιγγίρης Σπυρίδων (Σπύρος), Φωτήλας Ιάσονας, Χρυσομάλλης Μιλτιάδης (Μίλτος), Μάρκου Κωνσταντίνος, Πολάκης Παύλος, Βαρδάκης Σωκράτης, Βαρεμένος Γεώργιος, Θραψανιώτης Εμμανουήλ, Καρασαρλίδου Ευφροσύνη (Φρόσω), Ζαχαριάδης Κωνσταντίνος, Μπαλάφας Ιωάννης, Ξανθός Ανδρέας, Τριανταφυλλίδης Αλέξανδρος (Αλέκος), Φωτίου Θεανώ, Αχμέτ Ιλχάν, Μπαράν Μπουρχάν, Πουλάς Ανδρέας, Γιαννακοπούλου Νάντια, Κατσώτης Χρήστος, Λαμπρούλης Γεώργιος, Αθανασίου Μαρία, Ασημακοπούλου Σοφία-Χάιδω και Απατζίδη Μαρία.

Από την Ειδική Μόνιμη Επιτροπή Ισότητας, Νεολαίας και Δικαιωμάτων του Ανθρώπου παρόντες βρέθηκαν οι Βουλευτές κ.κ.: Βασίλειος Βασιλειάδης, Παναγιώτα (Νόνη) Δούνια, Άννα Καραμανλή, Μαρία-Αλεξάνδρα Κεφάλα, Κωνσταντίνος Κυρανάκης, Μανούσος Βολουδάκης, Αναστάσιος Χατζηβασιλείου, Ειρήνη-Ελένη Αγαθοπούλου, Αικατερίνη (Κατερίνα) Νοτοπούλου, Μερόπη Τζούφη, Ραλλία Χρηστίδου, Κωνσταντίνα (Νάντια) Γιαννακοπούλου, Γαρυφαλλιά (Λιάνα) Κανέλλη, Αναστασία-Αικατερίνη Αλεξοπούλου και Αγγελική Αδαμοπούλου.

Τέλος, και περί ώρα 14.45΄ λύθηκε η συνεδρίαση.

 **Ο ΠΡΟΕΔΡΕΥΩΝ ΤΩΝ ΕΠΙΤΡΟΠΩΝ**

 **ΒΑΣΙΛΕΙΟΣ ΟΙΚΟΝΟΜΟΥ**